**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Δεκεμβρίου 2020, ημέρα Παρασκευή και ώρα 10.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Εθνικό Σύστημα Επαγγελματικής Εκπαίδευσης, Κατάρτισης και Δια Βίου Μάθησης, ενσωμάτωση στην ελληνική νομοθεσία της Οδηγίας (ΕΕ) 2018/958 του Ευρωπαϊκού Κοινοβουλίου και του Συμβουλίου της 28ης Ιουνίου 2018 σχετικά με τον έλεγχο αναλογικότητας πριν από τη θέσπιση νέας νομοθετικής κατοχύρωσης των επαγγελμάτων (ΕΕ L 173), κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Γερμανίας για το Ελληνογερμανικό Ίδρυμα Νεολαίας και άλλες διατάξεις».

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Γιαννάκης Στέργιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα σας. Ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων με τίτλο «Εθνικό Σύστημα Επαγγελματικής Εκπαίδευσης, Κατάρτισης και Δια Βίου Μάθησης, ενσωμάτωση στην ελληνική νομοθεσία της Οδηγίας (ΕΕ) 2018/958 του Ευρωπαϊκού Κοινοβουλίου και του Συμβουλίου της 28ης Ιουνίου 2018 σχετικά με τον έλεγχο αναλογικότητας πριν από τη θέσπιση νέας νομοθετικής κατοχύρωσης των επαγγελμάτων (ΕΕ L 173), κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Γερμανίας για το Ελληνογερμανικό Ίδρυμα Νεολαίας και άλλες διατάξεις».

Πριν εισέλθουμε στο νομοσχέδιο, να ενημερώσω για τις επόμενες συνεδριάσεις της Επιτροπής μας, κατόπιν συνεννόησης με τη Διεύθυνση Κοινοβουλευτικών Επιτροπών της Βουλής. Η πρόταση, λοιπόν, είναι τη Δευτέρα στις 10.00΄ οι φορείς, στις 15.00΄η επί των άρθρων συνεδρίαση και την Τετάρτη, στις 10.00΄ να πραγματοποιηθεί η β΄ ανάγνωση.

 Κύριε Φωτήλα, είμαστε σύμφωνοι;

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Είμαστε σύμφωνοι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επαναλαμβάνω τον προγραμματισμό των συνεδριάσεων.

Τη Δευτέρα στις 10.00΄το πρωί οι φορείς και στις 15.00΄ το μεσημέρι, η επί των άρθρων συζήτηση και την Τετάρτη στις 10.00΄ το πρωί η β΄ ανάγνωση.

Τον λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Σας ευχαριστώ, κύριε Πρόεδρε. Βλέπω ότι υπάρχει μια προσπάθεια βιαστικής νομοθέτησης. Δεν καταλαβαίνω για ποιο λόγο συμβαίνει, για πρώτη φορά, στην ιστορία της Βουλής να συνεδριάζει η Ολομέλεια, με το μείζον θέμα του Προϋπολογισμού και ταυτοχρόνως, να συνεδριάζει μια Επιτροπή, η δική μας Επιτροπή, με ένα νομοσχέδιο, το οποίο δεν έχει το χαρακτήρα του επείγοντος. Είναι ένα νομοσχέδιο, που αντιμετωπίζει ζητήματα διαχρονικής κατάστασης. Αυτό είναι ένα μεγάλο ερώτημα, ποια η σκοπιμότητα αυτής της βιασύνης, η οποία συνοδεύεται και από πράξεις κακής νομοθέτησης, όπως είναι το ότι ξεκίνησε η Επιτροπή μας και δεν έχει ακόμα κατατεθεί η Αιτιολογική Έκθεση. Ακόμα. Την Αιτιολογική Έκθεση του νομοσχεδίου την αναζήτησα, πριν μπω μέσα και δεν είχε κατατεθεί.

Έχει άλλη άποψη η κυρία Υπουργός; Προ μίας ώρας την αναζήτησα και δεν είχε κατατεθεί η Αιτιολογική Έκθεση.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Από την Τρίτη.

**ΝΙΚΟΛΑΟΣ ΦΙΛΗΣ:** Η Αιτιολογική Έκθεση δεν έχει κατατεθεί, μην δεσμεύεστε. Η Αιτιολογική Έκθεση δεν έχει κατατεθεί, άλλα πράγματα υποκατάστατα μπορεί.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Έχει αλλάξει, κύριε.

**ΝΙΚΟΛΑΟΣ ΦΙΛΗΣ:** Όχι, έχει αλλάξει. Η Αιτιολογική Έκθεση δεν έχει κατατεθεί, λέω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, άλλαξε με το νόμο 4622.

**ΝΙΚΟΛΑΟΣ ΦΙΛΗΣ:** Θέλω να ολοκληρώσω. Αυτή η βιαστική, δυστυχώς, νομοθέτηση - με στοιχεία κακής νομοθέτησης - επιδεινώνει μια γενικότερη εικόνα του Υπουργείου Παιδείας και της κυρίας Υπουργού.

Ζούμε αυτό το διάστημα πολλές και αρνητικές καταστάσεις, με το θέμα των σχολείων που είναι κλειστά, με το θέμα της τηλεκπαίδευσης, που σέρνεται, με το θέμα της αντιπαράθεσης με τους εκπαιδευτικούς, όπως συνέβη, όταν το 95% των εκπαιδευτικών γύρισε την πλάτη του στην κυρία Υπουργό και δεν πήγε να ψηφίσει στις εκλογές για τα Υπηρεσιακά Συμβούλια και σήμερα, στη νομοθεσία, που έρχεται, εδώ στο νομοσχέδιο, έχουν μια διάταξη εκδικητική, μια αντίληψη πλήρους κομματικού ελέγχου, με το διορισμό από την Υπουργό των αιρετών, στην ουσία, που τους καταργεί, μελών των Πειθαρχικών Συμβουλίων. Θα μπορούσα και άλλα πράγματα να πω θα σταματήσω, όμως.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πάμε να δούμε τις συνεδριάσεις, να δούμε τα διαδικαστικά θέματα, γιατί μπαίνετε στην ουσία. Αναφερθήκατε σε άρθρο του νομοσχεδίου. Θα τα κουβεντιάσουμε αυτά, σε δεύτερη φάση.

**ΝΙΚΟΛΑΟΣ ΦΙΛΗΣ:** Κύριε Πρόεδρε, ένα λεπτό. Έχετε δίκιο. Τελειώνω. Έχουμε ζητήσει, και εμείς και άλλα Κόμματα, να κατατεθεί στη Βουλή η σύμβαση με τη CISCO, η αμαρτωλή σύμβαση με τη CISCO. Έχουμε ζητήσει να υπάρξουν συγκεκριμένες αλλαγές στον τρόπο, που εφαρμόζεται η τηλεκπαίδευση. Η CISCO δεν έχει έρθει στη Βουλή. Δεν έχει έρθει στη Βουλή και αυτό είναι απαράδεκτο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, μισό λεπτό. Δεν είναι διαδικαστικά αυτά τα πράγματα.

**ΝΙΚΟΛΑΟΣ ΦΙΛΗΣ:** Είναι περιφρόνηση της Βουλής αυτά τα πράγματα. Δεν το ανεχόμαστε. Είχαμε ζητήσει να κατατεθεί, εδώ, και εμείς και τα άλλα Κόμματα και το αρνείται, η κυρία Υπουργός. Δεν είναι ιδιωτική υπόθεση η ιστορία της Σύμβασης της CISCO, να πάω να μας το πει στο αυτί. Είναι δημόσιο έγγραφο και πρέπει να κατατεθεί.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, την ημερήσια διάταξη, την διάβασα πιο πριν. Ακούστε με λίγο.

**ΝΙΚΟΛΑΟΣ ΦΙΛΗΣ:** Δεύτερον, έχουμε ζητήσει, επίσης, να κατατεθούν τα πρακτικά των εμπειρογνωμόνων ιατρών, των λοιμωξιολόγων, για το θέμα των σχολείων, τα οποία τα διάβασε, δήθεν, στη Βουλή, αλλά δεν μας τα κατέθεσε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, έχετε μετατρέψει την συζήτηση επί του νομοσχεδίου, σε Κοινοβουλευτικό Έλεγχο. Γιατί το κάνετε αυτό; Στη συνέχεια, θα διαμαρτύρεστε, ότι δεν σας αφήνουμε να μιλήσετε.

**ΝΙΚΟΛΑΟΣ ΦΙΛΗΣ:** Οι εκπαιδευτικοί έχουν αποσύρει την εμπιστοσύνη τους, από την κυρία Υπουργό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, μπορείτε να κάνετε επερώτηση.

**ΝΙΚΟΛΑΟΣ ΦΙΛΗΣ:** Οι γονείς, κάθε πρωί, βαρυγκωμούν με τη σύνδεση στην τηλεκπαίδευση. Τα παιδιά τα οποία απειλεί, τώρα, με ηλεκτρονικές εξετάσεις και αυτά έχουν αποσύρει την εμπιστοσύνη τους.Γιατί παραμένει, η κυρία Υπουργός; Ποιων τα συμφέροντα εξυπηρετεί;Έχει πόλεμο με τους εκπαιδευτικούς, με τους γονείς και με τα παιδιά. Ποιων τα συμφέροντα εξυπηρετεί;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, δεν έχετε το λόγο. Παρακαλώ πολύ.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Ηρεμήστε, γιατί θα πάθετε τίποτα!

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φωτήλα, στο Προεδρείο θα απευθύνεστε. Λοιπόν, σας έθεσα από την αρχή, ξεκινώντας, την ημερήσια διάταξη.

**ΝΙΚΟΛΑΟΣ ΦΙΛΗΣ:** Είναι πλάσμα Υπουργού. Δεν υφίσταται η κυρία Υπουργός.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μα είναι λόγια αυτά που λέτε τώρα; Eίναι δυνατόν να λέτε τέτοιες κουβέντες για την Υπουργό; Σας παρακαλούμε πολύ, κ. Φίλη. Αυτό θα διαγραφεί από τα πρακτικά.

**ΝΙΚΟΛΑΟΣ ΦΙΛΗΣ:** Σε ποιους στηρίζεται αυτή η κυρία Υπουργός, που υπάρχει, σήμερα εδώ;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν κάνουμε καλή αρχή.

**ΝΙΚΟΛΑΟΣ ΦΙΛΗΣ:** Η κακή αρχή γίνεται με την κακή νομοθέτηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ξεκινήσατε και είστε εκτός θέματος.

**ΝΙΚΟΛΑΟΣ ΦΙΛΗΣ:** Με ποιους έχει υπογράψει συμβόλαια, η κυρία Υπουργός; Ποια είναι; Να καταλάβουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, σας έθεσα τα διαδικαστικά. Απ΄ ό,τι κατάλαβα, δεν υπάρχει αντίρρηση με τις ημερομηνίες και τις ώρες των συνεδριάσεων της Επιτροπής μας.

 **ΝΙΚΟΛΑΟΣ ΦΙΛΗΣ:** Θέλουμε για τους φορείς να υπάρξει μεγάλο διάστημα συζήτησης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακαλώ πολύ. Άλλα θέματα θίξατε. Σας λέω, λοιπόν, το εξής. Πρώτον, ότι έχει συμβεί, πολλές φορές, στο παρελθόν να συζητείται ο Προϋπολογισμός και ταυτόχρονα να συνεδριάζουν οι Επιτροπές. Καταλαβαίνω το μείζον της τελευταίας ημέρας, που μιλούν οι Αρχηγοί των Κομμάτων, δεν έχουμε βάλει συνεδρίαση στην τελευταία μέρα, οπότε, από τον Κανονισμό επιτρέπεται να λειτουργούμε. Δεν υπάρχει κανένα θέμα. Οι ημερομηνίες συνεδρίασης της Επιτροπής μας είναι αυτές, όπως τις είπαμε πιο πριν, αφού υπάρχει σύμφωνη γνώμη και δεν ακούω καμία αντίρρηση επί της ουσίας.

Προχωρούμε.

**ΝΙΚΟΛΑΟΣ ΦΙΛΗΣ:** Σας ζήτησα να υπάρχει διαδικασία φορέων, χωρίς να κόψετε φορείς. Μην αρχίσετε ξανά τα κόλπα με τα «δεν έχουμε χρόνο». Πρέπει όλοι οι φορείς να μιλήσουν.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, είστε ένα βήμα πιο μπροστά.

**ΝΙΚΟΛΑΟΣ ΦΙΛΗΣ:** Ελπίζω, η κυρία Υπουργός να έχει την ευαισθησία να μας πει γιατί είναι εδώ αυτή τη στιγμή. Είναι παραιτημένη η συνείδηση της εκπαιδευτικής κοινότητας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν έχετε το λόγο. Παρακαλώ, κλείστε το μικρόφωνο. Δεν έχει το λόγο ο κ. Φίλης.

Το λόγο έχουν οι Εισηγητές και οι Ειδικοί Αγορητές, για να μας προτείνουν τους φορείς που θα προσκληθούν.

 Ορίστε, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Πρόεδρε, επιτρέψτε μου πρώτα απ’ όλα να πω, ότι η διαδικασία, που ακολουθείται, είναι κανονική. Υπάρχει απόφαση της Διάσκεψης των Προέδρων, μπορεί ο κύριος Φίλης να μην είναι ενήμερος γι’ αυτό, αλλά υπάρχει απόφαση της Διάσκεψης, προκειμένου η Επιτροπή η τελευταία να γίνει την Τετάρτη, ακριβώς, για να μην υπάρξει συνεδρίαση, την Τρίτη.

Λυπάμαι πάρα πολύ, που δεν ξέρετε, ότι έχει αλλάξει το πλαίσιο της νομοθέτησης, που έχει αλλάξει, συνολικά. Κατατέθηκε την Τρίτη, όπως προβλέπεται, η πλήρης νέα μορφή της Αιτιολογικής, όπως προβλέπεται, σε κάθε νομοσχέδιο και λυπάμαι πάρα πολύ, κύριε Φίλη, διότι έχετε υπάρξει και σε άλλα νομοσχέδια, που έχουν κατατεθεί έτσι και απλά παίζετε ένα σόου, σήμερα, γιατί η ατζέντα σας είναι «ας σηκώσουμε λίγη φασαρία» και αυτό είναι λυπηρό, κύριε Φίλη. Είναι λυπηρό, γιατί σήμερα ερχόμαστε να συζητήσουμε ένα μείζον ζήτημα, που αφορά τόσο κόσμο και που, για πρώτη φορά, γίνεται μια προσπάθεια να γίνει μια συνεκτική, ολιστική, στρατηγική προσέγγιση της επαγγελματικής εκπαίδευσης και κατάρτισης, κοινοβουλευτική της δια βίου μάθησης και έρχεστε εσείς εδώ, κύριε Φίλη και μιλάτε για «πλάσμα Υπουργού». Πού είναι η κοινοβουλευτική σας αξιοπρέπεια;

Να ανακαλέσετε, κύριε Φίλη, να ανακαλέσετε.

Είναι ντροπή αυτό το πράγμα και δεν είναι κοινοβουλευτική αυτή η συμπεριφορά. Είναι αδιανόητη αυτή η συμπεριφορά και ήρθατε εδώ, να κάνετε φασαρία. Αν δεν έχετε επιχειρήματα για την επαγγελματική εκπαίδευση, αν δεν έχετε επιχειρήματα γι’ αυτά που φέρνει αυτό το νομοσχέδιο, μην προσπαθείτε να δημιουργείτε άλλα. Ας ξεκινήσουμε, λοιπόν, τη συζήτηση με επιχειρήματα, κύριε Φίλη και όχι με επικοινωνιακά πυροτεχνήματα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακαλώ να ανακαλέσετε, δεν υπάρχει λόγος να έχουμε ένταση στην Επιτροπή μας.

**ΝΙΚΟΛΑΟΣ ΦΙΛΗΣ:** Η κυρία Υπουργός περιφρονεί, κατά τρόπο βάρβαρο, το Κοινοβούλιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, συνεχίζετε στην ίδια λογική.

**ΝΙΚΟΛΑΟΣ ΦΙΛΗΣ:** Τρεις έχει υπογράψει από ό,τι είδαμε. Επίσης, περιφρονεί το 35% των εκπαιδευτικών. Την Υπουργό παριστάνετε, κυρία μου, δεν είστε Υπουργός Παιδείας, δεν σας αναγνωρίζει κανένας !

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, έχετε ενταχθεί στην συνολικότερη προσπάθεια, ότι «δημιουργούμε σόου», όπως είδαμε και προχθές με τον κ. Σπίρτζη, με τα λουλούδια και είχαμε μια σειρά πράξεων έντασης στο Κοινοβούλιο. Μην το κάνετε στην Επιτροπή μας, δεν θα το επιτρέψω.

**ΝΙΚΟΛΑΟΣ ΦΙΛΗΣ:** Κύριε Πρόεδρε, όχι χαρακτηρισμούς, μίλησε η κυρία Υπουργός, αυτό το «πλάσμα Υπουργού» και απαντώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, πρέπει να ανακαλέσετε. Έχουμε κρατήσει ένα καλό κλίμα και αυτό κρατήθηκε και με τη δική μου την ανοχή, αλλά σήμερα να ξέρετε, θα τηρηθούν ακριβώς οι χρόνοι, έτσι όπως θα αποφασίσει η Επιτροπή μας στην αρχή.

 Δίνω τον λόγο στους Εισηγητές και στους Ειδικούς Αγορητές για να μας πουν τους φορείς. Το λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Ευχαριστώ, κύριε Πρόεδρε. Κατ’ αρχάς να πω, ότι δεν ξέρω πού οφείλεται αυτό το παραλήρημα του κ. Φίλη και ποιους μικροκομματικούς, προσωπικούς σκοπούς εξυπηρετεί.

Το μόνο σίγουρο είναι, ότι δεν τιμά κανέναν, δεν τιμά το Κοινοβούλιο και περισσότερο από όλους, προσβάλλει την Εισηγήτρια του ΣΥΡΙΖΑ. Η πιο προβεβλημένη, θα έπρεπε να είναι η Εισηγήτρια του ΣΥΡΙΖΑ, την οποία προσπαθεί ο κ. Φίλης να τη μειώσει. Αν είναι δυνατόν, να την βγάλει από την αίθουσα και να αναλάβει αυτός, τα πάντα.

Λοιπόν, να πω ότι όσο αφορά στη βιαστική νομοθέτηση, χρειάζεται μεγάλο θράσος να μιλάνε εκείνοι, οι οποίοι νομοθετούσαν, που έφερναν νομοσχέδια, όχι όταν μιλούσαμε για προϋπολογισμό, όταν μιλούσαμε για το τρίτο και τέταρτο μνημόνιο και καλούμαστε να ψηφίσουμε τρίτα και τέταρτα μνημόνια και εκείνοι φέρνανε νομοσχέδια! Χρειάζεται θράσος να μιλάνε για βιαστική νομοθέτηση, εκείνοι οι οποίοι, τα δύο τρίτα των νομοσχεδίων, που έφεραν στη Βουλή, ήταν με τη μορφή του επείγοντος και του κατεπείγοντος. Τα δύο τρίτα των νομοσχεδίων, που ήρθαν στη Βουλή, επί διακυβέρνησης ΣΥΡΙΖΑ, ήταν με τη μορφή επείγοντος και κατεπείγοντος !

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Αυτό δεν είναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αυτό είναι με τέσσερις συνεδριάσεις, κανονικά.

**ΙΑΣΩΝΑΣ ΦΩΤΗΛΑΣ (Εισηγητής της Πλειοψηφίας):** Λοιπόν, τώρα να πω για τους φορείς και να κλείσω. ΓΣΕΕ, ΟΛΜΕ, ΓΕΣΕΒΕ, ΣΕΒ, ΕΣΕΕ, ΣΕΤΕ, Κεντρική Ένωση Επιμελητηρίων Ελλάδος, ΚΕΔΕ, ΕΝΠΕ, ΕΣΑμεΑ, Πανελλήνια Ένωση Διευθυντών ΔΙΕΚ και Πανελλήνια Ομοσπονδία Συλλόγων Υπουργείου Παιδείας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστώ, κύριε Φωτήλα. Να κάνω μία διευκρίνιση. Με τον ν. 4622 για το επιτελικό κράτος, έχει αλλάξει ο τρόπος, με τον οποίον κατατίθενται τα νομοσχέδια και έρχονται στη Βουλή. Αυτό σε σχέση με την Αιτιολογική Έκθεση. Αν δεν ακούστηκε ή έχει αμεληθεί, να το γνωρίζετε. Έχει έρθει, σύμφωνα με το νόμο για το επιτελικό κράτος, κανονικά το νομοσχέδιο. Δεν υπάρχει θέμα Αιτιολογικής ‘Εκθεσης, θέλω να σας πω.

Κατατίθεται με τη νέα μορφή που λέει ο ν. 4622. Είναι νόμος, έχει ψηφιστεί.

**ΝΙΚΟΛΑΟΣ ΦΙΛΗΣ:** Με το νέο νόμο, με το επιτελικό κράτος, η Βουλή δεν έχει Αιτιολογική Έκθεση; Είναι αυτό διάθεση εξουσιών; Σας παρακαλώ, κύριε Πρόεδρε. Με το νέο νόμο για το επιτελικό κράτος τα νομοθετικά της Βουλής καθορίζονται; Είναι λογική αυτή που πατάτε; Δεν καταλαβαίνω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τι δεν καταλαβαίνετε, διαβάστε.

**ΝΙΚΟΛΑΟΣ ΦΙΛΗΣ:** Η Αιτιολογική Έκθεση είναι στοιχείο της νομοθέτησης, δεν είναι στοιχείο του κράτους του επιτελικού.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Μέσα είναι, κύριε Φίλη! Αμάν, αυτή η επικοινωνιακή τακτική πια! Λίγο από την ουσία θα συζητήσουμε; Υπάρχει Αιτιολογική Έκθεση εκτενέστατη, έχει κατατεθεί, όπως προβλέπεται. Υπάρχει. Λέτε, διαρκώς, ανακρίβειες, κύριε Φίλη, και το κάνετε μόνο και μόνο, για να κάνετε ειδήσεις. Μήπως διεκδικείτε την αρχηγία του Κόμματος και γι’ αυτό θέλετε να κάνετε ειδήσεις; Ας συζητήσουμε για το νομοσχέδιο.

**ΝΙΚΟΛΑΟΣ ΦΙΛΗΣ:** Υπάρχει επιτελικό κράτος, που διαλύει τη νομοθέτηση, αυτό παραδεχτήκατε. Το επιτελικό κράτος διαλύει τη νομοθέτηση, αυτό είπε ο κ. Πρόεδρος !

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Υπάρχει η συγκεκριμένη πρόβλεψη, η Αιτιολογική Έκθεση είναι μέσα, μάλιστα, με διεθνή στοιχεία, για πρώτη φορά. Έχουμε εκσυγχρονιστεί, κύριε Φίλη, προχωράμε μπροστά στη νομοθέτηση.

**ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής):**Προχωρούμε τη συζήτηση. Η Εισηγήτρια της Μειοψηφίας, η κυρία Μερόπη Τζούφη, έχει το λόγο, για να μας αναγνώσει τους φορείς.

**ΜΕΡΟΠΗ ΤΖΟΥΦΗ(Εισηγήτρια της Μειοψηφίας):** Δεν θα συνεχίσω με το διχαστικό τρόπο, που ξεκίνησε ο κύριος Φωτήλας. Η τοποθέτησή μας η κοινοβουλευτική και των δύο εδώ, είναι σε απόλυτη συνεννόηση και γι’ αυτό τα σχόλιά του, του τα ανταποδίδω. Δεν θέλω να συνεχίσω σε αυτό το κλίμα.

Το δεύτερο, το οποίο θέλω να πω προς εσάς, είναι ότι υπάρχει πολύ μεγάλη αναγκαιότητα, διότι στο προηγούμενο νομοσχέδιο, στο οποίο βρισκόμουν με εκ του μακρόθεν παρακολούθηση, έγινε μία προσπάθεια συρρίκνωσης των φορέων, ώστε να μη μπορούν να τοποθετηθούν πάνω στα πολύ κρίσιμα ζητήματα του νομοσχεδίου.

Θα προτείνω συμπληρωματικούς φορείς, αλλά επειδή εκεί βρίσκεται η ουσία της συζήτησης, σας εγκαλώ, διότι θυμάστε ότι στην προηγούμενη κοινοβουλευτική διαδικασία, είχαμε φθάσει, μέχρι και τριάντα φορείς και τότε ήσασταν εσείς, προσωπικά, κύριε Πρόεδρε, που επιμένατε και η Υπουργός να μιλήσουν όλοι, ακόμη και κάποιοι, που δεν είχαν προσκληθεί. Και θυμάμαι ότι κάθε φορά, γινόταν μια πάρα πολύ μεγάλη φασαρία, αν δεν είχε έρθει κάποιος φορέας, τον οποίον είχατε προτείνει.

Προτείνω, λοιπόν, την ΟΛΜΕ, τη ΔΟΕ, την ΟΙΕΛΕ, την Ένωση Λειτουργών Μέσης Εκπαίδευσης Σιβιτανιδείου Ιδρύματος, το Κέντρο Ανάπτυξης Εκπαιδευτικής Πολιτικής ΚΑΝΕΠ -ΓΣΕΕ, τη ΓΕΣΕΒΕ, που ήδη έχει προταθεί και την Ομοσπονδία Εκπαιδευτικών Λειτουργών του ΟΑΕΔ.

Και τελευταίο. Πριν από 24 ώρες, το νομοσχέδιο αυτό, που πράγματι ήταν στην διαβούλευση, με τα σχολεία κλειστά, με την κοινωνία να βιώνει μια βαριά υγειονομική και κοινωνική κρίση, προστέθηκαν άλλα 46 άρθρα, μέσα στα οποία και δύο κυρώσεις !

Ποιος χρόνος, λοιπόν, υπήρχε, επαρκούς διαβούλευσης, για όλα αυτά, που τελικά συνιστούν ένα μεγάλο πολυνομοσχέδιο, για όλα τα θέματα της Παιδείας; Ελπίζω, ότι θα έχουμε τη δυνατότητα, τουλάχιστον στο κομμάτι της ακρόασης των φορέων, να τοποθετηθούν όλοι με άνεση, να τους προσκαλέσετε και να ακούσουμε τις απόψεις τους. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Θέλω να σας θυμίσω το εξής, ότι σύμφωνα με το άρθρο 28 του Κανονισμού, οι φορείς είναι μέχρι έντεκα και το 1/3 από αυτούς, να έχουν προταθεί και από την Αντιπολίτευση.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, και στο προηγούμενο ήταν μέχρι 15 και είχαν φθάσει τους 30, σε αυτήν εδώ την Αίθουσα. Και επαναλαμβάνω, ότι είχαν έρθει και απρόσκλητοι και με επιμονή της Νέας Δημοκρατίας, μιλούσαν και έπαιρναν το λόγο.Επειδή όλοι έχουμε μνήμη των προηγούμενων διαδικασιών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μιλάτε για την προηγούμενη Κοινοβουλευτική Περίοδο. Ήμουν εδώ και θυμάμαι, πολύ καλά, τι συνέβαινε στην προηγούμενη Περίοδο. Μην κάνουμε αντιπαράθεση για το τι είχε συμβεί, τα προηγούμενα τέσσερα χρόνια.

Λοιπόν, δώστε μας τους φορείς για να κάνουμε τη σύνθεση.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας) :** Κύριε Πρόεδρε, τους έχω δώσει τους φορείς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Το λόγο έχει ο Ειδικός Αγορητής του Κ.Κ.Ε., κ. Ιωάννης Δελής, για τους φορείς.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, προσπερνώ, καταρχήν, τη χρονική στιγμή, που επιλέγει η Κυβέρνηση να φέρει ένα πολύ σημαντικό νομοσχέδιο – το κάνει για δεύτερη φορά, μετά το νομοσχέδιο του καλοκαιριού – μέσα στην καραντίνα. Το προσπερνώ. Δεν μπορώ, όμως, να προσπεράσω, ούτε να δεχτώ το στρίμωγμα των διαδικασιών. Και δεν μιλάω, για τη σημερινή συνεδρίαση. Μιλάω για τη συνεδρίαση της Δευτέρας, όπου θα έχουμε τόσους φορείς και μετά από μία - δυο ώρες ξεκινάει η συζήτηση για τα άρθρα. Δεν καταλαβαίνουμε, προς τι αυτή η σπουδή της Κυβέρνησης, του Υπουργείου, να στριμωχτούν οι ημερομηνίες και οι συνεδριάσεις, την ώρα που τρέχει παράλληλα και ένας Προϋπολογισμός στην Ολομέλεια της Βουλής. Και χρειάζεται, βέβαια και εκεί οι βουλευτές, να τοποθετούνται, να παρακολουθούν και όλα τα σχετικά.

Θα μπορούσαν οι συνεδριάσεις να απλωθούν, ακόμα περισσότερο. Δεν ξέρω τι είναι αυτό που υποχρεώνει την Κυβέρνηση να στριμώξει το νομοσχέδιο μέσα σε 2 – 3 μέρες.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**Κύριε Δελή, συγνώμη που σας διακόπτω, το συζητήσαμε στην αρχή. Για τις ώρες των συνεδριάσεων το έθεσα και δεν υπήρξε ζήτημα.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, ακούστε με λίγο. Τη διαδικασία της ταυτόχρονης, της ίδιας μέρας συνεδρίασης, φορείς με άρθρα, την έχω ζήσει επανειλημμένα. Νομίζω, ότι δεν είναι καθόλου σωστή. Δεν ξέρω, αν είναι κανονική, πάντως σωστή δεν είναι. Δεν μπορεί να γίνει δουλειά έτσι, ούτε μπορούμε καν, δεν προλαβαίνουμε να επεξεργαστούμε αυτά που λένε οι φορείς. Ας υπάρχει μία - δύο μέρες κενό, να έχουμε τη δυνατότητα και εμείς να ακούσουμε, να επεξεργαστούμε, να σκεφτούμε.

Θα παρακαλούσα να αλλάξουν οι ημερομηνίες των συνεδριάσεων. Ειδικά, η συνεδρίαση της Δευτέρας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μιλάτε για την απογευματινή συνεδρίαση. Το έθεσα και συμφώνησε το σύνολο της Επιτροπής μας. Δεν υπήρξε ένσταση για τις ώρες και τις ημέρες. Να είναι δύο συνεδριάσεις, τη Δευτέρα το πρωί και το μεσημέρι.

**ΝΙΚΟΛΑΟΣ ΦΙΛΗΣ:** Μα, τώρα συζητάμε. Πώς συμφωνήσαμε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Μα, σας το έθεσα. Άλλα λέγατε, κύριε Φίλη. Δεν ισχύει. Το έθεσα πριν. Κύριε Δελή, έχει λήξει αυτό το θέμα.

Κυρία Κεφαλίδου, έχετε το λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Ευχαριστώ, κύριε Πρόεδρε.

Το θέμα που βάζουν οι συνάδελφοι είναι υπαρκτό. Δηλαδή, είναι μία Επιτροπή, με ένα θέμα εξαιρετικά σοβαρό. Τεχνική εκπαίδευση. Η Υπουργός το έχει προαναγγείλει από την αρχή της θητείας της. Το περιμένουμε πως και τι από το προηγούμενο νομοσχέδιο και τώρα, έχουμε 586 σελίδες – αν δεν κάνω λάθος – νομοσχεδίου, που ήρθε με πολύ συνοπτικές διαδικασίες και χρειάζεται χρόνο, αφού δεν έγινε διάλογος πουθενά αλλού, τουλάχιστον, να γίνει διάλογος μέσα στην Επιτροπή Μορφωτικών. Και θα έλεγα ότι το αίτημα, που βάζει το σύνολο της Αντιπολίτευσης και των συναδέλφων, είναι απολύτως λογικό. Τρέχει, παράλληλα, ένας Προϋπολογισμός. Εκεί θέλουμε να συμμετέχουμε όλοι, όχι μόνο μιλώντας, αλλά και παρακολουθώντας τις τοποθετήσεις των συναδέλφων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία. Δώστε μας και τα ονόματα των φορέων, ώστε να δώσω το λόγο και στους υπόλοιπους Ειδικούς Αγορητές, για να καταλήξουμε στις προσκλήσεις.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Ακούστε, κύριε Πρόεδρε. Είθισται ο Προϋπολογισμός να είναι το τελευταίο νομοσχέδιο, που κλείνει τη χρονιά.

Σε εμάς, τώρα, δεν ξέρω για ποιους λόγους –προφανώς, η κυρία Υπουργός θα μας τους πει – υπάρχει μία πίεση. Και η πίεση αυτή είναι ότι πρέπει, οπωσδήποτε, να τελειώσουμε με αυτό το νομοσχέδιο. Αυτό το νομοσχέδιο ελπίζω να μην έχει και «ουρές» και αρχίσουμε και έχουμε και σωρεία τροπολογιών. Λίγος χρόνος παραπάνω, ποτέ δεν έβλαψε. Εξάλλου, ο διάλογος, που γίνεται στην Επιτροπή, είναι πάντα γόνιμος. Ευχαριστούμε πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακαλώ, δώστε τα ονόματα των φορέων στην Υπηρεσία.

Το λόγο έχει ο κ. Δελής, για να αναγνώσει τους φορείς. Ορίστε.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Καταρχήν, τους εκπροσώπους των γονέων, γιατί τους αφορά, την Ανώτατη Συνομοσπονδία Γονέων Μαθητών Ελλάδας, καθώς και τον Σύλλογο Σπουδαστών Δημόσιων Ινστιτούτων Επαγγελματικής Κατάρτισης (ΣΥΣΔΙΕΚ).

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία. Το σημειώνουν οι Υπηρεσίες. Προχωρούμε. Ο λόγος στην Ειδική Αγορήτρια της Ελληνικής Λύσης κυρία Ασημακοπούλου.

**ΣΟΦΙΑ-ΧΑΊΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε.

Και εγώ νομίζω ότι είναι λίγος ο χρόνος, που δίνεται σε ένα τόσο σοβαρό νομοσχέδιο, όπως είναι το Παιδείας. Νομίζω ότι θα χρειαζόταν λίγο πιο πολύ χρόνος, ούτως ώστε και εμείς να μπορέσουμε να το επεξεργαστούμε, καλύτερα.

Να σας διαβάσω τους φορείς. Είναι η Πανελλήνια Ένωση Ιδιωτικών ΙΕΚ, είναι η Ομοσπονδία Ιδιωτικών Εκπαιδευτικών Λειτουργών Ελλάδας (ΟΙΕΛΕ), ο Πανελλήνιος Σύνδεσμος Διαδικτυακής Εκπαίδευσης, η Πανελλήνια Ένωση Αναπληρωτών και Ωρομίσθιων Καθηγητών Γενικής Παιδείας ΤΕΕ και ΕΠΑΣ του ΟΑΕΔ, η Ομοσπονδία Εκπαιδευτικών Λειτουργών του ΟΑΕΔ και η Πανελλήνια Ένωση Κέντρων Μάθησης. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία. Σας ευχαριστούμε και παρακαλώ να μας τους δώσετε και εγγράφως, ώστε να γίνει η σύνθεση.

Το λόγο έχει τώρα η Ειδική Αγορήτρια του ΜέΡΑ25, η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε.

Θα επαναλάβω και εγώ ότι πραγματικά είναι ελάχιστος ο χρόνος, στον οποίο καλούμαστε να εκφέρουμε άποψη, για ένα τόσο σοβαρό νομοσχέδιο, που αφορά στην τεχνική εκπαίδευση.

Αυτό που είπε ο κ. Δελής, προηγουμένως, είναι πάρα πολύ σημαντικό. Επειδή ακριβώς θα έχουμε την ακρόαση των φορέων και θα ακούσουμε – φαντάζομαι – σημαντικά πράγματα, ο χρόνος για να μπορέσουμε να επεξεργαστούμε τα όσα θα μας πουν, είναι πάρα πολύ λίγος. Πολλές φορές – και εσείς πολύ καλά γνωρίζετε – ότι από τη μια συνεδρίαση πηγαίνουμε κατευθείαν στην άλλη και πηγαίνουμε στη συζήτηση των άρθρων, χωρίς να έχουμε αναλύσει τα όσα μας έχουν πει.

Θα ήθελα να προσθέσω, στους φορείς, που θα θέλαμε να παραστούν, εκτός από την Ομοσπονδία των Εκπαιδευτικών Λειτουργών του ΟΑΕΔ, την Εθνική Συνομοσπονδία των Ατόμων με Αναπηρία, να προσθέσουμε το Σύλλογο των Σπουδαστών Επαγγελματικής Κατάρτισης. Και, επίσης, ακριβώς επειδή υπάρχει και ένα θέμα, που αφορά στο Ελληνογερμανικό Ίδρυμα Νεολαίας, θα παρακαλούσα, πάρα πολύ, να καλέσουμε κάποιους από το Διοικητικό Συμβούλιο της Διεκδίκησης των Οφειλών της Γερμανίας προς την Ελλάδα και το Συμβούλιο του Δικτύου Μαρτυρικών Πόλεων και Χωριών της Ελλάδας το «ΕΛΛΗΝΙΚΑ ΟΛΟΚΑΥΤΩΜΑΤΑ». Αυτά.

Επίσης, θα ήθελα να σας πω, κύριε Πρόεδρε, αν δεν κάνω λάθος, ότι υπάρχει ένα νομοσχέδιο στο Δημόσιας Διοίκησης, το οποίο θα συζητηθεί, πριν κλείσουμε για τις γιορτές και θα πάει στην Ολομέλεια, αμέσως μετά τις γιορτές. Οπότε, θεωρώ ότι, πραγματικά μπορούμε να κάνουμε την πρώτη συζήτηση και όσον αφορά στην ακρόαση των φορέων, τα άρθρα και τα λοιπά και να το αφήσουμε - για να έχουμε το χρόνο, εννοώ - για αμέσως μετά τις γιορτές, για να πάμε στην Ολομέλεια. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λοιπόν, δώστε μας τους φορείς για να γίνει η σύνθεση και να καταλήξουμε στον τελικό κατάλογο με τους φορείς.

Οι φορείς θα κρατηθούν σε αριθμό χαμηλά, διότι αν ξεφύγουμε σε μεγάλο αριθμό εκπροσώπων φορέων, θα έχει πολύ μεγάλη διάρκεια η συζήτηση.

Λοιπόν, προτείνω το εξής. Καταλαβαίνω αυτό που λέτε για δύο συνεδριάσεις την ίδια ημέρα. Τη Δευτέρα το πρωί θα γίνει η συνεδρίαση, για την ακρόαση των φορέων. Και την επί των άρθρων, να την πάμε, την επόμενη μέρα, την Τρίτη, αλλά να τη βάλουμε νωρίς το πρωί.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Μα, εσείς ο ίδιος δεν είπατε ότι αυτό είναι κρίσιμο να παρακολουθήσουμε, τουλάχιστον τη συζήτηση, σε επίπεδο Αρχηγών Κομμάτων. Υπάρχουν μέρες. Δεν καταλαβαίνω τι μας πιέζει.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λέω το εξής.Τη Δευτέρα η ακρόαση φορέων είναι για να τους ακούσουμε, λοιπόν, τους ακούμε τη Δευτέρα το πρωί.

 Για να μην έχουμε αμέσως μετά τη συνεδρίαση, αυτό που έθεσε ο κ. Δελής και το έθεσε και η κυρία Κεφαλίδου, προτείνω την Τρίτη στις 9 π.μ. την επί των άρθρων συζήτηση, οι Αρχηγοί των Κομμάτων ξέρετε, ότι ξεκινούν μετά το μεσημέρι να ομιλούν. Οπότε, έτσι έχουμε και όλη τη Δευτέρα, υπάρχει ο χρόνος για να προετοιμαστείτε, δεν υπάρχει επιχείρημα, ότι δεν έχουμε χρόνο. Την Τετάρτη, η β΄ ανάγνωση, πότε θα γίνει συζήτηση στην Ολομέλεια είναι θέμα της Διάσκεψης των Προέδρων και νομίζω, ότι ήδη έχει αποφασιστεί, να είναι την ερχόμενη Πέμπτη, στην Ολομέλεια το νομοσχέδιο, δεν είναι δική μας απόφαση.

Άρα, λοιπόν, προτείνω και θέλω να συμφωνήσετε στο σύνολο, για να έχουμε έτσι αρκετό χρόνο, την Τρίτη το πρωί, να γίνει επί των άρθρων συζήτηση, που μέχρι το μεσημέρι θα έχει εξαντληθεί, θα μιλήσετε αρκετά και όλοι και είμαστε εντάξει.

Συμφωνείτε;

Κύριε Δελή, συμφωνείτε; Κυρία Κεφαλίδου, πόσο χρόνο θέλετε; Ορίστε.

Μα, σας λέω το εξής, ότι σε κάθε συζήτηση του Προϋπολογισμού, έχουμε Επιτροπές, οι οποίες συνεδριάζουν. Αυτό δε είναι ένα θέμα, που πρώτη φορά το θέτετε.

Άρα, συμφωνεί η κυρία Κεφαλίδου.

Κύριε Φωτήλα, συμφωνείτε να πάμε την επί των άρθρων συζήτηση την Τρίτη το πρωί; Συμφωνείτε.

Κυρία Τζούφη;

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Θα ήταν πιο λογικό, να τελειώσει ο Προϋπολογισμός και μετά να γίνει η συζήτηση του νομοσχεδίου και επιμένουμε σε αυτή την πρόταση, διότι, με αυτόν τον τρόπο, μπορούμε να συνεννοηθούμε για ένα πολύ σημαντικό πολυνομοσχέδιο –επαναλαμβάνω – πάρα πολύ καιρό έχει εξαγγελθεί, δεν καταλαβαίνω ποια είναι η επείγουσα διαδικασία.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν υπάρχει επείγουσα διαδικασία είναι με κανονική διαδικασία, με τέσσερις συνεδριάσεις, κυρία Τζουφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Δεν το καταλαβαίνω. Συμπιέζετε τις μέρες και μάλιστα πάνω στον Προϋπολογισμό, που έχει κρίσιμα ζητήματα και θέλουμε όλοι να τοποθετηθούμε και να ακούσουμε. Δεν το καταλαβαίνω αυτό το πράγμα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας μιλώ με ειλικρίνεια. Δεν θυμάμαι καμία συζήτηση-νομοθέτηση νομοσχεδίου του ΣΥΡΙΖΑ, τα προηγούμενα χρόνια, η οποία να έγινε σε τόση μεγάλη διάρκεια χρόνου, όπως γίνεται στο συγκεκριμένο νομοσχέδιο.

 Ξέρετε, ότι είστε εν αδίκω. Μην ξεκινάτε αυτή την κουβέντα.

Κυρία Κεφαλίδου, πέστε μας, αν συμφωνείτε, να πάμε την Τρίτη το πρωί την επί των άρθρων –αν θέλετε – αν δεν θέλετε, μένουμε στο αρχικό.

Κύριε Δελή;

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Όχι, κύριε Πρόεδρε, δεν συμφωνούμε. Δυστυχώς, έχουν παγιωθεί οι διαδικασίες, εδώ και χρόνια, δεν είναι από την τωρινή Κυβέρνηση και η προηγούμενη τα έκανε αυτά, όπου στριμώχνονταν συζητήσεις πολύ σημαντικών νομοσχεδίων, μέσα σε δυο τρεις μέρες.

Τι μας λέτε, δηλαδή, τώρα, ότι Δευτέρα, Τρίτη, Τετάρτη, Πέμπτη κάθε μέρα θα έχουμε συνεδρίαση για ένα νομοσχέδιο, που έχει 150 άρθρα, μπορεί να είναι και περισσότερα. Δεν γίνεται αυτό.

Εκτός και αν θέλετε, εκτός και αν επιδιώκετε η συζήτηση να είναι προσχηματική, να είναι στο πόδι και δεν μπορεί να είναι διαφορετικά. Καταλαβαίνετε, όταν έχουμε αλλεπάλληλες συνεδριάσεις, νομίζω, ότι θα πρέπει να δοθεί μεγαλύτερη άνεση χρόνου.

Θα μπορούσε το νομοσχέδιο να πάει στην Ολομέλεια και μετά τις γιορτές. Ας μας εξηγήσει το Υπουργείο, γιατί επείγεται τόσο πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Άρα, δεν συμφωνείτε.

Προχωρούμε, στην Ειδική Αγορήτρια της Ελληνικής Λύσης. Κυρία Ασημακοπούλου, συμφωνείτε; Θέλετε την άλλη εναλλακτική πρόταση; Είναι δύο προτάσεις: Η μία πρόταση είναι η συνεδρίαση να είναι Δευτέρα, στις 10 και στις 3 το μεσημέρι. Η ακρόαση στις 10π.μ. η επί των άρθρων, στις 3 το μεσημέρι και η β΄ ανάγνωση την Τετάρτη και η άλλη πρόταση είναι τη Δευτέρα η ακρόαση, την Τρίτη το πρωί η επί των άρθρων συζήτηση, την Τετάρτη το πρωί η β΄ ανάγνωση και να τελειώσει το νομοσχέδιο.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Κύριε Πρόεδρε, εγώ συμφωνώ Δευτέρα και Τετάρτη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Σακοράφα, η Ειδική Αγορήτρια του ΜέΡΑ25;

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, επειδή θεωρούμε ότι είναι πραγματικά πολύ σημαντικό το νομοσχέδιο και επειδή είναι και πολύ μεγάλο νομοσχέδιο, νομίζω ότι θα μπορούσε να πάει μετά τις γιορτές.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φωτήλα, πέστε μας κι εσείς σε ποια από τις δύο περιπτώσεις συμφωνείτε;

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Με την πρώτη πρόταση, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεπώς, πάμε στην αρχική λύση, αφού συμφωνεί και η Ελληνική Λύση. Άρα, οι συνεδριάσεις, επαναλαμβάνω, για τελευταία φορά, είναι την ερχόμενη Δευτέρα, στις 10 το πρωί, η ακρόαση φορέων και στις 3 το μεσημέρι η επί των άρθρων συζήτηση και την Τετάρτη η β΄ ανάγνωση.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Από το καλό στο καλύτερο πάμε!

 **ΓΕΩΡΓΙΟΣ ΣΤΥΛΙΟΣ (Προέδρος της Επιτροπής):** Θέλω την έγκριση της Επιτροπής σε σχέση με τη διάρκεια και τους χρόνους ομιλίας των βουλευτών.

Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Καλημέρα, κύριε Πρόεδρε. Δεν είναι μόνο, εν μέσω προϋπολογισμού. Χτες το βράδυ, μόλις τελειώσαμε ένα άλλο νομοσχέδιο, τρέχοντας και εκείνο. Τώρα, φέρνετε ένα νομοσχέδιο πάρα πολύ σημαντικό, για όλη την κοινωνία. Με συγχωρείτε. Κάθε λογικός άνθρωπος, καταλαβαίνει ότι εν μέσω προϋπολογισμού, πώς είναι δυνατόν να τρέχουμε, να παρακολουθούμε, να τοποθετούμαστε και να έχουμε ένα τόσο σημαντικό νομοσχέδιο, όπως είναι το Παιδείας. Γιατί, για ποιο λόγο;

Θα ήθελα, η κυρία Υπουργός να μας εξηγήσει, γιατί φέρνει μέσα στον προϋπολογισμό ένα τέτοιο νομοσχέδιο; Με συγχωρείτε, αλλά δεν μπορούν να περνάνε όλα, έτσι. Ένα πράγμα έχει μείνει, η νομοθέτηση, η οποία γίνεται με αυτούς τους τρόπους. Είναι δυνατόν;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Αναγνωστοπούλου, έχει εξαντληθεί αυτό το θέμα.

Προχωρούμε, λοιπόν και λέω το εξής: Οι Εισηγητές και Ειδικοί Αγορητές, θα έχουν 15 λεπτά χρόνο ομιλίας για τη σημερινή συζήτηση, επί της αρχής και οι βουλευτές θα έχουν 7 λεπτά. Έχω την έγκριση της Επιτροπής;

Το λόγο έχει ο κ. Φωτήλας.

**ΙΑΣΩΝΑΣ ΦΩΤΗΛΑΣ (Εισηγητής της Πλειοψηφίας):** Νομίζω ότι σήμερα που η συζήτηση είναι επί της αρχής, τα 7 λεπτά για τους βουλευτές είναι αρκετά. Όταν θα μιλάμε για κάθε άρθρο, μπορεί να χρειαστεί λίγο παραπάνω χρόνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Διαφωνούμε με τον τρόπο, που εσείς επιλέγετε να αποφασίζετε. Δηλαδή, αυτό που κάνατε πριν, είναι από μία πρόταση, που μπορεί να είχε κάποιο νόημα, να πάτε στη χειρότερη, αρχική σας πρόταση. Άρα, δεν μπορούμε να συνεννοηθούμε.

Προφανώς, υπάρχει πρόβλημα με τους χρόνους, ιδιαίτερα, όταν θεσμοθετείται η κατ’ άρθρο συζήτηση, την οποία πήγατε και συμπιέσατε, μετά τους φορείς. Άρα, να μην υπάρχει καμία δυνατότητα να απαρτιώσουμε αυτά που θα πουν οι φορείς και να τοποθετηθούμε επί ενός πολύ μεγάλου αριθμού των άρθρων, που δεν προλαβαίνουμε ούτε να τα εκφωνήσουμε. Προφανώς, εκεί, ο χρόνος δεν είναι αρκετός.

Έχει αποδειχθεί διαχρονικά, όταν υπάρχουν τόσο μεγάλα νομοσχέδια και αφορούν όλες τις πλευρές του εκπαιδευτικού συστήματος, ότι οι χρόνοι δεν είναι επαρκείς.

Κατανοήσετε ότι σε καιρούς πανδημίας, που οι περισσότεροι συνάδελφοι είναι μακριά, δεν είναι δυνατόν να στραγγαλίζουμε, κατ’ αυτόν τον τρόπο, τη νομοθετική διαδικασία και εμάς, που είμαστε εδώ παρόντες.

Κάποιος κόσμος περιμένει να ακούσει αυτά τα πράγματα, όπως και για τον προϋπολογισμό. Είναι κρίσιμα θέματα, που αφορούν τη ζωή των ανθρώπων και μπαίνουν και τα ζητήματα της συγκυρίας, που θέλουμε να τοποθετηθούμε. Δεν υπάρχει άλλου φόρουμ να τα τοποθετήσουμε, με δημόσιο τρόπο και να ακούσουμε απαντήσεις και να κάνουμε διάλογο. Μη βάζετε τέτοιες προθεσμίες και μη παίρνετε τέτοιες αποφάσεις.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Τζούφη, σας ρώτησα πριν, αλλά εσείς θέλετε να ανάγετε ένα διαδικαστικό θέμα σε θέμα Αντιπολίτευσης, ότι δεν έχουμε χρόνο και δεν μπορούμε να σκεφτούμε.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Λειτουργείτε, τιμωρητικά. Είπατε για κάποια επέκταση της διαδικασίας και γυρίσατε πίσω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Άρα, λοιπόν, αφού δεν είχατε ζήτημα και θέμα, γι’ αυτό πήγαμε στην αρχική πρόταση.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Το ίδιο κάνατε και στο προηγούμενο νομοσχέδιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, δεν το έκανα. Αν θέλετε κάνετε Αντιπολίτευση με τέτοια επιχειρήματα ...

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Δεν είσαστε παιδονόμος, είσαστε Πρόεδρος της Επιτροπής.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ναι, είμαι Πρόεδρος της Επιτροπής. Συνεχίζετε, όμως, στο ίδιο μοτίβο, δεν συναινείτε σε τίποτα. Συναινείτε μόνο στο να συμφωνήσουμε απόλυτα μαζί σας.

Κυρία Κεφαλίδου, έχω την σύμφωνη γνώμη σας για τους χρόνους;

Το λόγο έχει η κυρία Κεφαλίδου.

 **ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κύριε Πρόεδρε, θέλω να σας ρωτήσω. Έχει σημασία το τι θα πούμε; Όχι, δεν έχει κύριε Πρόεδρε. Θα σας πω γιατί. Κατανοώ την προσπάθεια, που κάνετε, να ακουστεί ο αντίλογος. Όμως, υπάρχει μια πλειοψηφία, η οποία, τελικά, θα αποφασίσει. Εμείς το έχουμε πει. Θέλουμε χρόνο, θέλουμε δυνατότητα. Είμαστε και λίγοι, βλέπετε. Όσοι είμαστε εδώ, έχουμε και το πρόβλημα να φοράμε μάσκες, χρειάζεται να έχουμε και αυτή την επιβάρυνση, οι άλλοι συνάδελφοι είναι από μακριά και η σύνδεση άλλοτε ακούγεται, άλλοτε κόβεται. Υπάρχει μια συγκυρία. Ο χρόνος, όταν είναι τόσο περιορισμένος, έχεις και μία πίεση και μια φόρτιση. Δεν είναι εύκολα πράγματα, ούτε είμαστε εξοικειωμένοι, με αυτό που ζούμε. Ούτε είναι η ψυχολογία μας αυτή, που επιβάλλεται, γιατί έχουν συμβεί πολλά. Παρακαλούμε, λοιπόν, θερμά, λίγο πιο μεγάλη ανοχή. Δεν θα χαθεί ο κόσμος, αν είμαστε λίγο πιο «απλωμένοι», στη διαδικασία. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Κύριε Δελή, σε σχέση με τους χρόνους, θέλω να μου πείτε τη γνώμη σας. Πρότεινα δεκαπέντε λεπτά οι Εισηγητές και οι Ειδικοί Αγορητές, πέντε λεπτά οι βουλευτές, συν 2, δηλαδή, 7 λεπτά, για μια συζήτηση επί της αρχής. Συμφωνείτε, ωραία. Η κυρία Ασημακοπούλου, συμφωνεί. Η κυρία Σακοράφα, συμφωνεί. Προχωρούμε, λοιπόν.

Το λόγο έχει ο κ. Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Κύριε Πρόεδρε, κυρία Υπουργέ, κ.κ. συνάδελφοι, καλημέρα σε όλους σας. Επειδή παρακολουθώ από μακριά, όπως και πολλοί συνάδελφοι, η διαπίστωση είναι απλή. Κύριε Πρόεδρε, η τακτική του ΣΥΡΙΖΑ είναι γνωστή. Κωλυσιεργία, πάση θυσία, για να μην προχωρά καμία διαδικασία. Αυτό βλέπω και στο σημερινό νομοσχέδιο. Χάθηκαν, ήδη, από τη σημερινή συνεδρίαση 50 λεπτά. Όλος ο χρόνος θα ήταν πολύ χρήσιμος να αφιερωθεί στη συζήτηση του νομοσχεδίου.

Άρα, λοιπόν, ο στόχος δεν είναι, αν έχουμε χρόνο για συζήτηση ή να γράφουμε χρόνο για χρονοτριβή. Δεν υπάρχει καμία περίπτωση να πουν σε τίποτα χρήσιμο «ναι», απλώς, θα λένε ότι διαφωνούν συνέχεια. «Όχι», αρκεί να βρισκόμαστε σε κουβέντα ! Την ξέρουμε αυτή την τακτική, εδώ και δέκα χρόνια. Δεν χρειάζεται να το επιβεβαιώνουν, καθημερινά. Η πολλή ανοχή, που επιδεικνύεται, κάθε φορά, θα επιδεινώνει αυτά τα φαινόμενα. Σας παρακαλώ πάρα πολύ, να εφαρμόσετε τον Κανονισμό και ο Κανονισμός είναι ακριβής, τα λέει όλα. Μην ξεχνάμε το πρόσφατο παρελθόν, αν δόθηκε ποτέ χρόνος σε κανένα βουλευτή παραπάνω, από πέντε λεπτά στα σχέδια νόμου, που έφερνε ο ΣΥΡΙΖΑ. Επιτέλους, η υποκρισία έχει και τα όριά της !

Αφήστε το χρόνο να συζητήσουμε τα κύρια ζητήματα, που απασχολούν την επαγγελματική εκπαίδευση και αφήστε τις κωλυσιεργίες. Κύριε Πρόεδρε, σας παρακαλώ, εφαρμόστε τον Κανονισμό. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Βλέπω ότι ο χρόνος έχει όντως περάσει. Μιλάμε επί 50 λεπτά. Σας ακούω, κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Πάρα πολύ σύντομα, κύριε Πρόεδρε. Επιτρέψτε μου να πω κάτι, το οποίο, πραγματικά, έχει αρχίσει και γίνεται ενοχλητικό. Δεν μπορεί εδώ πέρα να ακούγονται, συνεχώς κόντρες, τι έκανε ο ΣΥΡΙΖΑ ή τι έκανε η ΝΔ ! Το θέμα είναι τι πρέπει να γίνεται σωστά και να εκφράζονται, όσο μπορούν με περισσότερο λόγο, οι βουλευτές. Τι σημαίνει, αν ο ΣΥΡΙΖΑ έδινε 5 ή 3 ή 4 λεπτά; Εμάς δεν μας αφορά αυτό το θέμα. Εγώ πιστεύω ότι όταν έχεις 140 άρθρα, σε 5 λεπτά είναι αδύνατο να τοποθετηθείς. Δώσατε 7. Εγώ νομίζω ότι πρέπει να δώσετε περισσότερα, όπως πρέπει να δίνετε και περισσότερο στην Ολομέλεια, κύριε Πρόεδρε, γιατί πάντα δημιουργείται ένα πρόβλημα. Κανείς δεν ολοκληρώνει στα 7 λεπτά. Ζητάνε 10 και δημιουργείται τεράστιο ζήτημα.

Δώστε, λοιπόν, έναν εύλογο χρόνο, ούτως ώστε να μπορεί να ολοκληρώσει κάποιος τη σκέψη του. Ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ. Σας λέω το εξής. Σήμερα υπάρχει άλλη συνεδρίαση, στις 14.00΄, σε αυτή την Αίθουσα, άρα πρέπει πριν τις 14.00΄ να έχουμε τελειώσει. Ένα είναι αυτό. Το δεύτερο είναι, το λέω για να το διευκρινίσω σε όλους μας, ότι είναι επί της αρχής η συζήτηση του νομοσχεδίου. Άρα, ας μείνουμε επί της αρχής. Επί των άρθρων, υπάρχει χρόνος να μιλήσουμε.

 Έχετε το λόγο, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινάει σήμερα η συζήτηση επί του σχεδίου νόμου για την επαγγελματική εκπαίδευση, κατάρτιση και δια βίου μάθηση και επιτρέψτε μου να εκφράσω την ελπίδα και την πεποίθηση, ότι θα γίνει μια εποικοδομητική συζήτηση, για έναν πυλώνα του εκπαιδευτικού μας συστήματος, που διαχρονικά, κατά τη γνώμη μου, δεν έχει τύχει της δέουσας προσοχής από την Πολιτεία. Έναν πυλώνα, που αντιμετωπίζεται, ως το «αποπαίδι» της εκπαιδευτικής δραστηριότητας, ενώ μπορεί να είναι εξαιρετικά σημαντικός μέτοχος της διαδικασίας. Είναι εξαιρετικά σημαντικός, κρίσιμος ρόλος αυτός, που έχει να διαδραματίσει η επαγγελματική εκπαίδευση, κατάρτιση και η δια βίου μάθηση, συνολικά, στην εκπαίδευση της χώρας μας. Είναι ένας δυναμικός πυλώνας εκπαίδευσης, που έχει τη δυνατότητα να αποτελέσει ένα σύγχρονο εργαλείο αναπτυξιακής πολιτικής, να απαντήσει στις προκλήσεις, που θέτει η τέταρτη βιομηχανική επανάσταση, να αντιμετωπίσει μείζονα κοινωνικά ζητήματα, όπως η νεανική ανεργία και ο κοινωνικός αποκλεισμός.

Για το νομοθέτημα, που εισηγούμαστε, σήμερα, έχει προηγηθεί εκτενέστατος και σε βάθος κοινωνικός διάλογος, με όλους τους εμπλεκόμενους φορείς, συντελεστές εκπαίδευσης, κοινωνικούς εταίρους, εκπροσώπους των εργαζομένων, των εργοδοτών, φορείς της Περιφέρειας Τοπικής Αυτοδιοίκησης και θα ήθελα εδώ να συγχαρώ, δημοσίως, τη Γενική Γραμματεία Πραγματικής Εκπαίδευσης Κατάρτισης και Δια Βίου Μάθησης και τον Γενικό Γραμματέα, τον κ. Βούτσινο, καθώς και όλο το επιτελείο της Γενικής Γραμματείας, για μία δουλειά, που ξεπερνά τον ένα χρόνο, για μια δουλειά, σε βάθος, σε έναν πάρα πολύ κρίσιμο τομέα.

Να ευχαριστώ θερμά και την Υφυπουργό, την κυρία Ζαχαράκη, τη Γενική Γραμματέα, την κυρία Γκίκα, για την καίρια συμβολή σε αυτό το πάρα πολύ σημαντικό νομοσχέδιο, ένα νομοσχέδιο, το οποίο για εμάς, πραγματικά, είναι ίσως από τα πιο κρίσιμα, που αφορούν στην εκπαιδευτική πολιτική της χώρας.

Κυρίες και κύριοι, κεντρική στόχευση στις μεταρρυθμίσεις, που εισηγούμαστε, με το παρόν, είναι η επαγγελματική εκπαίδευση και κατάρτιση από λύση ανάγκης για λίγους, να καταστεί συνειδητή επιλογή για τους πολλούς και εργαλείο αναπτυξιακής πολιτικής. Να προσφέρει στους νέους μας εναλλακτικές ουσιαστικές επιλογές εκπαίδευσης και καριέρας, ποιοτικές θέσεις εργασίας.

Με το παρόν νομοσχέδιο, αντιμετωπίζουμε, συνολικά, ολοκληρωμένα, ολιστικά, την επαγγελματική εκπαίδευση και κατάρτιση και τη διά βίου μάθηση και η παρέμβασή μας βασίζεται σε τρεις, κυρίως, άξονες.

Πρώτος άξονας: Βάζουμε τέλος στην πολυπλοκότητα, στην αλληλοεπικάλυψη δομών και υπηρεσιών, εφόσον θεσμοθετείται, για πρώτη φορά, ενιαίος στρατηγικός σχεδιασμός και διακριτά επίπεδα προσόντων. Καθιερώνουμε εθνικό σύστημα επαγγελματικής εκπαίδευσης και κατάρτισης, το οποίο αναπτύσσεται στα επίπεδα 3, 4 και 5 του Εθνικού Πλαισίου Προσόντων, κατ’ αντιστοιχία με το Ευρωπαϊκό Πλαίσιο Προσόντων. Θεσμοθετείται, λοιπόν, το Εθνικό Πλαίσιο Προσόντων, μια εκκρεμότητα της χώρας μας, από το 2011. Ο σχεδιασμός, ο συντονισμός, η εποπτεία και η αξιολόγηση των πολιτικών δράσεων και προγραμμάτων οργανώνεται, πλέον, συνεκτικά, μέσω της Γενικής Γραμματείας Επαγγελματικής Εκπαίδευσης Κατάρτισης και Διά Βίου Μάθησης. Ένας ενιαίος σχεδιασμός, ο οποίος θα διατρέχεται από όλες αυτές τις βασικές αρχές, π.χ. την καλύτερη σύνδεση, με την οικονομία της χώρας. Τέτοιες βασικές αρχές διατρέχουν, συνολικά, το νομοθέτημα αυτό και το συνολικό σχεδιασμό.

Δεύτερος άξονας: Απαντάμε, άμεσα, στις πραγματικές ανάγκες της αγοράς εργασίας, με την ουσιαστική συμμετοχή των κοινωνικών εταίρων στο σχεδιασμό της επαγγελματικής εκπαίδευσης, κατάρτισης και δια βίου μάθησης και σε κεντρικό και σε περιφερειακό επίπεδο. Στη χώρα μας, συμβαίνει το εξής οξύμωρο: την ίδια ώρα, που έχουμε ανεργία νέων, την ίδια στιγμή, υπάρχει αυξημένη ζήτηση για συγκεκριμένες ειδικότητες, για τεχνικά επαγγέλματα, χωρίς, ωστόσο, να υπάρχει ανταπόκριση. Αντικείμενο, λοιπόν, του νέου νομοσχεδίου είναι να συνδέσει, καλύτερα, την επαγγελματική εκπαίδευση, με την οικονομία της χώρας, με την αγορά εργασίας, ώστε να καλυφθεί αυτό το κενό, αυτή η δυσαρμονία, αυτή η μεγάλη αναντιστοιχία, που παρατηρείται, μεταξύ προσφοράς και ζήτησης, στα τεχνικά επαγγέλματα. Συστήνεται Κεντρικό Συμβούλιο Επαγγελματικής Εκπαίδευσης και Κατάρτισης, με τριετή θητεία, με συμμετοχή και των κοινωνικών εταίρων, εκπροσώπων της αγοράς και λοιπών εμπλεκομένων φορέων. Άρα, έχουμε ένα Εθνικό Συμβούλιο και έχουμε και 13 περιφερειακά συμβούλια. Τι θα κάνουν αυτά τα συμβούλια; Θα ανιχνεύουν, θα βοηθούν στην ανίχνευση των συγκεκριμένων αναγκών της αγοράς εργασίας - και σε εθνικό επίπεδο και σε τοπικό επίπεδο – και, στη βάση αυτών των συγκεκριμένων αναγκών, θα καθορίζεται, εν συνεχεία, τι μαθήματα θα διδάσκονται στις δομές επαγγελματικής εκπαίδευσης, ποιες ειδικότητες θα προσφέρονται. Τι γίνεται σήμερα; Δεν γίνεται αυτό.

Δεν κοιτάμε πρώτα τι έχει ανάγκη η χώρα και το λέω αυτό, γιατί μέλημα όλων μας εδώ πέρα, φαντάζομαι ότι είναι, αφενός η εκπαίδευση και αφετέρου τα νέα παιδιά να βρουν ποιοτικές θέσεις εργασίας. Αν, όμως, δεν γίνει αυτή η εργασία, αν δεν γίνει αυτή η ανίχνευση των πραγματικών αναγκών, δεν θα μπορέσουμε να προσφέρουμε στους νέους μας αυτές τις ποιοτικές διεξόδους.

Παράδειγμα, το Περιφερειακό Συμβούλιο, στις Κυκλάδες, θα μπορεί να διαπιστώσει ότι υπάρχει ένα έλλειμμα, σε συγκεκριμένα τουριστικά επαγγέλματα. Αυτά θα πάμε να καλύψουμε, μέσα από τις δομές επαγγελματικής εκπαίδευσης, κατάρτισης και διά βίου μάθησης. Αντίστοιχα, στην Κοζάνη, για παράδειγμα, παράγεται ο γνωστός κρόκος Κοζάνης. Στην περιοχή, λοιπόν, αυτήν θα μπορούσε η επαγγελματική εκπαίδευση να επικεντρωθεί περαιτέρω σε ειδικότητες, που αφορούν τη μεταποίηση, την επεξεργασία, την εμπορία του κρόκου.

Όλα αυτά, για να δώσουμε ποιοτικές θέσεις εργασίας στα παιδιά μας, να δώσουμε διεξόδους, γιατί διαφορετικά, κυρίες και κύριοι συνάδελφοι, τόσα χρόνια, τώρα, εθελοτυφλούμε. Παρέχουμε επαγγελματική εκπαίδευση, χωρίς να έχουμε δει πραγματικά τι γίνονται μετά αυτά τα παιδιά και αν έχουν διέξοδο, σε ποιοτικές θέσεις εργασίας.

Ο τρίτος άξονας: Αναβαθμίζουμε, συνολικά, την παρεχόμενη επαγγελματική εκπαίδευση και κατάρτιση, επενδύοντας στην ποιότητα, σε όλα τα επίπεδα. Εκσυγχρονίζουμε δομές, απλοποιούμε διαδικασίες, ανανεώνουμε προγράμματα σπουδών, βελτιώνουμε τρόπο πιστοποίησης. Ξεκινά από το επίπεδο 3 του Εθνικού Πλαισίου Προσόντων, το οποίο, σήμερα, δεν υπάρχει στη χώρα μας και είμαστε από τις ελάχιστες χώρες, που δεν έχει επίπεδο 3. Εκεί, προβλέπεται η ίδρυση επαγγελματικών σχολών κατάρτισης για αποφοίτους γυμνασίου. Δίνουμε, με αυτόν τον τρόπο, τη δυνατότητα σε νέους, οι οποίοι θέλουν να αναπτύξουν τις ιδιαίτερες ικανότητες τους, στο επίπεδο του τεχνίτη και, μέχρι σήμερα, δεν είχαν τη δυνατότητα αυτή. Επιπλέον, λοιπόν, θα εξασφαλίζουν άμεσα δουλειά σε ειδικότητες προσόντων, που αναζητά σήμερα η αγορά και για τις οποίες δεν υπάρχουν καταρτισμένοι επαγγελματίες. Για παράδειγμα, τεχνίτης μαρμάρου, τεχνίτης αλουμινίου, τεχνίτες εξωλέμβιων μηχανών, ηλεκτροσυγκολλητές. Προβλέπονται, λοιπόν, άλλα δύο χρόνια εξειδικευμένα και με ειδικά μαθήματα, προκειμένου ακριβώς αυτοί οι νέοι μας να βγουν καλύτερα εξοπλισμένοι στην αγορά εργασίας. Αλλά και αν ακόμα αυτά τα παιδιά αποφασίσουν ότι εν τέλει θέλουν να συνεχίσουν τις σπουδές τους, το σύστημα προβλέπει τη διαπερατότητα. Όλοι οι δρόμοι συνδέονται, προκειμένου να μην υπάρχουν καθόλου εκπαιδευτικά αδιέξοδα. Άρα, στο παράδειγμα, που ανέφερα, εάν κάποιος που έχει επιλέξει να φοιτήσει σε μία σχολή κατάρτισης επιπέδου 3, μπορεί να μεταπηδήσει εν συνεχεία, σε ένα επαγγελματικό λύκειο. Όλοι οι δρόμοι συνδέονται ακριβώς, προκειμένου να μην υπάρχουν εκπαιδευτικά αδιέξοδα.

Επίσης, κάτι πολύ σημαντικό, που επιτυγχάνεται, με τις σχολές κατάρτισης. Αποτελούν σημαντικό παράγοντα μείωσης κοινωνικού αποκλεισμού, μείωσης της μαθητικής διαρροής, θα δώσουν επιπλέον την ευκαιρία σε όσους, κατά το παρελθόν, είχαν διαρρεύσει από το εκπαιδευτικό σύστημα, να μάθουν μια τέχνη, να εξειδικευτούν σε αυτήν και στη συνέχεια, να απορροφηθούν από την αγορά εργασίας. Αυτό, λοιπόν, είναι το επίπεδο 3.

Επίπεδο 4. Εκεί, λοιπόν, προβλέπεται η ίδρυση, για πρώτη φορά, των πρότυπων επαγγελματικών λυκείων. Χτίζουμε πάνω στο θεσμό των πρότυπων σχολείων, τα οποία έχει αγκαλιάσει η ελληνική κοινωνία και περνάμε ένα ξεκάθαρο μήνυμα στήριξης της επαγγελματικής εκπαίδευσης και κατάρτισης. Τα πρότυπα αυτά επαγγελματικά λύκεια θα λειτουργήσουν, ως πυλώνες του συνολικού στρατηγικού σχεδιασμού αναβάθμισης του συστήματος επαγγελματικής εκπαίδευσης και κατάρτισης. Οι μαθητές θα εισάγονται στη βάση του απολυτηρίου του γυμνασίου, στη βάση της επίδοσης τους στο γυμνάσιο και οι εκπαιδευτικοί θα επιλέγονται και αυτοί, όπως ακριβώς επιλέγονται και στα πρότυπα και πειραματικά σχολεία, με αντίστοιχες διαδικασίες.

Δίνεται η δυνατότητα ίδρυσης νέων επαγγελματικών λυκείων, αλλά και η μετατροπή ήδη λειτουργούντων επαγγελματικών λυκείων, ύστερα από διαδικασία ουσιαστικής αξιολόγησης, προκειμένου, σταδιακά, τα σχολεία αυτά να λειτουργήσουν, ως πιλότοι, μιας συνολικής μεταρρύθμισης, που αφορά όλη την επαγγελματική εκπαίδευση της χώρας και προβλέπουμε τη συνεργασία των πρότυπων επαγγελματικών λυκείων με επιχειρήσεις του δημοσίου ή ιδιωτικού τομέα. Με αυτόν τον τρόπο, οι μαθητές θα έχουν τη δυνατότητα να έρχονται σε επαφή, με τον πραγματικό κόσμο της εργασίας, να μαθαίνουν από την εμπειρία τους εκεί και έτσι, η μελλοντική τους ένταξη στην αγορά θα καθίσταται ευχερέστερη.

Είναι νομίζω σημαντικό να σημειώσουμε ότι προβλέπεται στο νομοσχέδιο και η ίδρυση κέντρου επιμόρφωσης για τους εκπαιδευτικούς ειδικοτήτων των ΕΠΑΛ, στα πρότυπα ΕΠΑΛ, με στόχο τη συνεχή και πολύπλευρη ενημέρωσή τους και τη διατήρηση υψηλού επιπέδου παροχής επαγγελματικής εκπαίδευσης στους μαθητές. Ερχόμαστε στο επίπεδο 5, στα ΙΕΚ, τα οποία αναδιαρθρώνουμε, τα ενισχύουμε και τα ενισχύουμε και διοικητικά και λειτουργικά. Ιδιαίτερο βάρος αποδίδουμε στο σκοπό της παρακολούθησης των ποικίλων αλλαγών, στις απαιτήσεις της οικονομίας της χώρας και στην ανάγκη προσαρμογής και συντονισμού της κατάρτισης, που παρέχεται στα ΙΕΚ, στις αλλαγές αυτές. Και εδώ ακολουθείται το ίδιο σχήμα, να δούμε πρώτα τι ανάγκες έχει η αγορά, τι ανάγκες έχει η οικονομία, γιατί ο στόχος μας είναι να δώσουμε διεξόδους στους νέους. Ακολουθείται, λοιπόν, το ίδιο σήμα ανίχνευσης των πραγματικών αναγκών της αγοράς και, εν συνεχεία, διαμόρφωσης των ειδικοτήτων, βάσει των πραγματικών αναγκών της οικονομίας μας.

Επιτρέψτε μου να σταθώ σε τρεις, κατά τη γνώμη μου, σημαντικές καινοτομίες του σχεδίου νόμου, σε σχέση με τη λειτουργία των ΙΕΚ. Πρώτα απ’ όλα, προβλέπεται η ίδρυση δημοσίων πειραματικών ΙΕΚ και θεματικών ΙΕΚ – τα θεματικά ΙΕΚ είναι πάντοτε στη βάση των αναγκών της εθνικής οικονομίας της αγοράς. Δεύτερον, η δυνατότητα των δημοσίων και ιδιωτικών ΙΕΚ να οργανώσουν, για πρώτη φορά, και ξενόγλωσσα τμήματα, στο πλαίσιο προώθησης της εξωστρέφειας και στην επαγγελματική κατάρτιση. Τρίτον, η δυνατότητα συμμετοχής των καταρτιζόμενων των ΙΕΚ σε πρόγραμμα της Ε.Ε., στον τομέα της επαγγελματικής εκπαίδευσης και κατάρτισης, με στόχο την προώθηση της εξωστρέφειας και της επαφής των καταρτιζόμενων, με τις πραγματικές συνθήκες παραγωγικής διαδικασίας σε άλλες χώρες υποδοχής.

Προβλέπεται, επίσης, η λειτουργία γραφείων επαγγελματικής ανάπτυξης και σταδιοδρομίας, μέσα στα ΙΕΚ και στις άλλες δομές επαγγελματικής κατάρτισης, προκειμένου ακριβώς να υποστηρίξουν τους καταρτιζόμενους, να τους υποστηρίξουν να τους συμβουλεύσουν, να τους καθοδηγήσουν, σχετικά με τα επόμενα βήματά τους, αλλά και για την οργάνωση, την εποπτεία, την παρακολούθηση της μαθητείας, πρακτικής άσκησης των καταρτιζομένων, την παρακολούθηση της ένταξης των αποφοίτων των ΙΕΚ στην αγορά εργασίας. Αναβαθμίζουμε, διοικητικά και λειτουργικά, το μεταλυκειακό έτος τάξης μαθητείας, προκειμένου να ενισχυθεί η μάθηση, με βάση την εργασία για τους αποφοίτους της μη υποχρεωτικής δευτεροβάθμιας επαγγελματικής εκπαίδευσης. Αλλά και αναδιαρθρώνεται, ως προς τα επιμέρους ζητήματα φοίτησης, με διττό στόχο, αφενός τη διαμόρφωση ενός ευέλικτου πλαισίου υλοποίησής της, αφετέρου διασφάλιση της εξωστρέφειας των μαθητευόμενων και την κινητικότητα των αποφοίτων, προς τα επιμέρους συστήματα της επαγγελματικής εκπαίδευσης και κατάρτισης.

Ενισχύουμε, σημαντικά, τον ΕΟΠΠΕΠ και εγώ θα ήθελα να ευχαριστήσω δημοσίως τη διοίκηση του ΕΟΠΠΕΠ, για την καίρια συνδρομή του, σε όλο αυτό το σημαντικό εγχείρημα. Ενισχύουμε τον ΕΟΠΠΕΠ, ως εθνικό φορέα πιστοποίησης προσόντων και διασφάλισης της ποιότητας στην Επαγγελματική Εκπαίδευση – Κατάρτιση (ΕΕΚ) και στη δια βίου μάθηση. Ο ΕΟΠΠΕΠ, πλέον θα μπορεί να αδειοδοτεί φορείς διεξαγωγής εξετάσεων πιστοποίησης προσόντων της μη τυπικής και άτυπης μάθησης. Να θυμίσω, εδώ, ότι ο ΕΟΠΠΕΠ διεξήγαγε, φέτος, εξετάσεις πιστοποίησης, μετά από πάρα πολύ καιρό αδράνειας, επί των ημερών ΣΥΡΙΖΑ.

Αναβαθμίζουμε τις δομές παροχής συνεχιζόμενης κατάρτισης των Κέντρων Δια Βίου Μάθησης. Ας είμαστε ξεκάθαροι, ξέρουμε όλοι ότι το τοπίο της συνεχιζόμενης επαγγελματικής κατάρτισης είναι χρόνια ατακτοποίητο. Και τι κάνουμε; Βάζουμε τάξη, σε αυτό το τοπίο των δομών παροχής συνεχιζόμενης επαγγελματικής κατάρτισης, με τη θεσμοθέτηση ενός αυστηρού πλαισίου ελέγχων, αυστηρών προϋποθέσεων και για την αδειοδότηση και για τη λειτουργία των Κέντρων Δια Βίου Μάθησης, με στόχο τη βελτίωση της ποιότητας του παρεχόμενου έργου. Προωθούμε την πιστοποίηση και των εισροών, ειδικότερα των συγχρηματοδοτούμενων προγραμμάτων σπουδών, αλλά και των εκροών, δηλαδή, των καταρτιζόμενων.

Στο νομοσχέδιο, περιλαμβάνονται, επίσης, ρυθμίσεις, που αφορούν στο Ινστιτούτο Εκπαιδευτικής Πολιτικής και αποβλέπουν στην αναδιοργάνωσή του, σε συμμόρφωση με το σύγχρονο θεσμικό και νομοθετικό πλαίσιο, για τη λειτουργία της δημόσιας διοίκησης και της ψηφιακής διακυβέρνησης. Ως ευρύτερος στόχος, τίθεται η επιτάχυνση και βελτίωση της διοικητικής δράσης του ΙΕΠ, προκειμένου να ενδυναμωθεί και να μπορέσει να επιτελέσει πιο αποτελεσματικά το ρόλο του, να αποτελέσει ακόμα περισσότερο έναν κεντρικό πυλώνα επιστημονικής υποστήριξης του έργου του Υπουργείου Παιδείας.

Επιπλέον, επιχειρούμε να αντιμετωπίσουμε στρεβλώσεις του παρελθόντος, με ρυθμίσεις, που αγγίζουν όλο το φάσμα της εκπαιδευτικής διαδικασίας, όπως, εντελώς ενδεικτικά, με το άρθρο 11, με το οποίο, κατόπιν εισήγησης της κυρίας Υφυπουργού, εξασφαλίζουμε, για το σχολικό έτος 2020 – 2021, πλήρωση επιπλέον αναγκών για την κολύμβηση και αποδίδουμε, έτσι, τη σημασία, κυρία Σακοράφα – ξέρω ότι έχετε ένα ιδιαίτερο ενδιαφέρον γι’ αυτό – που πρέπει να αποδίδουμε στη φυσική αγωγή. Ενισχύουμε ακόμα περισσότερο την κολύμβηση, στο πλαίσιο ακριβώς της εκπαίδευσης των παιδιών μας και προβλέπουμε τη δυνατότητα πρόσληψης επιπλέον εκπαιδευτικών, προκειμένου ακριβώς να ενισχυθεί αυτό το μάθημα της κολύμβησης.

Θα αναφερθώ και σε ένα άλλο ενδεικτικό άρθρο, στο άρθρο 133, με το οποίο διευρύνεται η δυνατότητα του Ιδρύματος Κρατικών Υποτροφιών να χορηγεί υποτροφίες και σε πτυχιούχους της τριτοβάθμιας εκπαίδευσης, ως βραβεία αριστείας ή για μεταπτυχιακές σπουδές ή μετεκπαίδευση ή εξειδίκευση. Ενισχύουμε, ακόμα περισσότερο, τους νέους μας.

 Τέλος, στο νομοσχέδιο περιλαμβάνεται και η ενσωμάτωση στην ελληνική νομοθεσία της Οδηγίας 2018/958 του Ευρωπαϊκού Κοινοβουλίου και του Συμβουλίου της 28ης Ιουνίου 2018. Σε τι αφορά η Οδηγία αυτή; Στον έλεγχο αναλογικότητας, πριν από τη θέσπιση διατάξεων, για τον περιορισμό της πρόσβασης σε νομοθετικά ρυθμιζόμενα επαγγέλματα. Και εδώ ,να θυμίσω στην Εισηγήτρια του ΣΥΡΙΖΑ ότι και αυτό έχει τεθεί, σε δημόσια διαβούλευση, όλα τα άρθρα, δύο ξεχωριστές διαβουλεύσεις, άρα, νομίζω ήταν ανακριβής η αναφορά σας στα άρθρα, τα οποία δεν είχαν τεθεί, σε δημόσια διαβούλευση.

Επίσης, περιλαμβάνεται η Κύρωση μιας διακρατικής συμφωνίας, η οποία είχε γίνει επί ημερών ΣΥΡΙΖΑ. Σημειωτέον δε, ότι οι διακρατικές συμφωνίες δεν προβλέπεται να τίθενται, σε δημόσια διαβούλευση. Σε κάθε περίπτωση, είναι αυτή, η οποία είχε ξεκινήσει, επί ημερών ΣΥΡΙΖΑ, για την ίδρυση του Ελληνογερμανικού Ιδρύματος, που υπεγράφη, στις 4 Ιουλίου 2019, στο Βερολίνο. Η Συμφωνία αυτή αποτελεί τη συνέχεια, την επόμενη φάση, μετά την κύρωση του νόμου, το 2018, της Σύμβασης μεταξύ του Ομοσπονδιακού Υπουργείου Οικογένειας, Τρίτης Ηλικίας, Γυναικών και Νεολαίας της Ομοσπονδιακής Δημοκρατίας Γερμανίας και του Υπουργείου Παιδείας, Έρευνας και Θρησκευμάτων, τότε, της Ελληνικής Δημοκρατίας, για τη συνεργασία στον τομέα της νεολαίας και την προετοιμασία για την ίδρυση του Ελληνογερμανικού Ιδρύματος Νεολαίας.

Κύριε Πρόεδρε, θα κλείσω πιο νωρίς, για να εξοικονομήσουμε και άλλο χρόνο για τους συναδέλφους.

Κλείνω με το εξής: Κυρίες και κύριοι συνάδελφοι, προσβλέπω σε μια γόνιμη συζήτηση μαζί σας, για όλες τις πτυχές του νομοσχεδίου, όπως, επίσης, σε μια γόνιμη συζήτηση με τους εμπλεκόμενους φορείς. Εδώ είμαστε, για να διορθώσουμε, να βελτιώσουμε οποιαδήποτε πτυχή του νομοσχεδίου και είμαι προσωπικά στη διάθεσή σας, ανά πάσα στιγμή, για προτάσεις, που τυχόν έχετε. Ενός νομοσχεδίου, που αντιμετωπίζει, για πρώτη φορά, ολιστικά, συνεκτικά, στρατηγικά την επαγγελματική εκπαίδευση, κατάρτιση και διά βίου μάθηση και κυρίως, την αντιμετωπίζει, ως ισότιμο και εξαιρετικά κρίσιμο συντελεστή του εκπαιδευτικού μας συστήματος. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, την κυρία Υπουργό.

Προχωρούμε τώρα με τους Εισηγητές και τους Ειδικούς Αγορητές.

Το λόγο έχει ο Εισηγητής της Πλειοψηφίας, ο κύριος Ιάσων Φωτήλας.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Τι ακούσαμε, σήμερα, σ΄ αυτήν την Αίθουσα; Ο κ. Στύλιος κατηγορήθηκε, γιατί ρωτάει τη γνώμη των Κομμάτων, ενώ, στο τέλος αποφασίζει η πλειοψηφία ! Για να καταλάβω, κυρία Κεφαλίδου, η ένστασή σας βρίσκεται στο ότι ο κύριος Στύλιος ζήτησε τη γνώμη των Κομμάτων ή στο ότι στο τέλος αποφασίζει η πλειοψηφία; Δηλαδή, καλό θα είναι να σταματήσει ο κ. Στύλιος να ζητάει την γνώμη των Κομμάτων ή καλό θα είναι να σταματήσει, επιτέλους, να αποφασίζει η πλειοψηφία; Έχουμε χάσει τη μπάλα.

Η κυρία Κεραμέως κατηγορείται γιατί νομοθετεί, γιατί το Υπουργείο επιτελεί έργο. Ο Εισηγητής του Κ.Κ.Ε. δυσανασχετεί, γιατί έρχονται, λέει, νομοσχέδια, εν μέσω πανδημίας και εν μέσω καραντίνας. Δηλαδή, τι προτείνει; Από το Μάρτιο, που μπήκαμε στην καραντίνα και όσο κρατάει, τελοσπάντων, αυτή η πανδημία και η καραντίνα να σταματήσει η Βουλή να νομοθετεί; Nα έχουμε μόνο κοινοβουλευτικό έργο; Έχουμε ξεφύγει.

 Η αλήθεια ακούστηκε, την είπε η Εισηγήτρια του Κινήματος Αλλαγής, το νομοσχέδιο αυτό δεν εξέπληξε κανέναν. Είχε προαναγγελθεί από την κυρία Υπουργό και έμεινε στη διαβούλευση ικανό χρόνο. Εισήχθη στις Επιτροπές της Βουλής, με κανονικότατες διαδικασίες και όχι με την μορφή του επείγοντος και του κατεπείγοντος, όπως μας είχε συνηθίσει η προηγούμενη Κυβέρνηση. Συνεπώς, όλα αυτά γίνονται, απλώς για επικοινωνιακούς λόγους.

Τώρα, κυρίες και κύριοι συνάδελφοι, καταρχάς θέλω να ευχαριστήσω την Υπουργό και τους Υφυπουργούς, για την τιμή που μου κάνουν να παρουσιάσω αυτό το νομοσχέδιο. Λέω «τιμή», γιατί, αφενός, αυτό το νομοσχέδιο «κινείται στις ράγες» των προεκλογικών μας δεσμεύσεων, για μεταρρυθμίσεις και αφετέρου, γιατί το συγκεκριμένο νομοσχέδιο κάνει μια πολύ σημαντική τομή, στη δευτεροβάθμια και μεταδευτεροβάθμια επαγγελματική τεχνική εκπαίδευση και δια βίου μάθηση, ζητήματα των οποίων η αντιμετώπιση, όσο και αν ακούγεται περίεργο σε κάποιους, απασχολεί το νεοελληνικό κράτος, ήδη από τα πρώτα μετεπαναστατικά χρόνια και δεν είναι σχήμα λόγου.

Ήδη, από το 1828, ο πρώτος Κυβερνήτης της χώρας, ο Ιωάννης Καποδίστριας, είχε αντιληφθεί την άμεση και ζωτική ανάγκη, η παιδεία του νεοσύστατου κράτους να συνδεθεί με τις πρακτικές ανάγκες της κοινωνίας και προς τούτο, ίδρυσε τη χειροτεχνία, πρακτική, δηλαδή, κατεύθυνση, όπου οι μαθητές διδάσκονταν τα καθημερινά επαγγέλματα. Ίδρυσε το Πρότυπο Αγροκήπιο, αλλά και τη Γεωργική Σχολή της Τίρυνθας.

Ο κατεξοχήν μεταρρυθμιστής Πρωθυπουργός, ο Ελευθέριος Βενιζέλος, στην εκπαιδευτική μεταρρύθμιση του ‘29 έκανε σημαντική προσπάθεια να ενισχύσει τη μέση τεχνική εκπαίδευση, ενώ και ο αείμνηστος Γενικός Γραμματέας Παιδείας, Καθηγητής, κύριος Παπανούτσος στην εκπαιδευτική μεταρρύθμιση του ‘64 είχε καταλάβει….

**ΝΙΚΟΛΑΟΣ ΦΙΛΗΣ:** Είναι αείμνηστος, δεν είναι κύριος, έχει πεθάνει.

**ΙΑΣΩΝ ΦΩΤΗΛΑΣ(Εισηγητής της Πλειοψηφίας):** Είπα «αείμνηστος», αν θέλετε μπορείτε να το διαβάσετε. Είπα «ο αείμνηστος, Γενικός Γραμματέας». Αν έκανα λάθος, συγχωρήστε με, αλλά, νομίζω ότι αυτό είπα.

Στην εκπαιδευτική μεταρρύθμιση του ‘64 είχε καταλάβει, λοιπόν, τον κρίσιμο ρόλο για την πρόοδο της κοινωνίας και των πολιτών της στην ενίσχυση της μέσης επαγγελματικής εκπαίδευσης.

Μάλιστα, ήδη από το 1958, είχε ιδρύσει και οργανώσει, ως Αντιπρόεδρος του Αθηναϊκού Τεχνολογικού Ινστιτούτου, τις Τεχνικές Σχολές Δοξιάδη. Δυστυχώς, τις αλλαγές ανέτρεψε η δικτατορία των συνταγματαρχών, επαναφέροντας ξεπερασμένα εκπαιδευτικά πρότυπα και, επί της ουσίας, τις επανέφερε η Κυβέρνηση της Νέας Δημοκρατίας του Κωνσταντίνου Καραμανλή, από το 1976.

Φαίνεται, όμως και δεν θέλω να μειώσω τις προσπάθειες καμίας κυβέρνησης της Μεταπολίτευσης ότι η επαγγελματική εκπαίδευση, στη χώρα μας ή, αν προτιμάτε τον όρο «μέση τεχνική εκπαίδευση», δεν κατάφερε να πετύχει τον κύριο στόχο της, να γίνει, δηλαδή, ελκυστική επιλογή, για τη μεγάλη πλειοψηφία των μαθητριών και μαθητών μας και να ανακτήσει, να αποκτήσει, ένα καλό όνομα στην κοινωνία, ευρύτερα.

Σε αντίθεση με εμάς στην Ελλάδα, στις αναπτυγμένες χώρες του δυτικού κόσμου, στη δυτική Ευρώπη, στις Ηνωμένες Πολιτείες, στην Ιαπωνία και σε άλλες χώρες, αυτό επετεύχθη λιγότερο ή περισσότερο. Αναφέρω, εδώ, ενδεικτικά, ίσως το πιο επιτυχημένο γερμανικό μοντέλο, όπου το 70% των μαθητών κατευθύνεται στην τεχνική επαγγελματική εκπαίδευση και μόνο το 30% στα γενικά λύκεια. Στην Ελλάδα, τα ποσοστά είναι περίπου τα αντίστροφα. Το αποτέλεσμα της επίτευξης του στόχου αυτού ήταν πολλαπλά θετικό, για τις χώρες αυτές και αρνητικό για τη δική μας.

Ειδικά, το λεγόμενο δυαδικό σύστημα, που επικρατεί στη Γερμανία, δηλαδή εκπαίδευση στο σχολείο και ταυτόχρονα μαθητεία σε επιχειρήσεις, μαζί με σημαντικές δομές δια βίου μάθησης, αναγνωρίζεται, σήμερα, διεθνώς, ότι έχει συμβάλει στα μέγιστα στην ύπαρξη πολύ χαμηλού ποσοστού ανεργίας.

Είναι δε από τους βασικούς λόγους, που η Γερμανία αποτελεί χώρα – οδηγό, στις εξελίξεις, στην τεχνολογία και στην τέταρτη βιομηχανική επανάσταση.

 Πρέπει, λοιπόν, να το πούμε ξεκάθαρα. Η καλά θεμελιωμένη μέση τεχνική εκπαίδευση με ειδικότητες, που να ανταποκρίνονται, στις ανάγκες της αγοράς εργασίας και σύγχρονες αναβαθμισμένες δομές διά βίου μάθησης, αποτελούν βασικούς παράγοντες αύξησης της απασχόλησης και, συνολικά, ανάπτυξης μιας σύγχρονης χώρας, γιατί το οξύμωρο - φαίνεται στην Ελλάδα, το έχουμε αυτό το φαινόμενο - έχουμε ανεργία νέων και ταυτόχρονα, υπάρχει αυξημένη ζήτηση για συγκεκριμένες ειδικότητες, για τεχνικά επαγγέλματα, χωρίς, ωστόσο ανταπόκριση.

Οφείλεται, βασικά, σε αυτή την στέρησή μας, σε σχέση με το δυτικό κόσμο. Έτσι, λοιπόν, είμαι πραγματικά στην ευχάριστη θέση, σήμερα, να παρουσιάσω αυτό το νομοσχέδιο, με τα 151 άρθρα, το οποίο φιλοδοξεί να συνδέσει τη χώρα μας, ουσιαστικά, με τις ευρωπαϊκές και παγκόσμιες εξελίξεις, στην επαγγελματική εκπαίδευση, στη διά βίου μάθηση και στην αγορά εργασίας, ώστε να καλυφθεί αυτό το κενό και η δυσαρμονία, που παρατηρείται, μεταξύ προσφοράς και ζήτησης, στα τεχνικά επαγγέλματα. Η Κυβέρνηση του Κυριάκου Μητσοτάκη, κυρίες και κύριοι συνάδελφοι, είναι αποφασισμένη, παρά την πολύ δύσκολη συγκυρία στον τομέα της υγείας να κάνει όλες εκείνες τις αλλαγές, ώστε όταν, σε λίγους μήνες, ελπίζουμε, ότι θα έχουμε ξεπεράσει τον κάβο της πανδημίας, να έχουν γίνει εκείνες οι αλλαγές, που θα δώσουν στην πατρίδα μας ώθηση, στη βιώσιμη ανάπτυξη και ευημερία για όλους.

Πώς προβλέπεται, όμως, να γίνει αυτή η σημαντική, μεταρρυθμιστική και ολιστική, θα έλεγα, αλλαγή στην επαγγελματική εκπαίδευση και στη δια βίου μάθηση; Προβλέπεται να γίνει, με τέσσερις κύριους τρόπους και επιτρέψτε μου να πω δύο λόγια, για τον καθένα, γιατί θα έχουμε την ευκαιρία να μιλήσουμε αναλυτικά στην κατ’ άρθρον συζήτηση, τις επόμενες ημέρες. Ο πρώτος θα είναι, με την αλλαγή του τρόπου σύνδεσης της επαγγελματικής εκπαίδευσης, με τις ανάγκες της αγοράς εργασίας. Τι ίσχυε, μέχρι σήμερα; Ειδικότητες παρωχημένες φτιάχνονταν, όχι με βάση τις πραγματικές ανάγκες της κοινωνίας, αλλά με άναρχο τρόπο, προς εξυπηρέτηση πρόσκαιρων αναγκών και, κυρίως, χωρίς σχεδιασμό και χωρίς αλληλοεπικάλυψη δομών. Αυτό αλλάζει. Προχωράμε, δηλαδή, στη συγκρότηση Συμβουλίων, με τη συμβολή και τη συμμετοχή όλων των κοινωνικών εταίρων, όπως της ΓΣΕΕ, της ΑΔΕΔΥ, της ΓΣΕΒΕΕ, του ΣΕΒ, του ΣΕΤΕ και άλλων. Υπήρξε εκτενής διαβούλευση και συναντήσεις, μεταξύ αυτών και του Υπουργείου, που θα ανιχνεύουν τις πραγματικές και σύγχρονες ανάγκες της αγοράς εργασίας, σε εθνικό, αλλά και σε τοπικό επίπεδο. Στη βάση αυτών των συγκεκριμένων αναγκών, θα καθορίζεται τι μαθήματα θα διδάσκονται στις δομές Επαγγελματικής Εκπαίδευσης.

Επιτρέψτε μου μια προσωπική μαρτυρία. Εγώ προέρχομαι από την Αχαΐα, μια περιοχή, που είναι διάσημη, εκτός όλων των άλλων, και για την παραγωγή της μαύρης κορινθιακής σταφίδας. Είναι ένα προϊόν, το οποίο είναι, κατά 97% εξαγώγιμο, γίνεται ανάρπαστο στην ξένη αγορά, αλλά ταυτόχρονα, όμως, είναι ένα προϊόν, που είναι πολύ ιδιαίτερο και χρήζει ιδιαίτερης καλλιέργειας. Δεν θα μπορούσαμε και δεν θα έπρεπε, λοιπόν, να έχουμε μία σχολή, στην οποία να μαθαίνουν οι άνθρωποι, πώς καλλιεργείται και πώς γίνεται αυτή η καλλιέργεια της σταφίδας; Νομίζω, ότι όποιον βουλευτή και να ρωτήσουμε σε αυτήν εδώ την Αίθουσα, οι περισσότεροι συνάδελφοι έχουν να αναφέρουν, από τις εκλογικές τους περιφέρειες, αντίστοιχα προϊόντα, που θα μπορούσαν να δώσουν την αφορμή για εκμάθηση, όχι σε πανεπιστημιακό επίπεδο, αλλά σε επίπεδο ουσιαστικής, επαγγελματικής γνώσης.

Ο δεύτερος τρόπος αναβάθμισης της Επαγγελματικής Εκπαίδευσης θα είναι με την ίδρυση Πρότυπων Επαγγελματικών Λυκείων. Κύριε Φίλη, συγκρατηθείτε, μιλάμε για πρότυπα. Ξέρω ποια είναι η θέση σας, αλλά αυτή είναι η επιλογή μας και δεν το κρύψαμε, άλλωστε. Από την πρώτη μέρα, είχαμε πει, ότι είμαστε υπέρ των προτύπων και αυτό κάνουμε. Αυξάνουμε και τα Γενικά και τα Επαγγελματικά.

Δεν έχετε το λόγο, κύριε Φίλη. Θα μιλήσετε μετά.

Όπως είχαμε, λοιπόν, υποσχεθεί στην προεκλογική περίοδο, τα πρότυπα ΕΠΑΛ θα λειτουργήσουν, όπως τα αντίστοιχα πρότυπα σχολεία στη γενική εκπαίδευση, δηλαδή, ως πιλότος για την εξάπλωση της μεταρρύθμισης σε όλα τα επαγγελματικά λύκεια της χώρας μας, με τους μαθητές να επιλέγονται, με βάση το απολυτήριο γυμνασίου και τους καθηγητές με βάση τα προσόντα τους.

Ο τρίτος τρόπος αναβάθμισης θα είναι, με τη δημιουργία ενός νέου εναλλακτικού επιπέδου σπουδών, το επίπεδο 3, μετά το γυμνάσιο και πριν το λύκειο, δηλαδή, όπως ισχύει στην Ευρωπαϊκή Ένωση. Κατ’ αυτόν τον τρόπο, οι απόφοιτοι γυμνασίου θα έχουν τη δυνατότητα να αποκτούν ειδικά επαγγελματικά προσόντα, προσαρμοσμένα στις ανάγκες της αγοράς, σε συγκεκριμένα τεχνικά επαγγέλματα, με διετή φοίτηση και ειδικά μαθήματα, γιατί υπάρχουν και τα παιδιά, που δεν επιθυμούν να πάνε στο πανεπιστήμιο και μπορούν να μάθουν καλά μία τέχνη.

Ο τέταρτος τρόπος θα είναι με την ουσιαστική αναβάθμιση των ΙΕΚ και των Κέντρων Δια Βίου Μάθησης. Τα ΙΕΚ, δηλαδή, θα μπορούν να αναπτύξουν συνεργασίες με κοινωνικούς εταίρους, φορείς της αγοράς και της εκπαίδευσης. Θα μπορούν, επίσης, να ιδρύονται γραφεία επαγγελματικής ανάπτυξης και σταδιοδρομίας, σε κάθε ΙΕΚ και για πρώτη φορά, θα μπορούν να ιδρυθούν και αγγλόφωνα τμήματα και κυρίως, κάνουμε μια πολύ σημαντική προσθήκη στο θεσμό αυτό. Εισάγουμε, δηλαδή, τη διαπερατότητα των επιλογών, ώστε να μπορούν οι μαθητές να συνδέουν τους διάφορους δρόμους της επαγγελματικής εκπαίδευσης, με διάφορες εναλλακτικές. Για παράδειγμα, εάν κάποιος επιλέξει να παρακολουθήσει την επαγγελματική σχολή κατάρτισης επιπέδου 3, στη συνέχεια, να μπορεί να επιλέξει τη συνέχιση της εκπαίδευσής του, στη δεύτερη τάξη των ΕΠΑΛ ή εάν κάποιος αποφοιτήσει από ΙΕΚ, να μπορεί να δώσει κατατακτήριες εξετάσεις για την εισαγωγή του σε Τμήμα ΑΕΙ αντίστοιχο, σε συναφές αντικείμενο, με όρους, που θα θέτει το ίδιο το ΑΕΙ.

Και βέβαια, αναβαθμίζεται, διοικητικά και λειτουργικά, το κρίσιμο μεταλυκειακό έτος με την τάξη μαθητείας και με κανόνες στη μάθηση, στο χώρο εργασίας, αλλά και στην πιστοποίηση των αποφοίτων, με κυρίαρχο το ρόλο του ΕΟΠΠΕΠ. Ανάλογη αναβάθμιση προβλέπεται και για τα Κέντρα Δια Βίου Μάθησης.

Στόχος μας είναι να μη νιώθει κανένας μαθητής ότι έχει να αντιμετωπίσει έναν τοίχο, ένα εκπαιδευτικό αδιέξοδο. Αντιθέτως, επιθυμούμε να συνδέονται όλοι οι δρόμοι της επαγγελματικής εκπαίδευσης, ώστε να γίνει μία ελκυστική επιλογή, που θα την επιλέγουν συνειδητά οι πολλοί και γι’ αυτό τους παρέχουμε λύσεις, για την εκπαίδευση και το μέλλον τους. Το έχουν ανάγκη και το έχουμε ανάγκη, ως χώρα, να παρακολουθήσουμε τις σύγχρονες εξελίξεις, στην επαγγελματική εκπαίδευση και στη δια βίου μάθηση.

Στο τέλος, υπάρχουν και διατάξεις για το Ινστιτούτο Εκπαιδευτικής Πολιτικής και για το Ελληνογερμανικό Ίδρυμα Νεολαίας, τις οποίες θα τις δούμε, τις επόμενες ημέρες, αναλυτικά στην κατ’ άρθρον συζήτηση. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον κύριο Φωτήλα.

Ζήτησε το λόγο ο κ. Φίλης.

**ΝΙΚΟΛΑΟΣ ΦΙΛΗΣ:** Σύμφωνα με την απόφαση στη Διάσκεψη των Προέδρων, στην Επιτροπή συμμετέχει περιορισμένος αριθμός βουλευτών. Είμαστε, ήδη, έξι εδώ βουλευτές. Παρ` όλα αυτά υπάρχει ένα πλήθος 10 ή 12 άλλων προσώπων, που συμμετέχουν στην Αίθουσα. Με ποια ιδιότητα; Δεν έρχονται βουλευτές - μέλη της Επιτροπής και έρχονται άλλα πρόσωπα; Αυτό δεν είναι υποβάθμιση της λειτουργία της Βουλής;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, θα μετρήσουμε τον αριθμό και θα είμαστε σύμφωνοι, με την απόφαση της Διάσκεψης των Προέδρων.

**ΝΙΚΟΛΑΟΣ ΦΙΛΗΣ:** Είναι δέκα μη βουλευτές και μόνο έξι βουλευτές. Ποιοι είναι αυτοί οι κύριοι, ερωτώ;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είναι συνεργάτες των Υπουργών.

**ΝΙΚΟΛΑΟΣ ΦΙΛΗΣ:** Είναι δυνατόν να έχουμε 10 συνεργάτες Υπουργών και έξι βουλευτές; Δεν το είδατε από εκεί, δεν εφορεύετε την αίθουσα, είναι κατάντημα αυτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν σας είπα ότι έχετε δίκιο; Κύριε Φίλη είπα «ναι», δεν είπα «όχι». Λοιπόν, θα λήξει, άμεσα, αυτό το θέμα. Θα μετρήσουμε τον αριθμό, θα δούμε πόσοι πρέπει να είναι, σύμφωνα με την απόφαση της Διάσκεψης των Προέδρων και θα τους επιτρέψουμε την παρουσία του εδώ και όσοι δεν πληρούν τον αριθμό, θα βγουν έξω.

Το λόγο έχει η Εισηγήτρια της Μειοψηφίας, η κυρία Μερόπη Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, κύριες Υπουργοί, κύριοι συνάδελφοι, καλούμαστε, σήμερα, να συζητήσουμε, με τη Βουλή σε καθεστώς έκτακτης ανάγκης, ένα πολυνομοσχέδιο του Υπουργείου Παιδείας, όμως οι επείγουσες αγωνίες και τα προβλήματα της κοινωνίας και της εκπαιδευτικής κοινότητας, στην παρούσα φάση, είναι σε εντελώς διαφορετική κατεύθυνση. Εδώ και 8 μήνες, η ελληνική κοινωνία ταλαιπωρείται, από τις πρωτόγνωρες συνθήκες της πανδημίας και επιτρέψτε μου να πω, ότι ταλαιπωρείται εξίσου από τις επιλογές της Κυβέρνησης, στη διαχείρισή της και αυτό αποτυπώνεται, έντονα, στη δημόσια Υγεία, στην Οικονομία, στον Πολιτισμό και στην Εκπαίδευση.

Ειδικά το χαρτοφυλάκιό σας, κυρία Κεραμέως, δοκιμάζεται καθημερινά. Γιατί, πρώτα και κύρια, πράξατε, δυστυχώς, τα ελάχιστα, για να θωρακίσετε τα σχολεία, απέναντι στην υγειονομική κρίση. Το καλοκαίρι, όταν η πανδημία κόπασε, η έγνοια σας ήταν να νομοθετήσετε για την ιδιωτική εκπαίδευση, προς όφελος, φυσικά, των σχολαρχών. Προχωρήσατε, σε μια ακόμη ρύθμιση, παγκόσμιας πρωτοτυπίας, αυξήσατε τον αριθμό των μαθητών στα νηπιαγωγεία και στην πρώτη τάξη του δημοτικού, τη στιγμή, που η παγκόσμια επιστημονική κοινότητα υπογράμμιζε την ανάγκη για αραίωση των μαθητών ανά τάξη, εσείς ψηφίσατε την αύξησή τους !

Όταν σας προτείναμε να βρείτε νέες αίθουσες, με προτεραιότητα, για τα 90.000 παιδιά, που στοιβάζονται σε τάξεις των 26, ακόμη και των 30 μαθητών, εσείς απαντήσατε ειρωνικά, πως δεν προλαβαίνετε να χτίσετε σχολεία, ενώ πράγματι δημιουργήσατε την αίσθηση, με την κατασκευή του περίφημου μέσου όρου των μαθητών, ανά τάξη.

Σας προτείναμε μια σειρά από άμεσα μέτρα, ώστε να συνεχίσει, κατά το δυνατόν, η εκπαιδευτική διαδικασία. Έκτακτη χρηματοδότηση, για βελτίωση των σχολείων και προσλήψεις προσωπικού. Βλέπουμε, δυστυχώς, το σχέδιο του προϋπολογισμού προς το Υπουργείο Παιδείας, υποεκτέλεσε τον προϋπολογισμό για το 2020 και για το έτος της πανδημίας και των αυξημένων αναγκών. Ενώ είχε χρήματα το Υπουργείο, επέλεξε να μην τα χρησιμοποιήσει. Και για το 2021, αντί να αυξάνει τα διαθέσιμα ποσά, με έκπληξη διαπιστώσαμε πως οι πιστώσεις μειώνονται.

Σας τονίσαμε την ανάγκη, όχι μόνο εμείς, για δωρεάν τεστ σε εκπαιδευτικούς και μαθητές, αλλά και για αξιόπιστο μηχανισμό ιχνηλάτησης των κρουσμάτων, εντός των σχολείων. Δεν κάνατε τίποτα προς αυτή την κατεύθυνση, παρά μόνο εξαγγελίες. Σας προτρέψαμε να ολοκληρώσετε, εγκαίρως, τους 10.500 μόνιμους διορισμούς και αυτό, που επιλέξατε να κάνετε, είναι να θεσμοθετήσετε τις τρίμηνες συμβάσεις της ντροπής και της ελαστικής εργασίας, στο δημόσιο σχολείο.

Σας τονίσαμε την ανάγκη να ενισχύσετε τις δημόσιες δομές της τηλεκπαίδευσης και αντ’ αυτού, παραδώσατε τα κλειδιά στη CISCO ! Και μετά, κατηγορούσατε, ψευδώς, το ΣΥΡΙΖΑ, πως είναι κατά της τηλεκπαίδευσης. Σημειώνω, εδώ και τόσον καιρό, δεν έχετε πράξει το αυτονόητο, δηλαδή, να καταθέσετε στη Βουλή, όπως έχετε θεσμική υποχρέωση, τη Σύμβαση που έχετε υπογράψει, με την εταιρεία.

Σας υπερτονίσαμε την ανάγκη να καλυφθούν άμεσα οι μαθητές, που δεν διαθέτουν υπολογιστές, τάμπλετ και συνδέσεις με το ίντερνετ. Δεν δαπανήσατε από τον προϋπολογισμό του Υπουργείου και στηριχθήκατε, αποκλειστικά, σε δωρεές ιδιωτών, που φυσικά, δεν φτάνουν. Σας έχουμε καταθέσει επανειλημμένες κοινοβουλευτικές ερωτήσεις, με συγκεκριμένα στοιχεία. Στο Νομό Ιωαννίνων είναι 2.000 μαθητές, χωρίς τέτοιες δυνατότητες και στην Ήπειρο 3.000 μαθητές και υπάρχουν και άλλες ερωτήσεις, από άλλες περιοχές της Ελλάδας.

Φτάσατε, όμως, στο σημείο να δώσετε εντολή να τιμωρούνται οι μαθητές, που δεν μπορούν να συμμετάσχουν, με απουσίες. Έτσι, είδαμε μαθητές να κάνουν τηλεκπαίδευση στο καφενείο ή στο πεζοδρόμιο, ώστε να χρησιμοποιούν το ασύρματο δίκτυο ενός σουπερμάρκετ ! Εικόνες ντροπής, κυρίες και κύριοι της Κυβέρνησης. Εσείς, όμως, μιλάτε για ψηφιακή επανάσταση. Νομίζω, ζείτε σε άλλο κόσμο και σε άλλη πραγματικότητα.

Κυρίες και κύριοι του Υπουργείου Παιδείας, σας απευθύνουμε ένα άμεσο ερώτημα και να ξέρετε ότι η κοινωνία παρακολουθεί. Τα σχολεία όλων των βαθμίδων έκλεισαν, παρά τις περί αντιθέτου διαβεβαιώσεις σας και θα άνοιγαν στις 7 ή 14 Δεκεμβρίου, αλλά τώρα, μάλλον, πάμε για τις 7 Ιανουαρίου, αφού, σύμφωνα με τις επίσημες δηλώσεις, έμενε μικρός διδακτικό χρόνος.

Και σας ρωτάμε σαφώς. Τι σχεδιάζετε να κάνετε στο χρονικό αυτό διάστημα; Έχει γίνει κάποια προετοιμασία; Έχετε επεξεργαστεί κάποιο σχέδιο, ώστε να εφαρμοστούν τα μέτρα κοινωνικής αποστασιοποίησης, εντός των σχολείων; Θα καλύψετε τις χιλιάδες θέσεις εκπαιδευτικών, που παραμένουν κενές, Δεκέμβρη μήνα; Θα εξασφαλίσετε μέσα ατομικής προστασίας και επαρκές προσωπικό καθαριότητας ή θα μοιράσετε και πάλι παγουρίνο και μάσκες - αλεξίπτωτα;

Σε περίπτωση, που ακολουθήσει ένα πιθανό τρίτο κύμα, παρά τον εμβολιασμό, που αποτελεί σημαντική ελπίδα και για τον οποίον όλοι πρέπει να βάλουμε πλάτη, ώστε να περάσει το θετικό μήνυμα του εμβολιασμού στην κοινωνία, θα έχετε αυτή τη φορά πράξει ό,τι είναι δυνατόν, ώστε να μείνουν τα σχολεία ανοιχτά και να λειτουργήσουν θωρακισμένα;

Αυτά είναι μερικά από τα κρίσιμα ερωτήματα, που θέτει σήμερα η κοινωνία και η εκπαιδευτική κοινότητα. Μας τα θέτει καθημερινά και αγωνιά. Εικάζω πως τα θέτει και σε εσάς, αλλά δεν παίρνει απαντήσεις. Αντίθετα, εισπράττει την ένοχη αδράνεια, τη διαχειριστική ανεπάρκεια, την αδιαφάνεια, τον κυνισμό, επιτρέψτε μου να πω, κάποιες φορές και σίγουρα την έλλειψη σχεδιασμού και οράματος, για την ενίσχυση της δημόσιας παιδείας.

Η θέση μας αυτή ενισχύεται, κρίνοντας και το παρόν νομοσχέδιο, που κατέθεσε το Υπουργείο Παιδείας. Με την πανδημία να καλπάζει, τα δημόσια νοσοκομεία στα όριά τους, την κοινωνία σε lockdown και τα σχολεία κλειστά, η Κυβέρνηση βιάζεται, σε αυτές τις συγκεκριμένες συνθήκες, να υπερψηφίσει ένα νομοσχέδιο, που κατεδαφίζει τη δημόσια επαγγελματική εκπαίδευση και κατάρτιση.

Η φράση του κ. Μητσοτάκη, για τον ψυκτικό από το Περιστέρι, μας είχε προϊδεάσει. Ενδεικτικά, εδώ και 19 μήνες, η Κυβέρνηση απαξίωσε τη μαθητεία των ΕΠΑΛ και υπονόμευσε το πρόγραμμα «Μια νέα αρχή στα ΕΠΑΛ». Καθιέρωσε ένα άδικο σύστημα μοριοδότησης των εκπαιδευτών στα δημόσια ΙΕΚ, υποχρέωσε τα σχολεία δεύτερης ευκαιρίας να λειτουργήσουν, με τους μισούς μόνιμους εκπαιδευτικούς, δεν πραγματοποίησε, δίχως καμία δικαιολογία, τις εξετάσεις πιστοποίησης των αποφοίτων στο ΕΠΑΛ.

Σήμερα, με το νομοσχέδιο, καταλαβαίνουμε πλήρως πώς η Νέα Δημοκρατία εννοούσε την αναβάθμιση της επαγγελματικής εκπαίδευσης και κατάρτισης. Με αδικαιολόγητη βιασύνη και δίχως διαβούλευση, με την εκπαιδευτική κοινότητα – σημειώνω πως η ΟΛΜΕ ζητά να σας συναντήσει, από τις αρχές Οκτωβρίου, όπως και η ΟΙΕΛΕ και εσείς αρνείστε κάθε διάλογο – και με αντιρρήσεις μιας σειράς κοινωνικών εταίρων, για αρκετές από τις νομοθετικές σας επιλογές, εσείς επιλέγετε να εισηγείστε το νομοσχέδιο, που όπως είπα, κατά τη γνώμη μας, κατεδαφίζει τη δημόσια εκπαίδευση και κατάρτιση, που παραδίδει τα κλειδιά στην αγορά και στις επιχειρήσεις, που θεσμοθετεί, δυστυχώς, την παιδική και απλήρωτη εργασία, που ναρκοθετεί - παρά αυτά, που είπε ο Εισηγητής σας - επί της ουσίας, την κοινωνική κινητικότητα, δημιουργεί στεγανά και επικροτεί ταξικούς αποκλεισμούς.

Όμως, αυτή ήταν πάντα η πολιτική της Νέας Δημοκρατίας. Όλα στην αγορά, φτηνή μαθητεία, πρόωρη εξειδίκευση, περιορισμένες δεξιότητες, συρρικνωμένα επαγγελματικά δικαιώματα για τους αποφοίτους. Διαχρονικά, για τις κυβερνήσεις της Νέας Δημοκρατίας- παρά τα λεγόμενα - η επαγγελματική εκπαίδευση ήταν ο φτωχός και παραμελημένος συγγενής. Ήταν η μόνη επιλογή, που θα μπορούσαν να έχουν τα παιδιά, από το Περιστέρι, να γίνουν ψυκτικοί. Δεν έχουν περάσει πολλά χρόνια, από τότε που η Κυβέρνηση Σαμαρά αποφάσισε τη διάλυση των ΕΠΑΛ, με τον κύριο Αρβανιτόπουλο, στο Υπουργείο Παιδείας, να καταργεί σημαντικές και κρίσιμες ειδικότητες και τον κ. Μητσοτάκη, στη θέση του Υπουργού Διοικητικής Μεταρρύθμισης, να υπογράφει τη διαθεσιμότητα 2.500 εκπαιδευτικών !

Σήμερα, έπειτα από σχεδόν πέντε χρόνια συστηματικών προσπαθειών, που έγιναν από τη διακυβέρνηση του ΣΥΡΙΖΑ, η Κυβέρνηση της Νέας Δημοκρατίας επιστρέφει στον τόπο του εγκλήματος και θεσμοθετεί τη συντεταγμένη αποχώρηση των μαθητών από τα σχολικά θρανία προς τις σχολές πρόωρης κατάρτισης. Επαναλαμβάνουμε: Κύριο στοιχείο του νομοσχεδίου δεν είναι άλλο, παρά η πλήρης υπαγωγή της επαγγελματικής εκπαίδευσης, στις ανάγκες της αγοράς και των επιχειρήσεων, σύμφωνα με τις δικές τους ανάγκες και τα συμφέροντα.

Με το νομοσχέδιο, δημιουργούνται πρότυπα ΕΠΑΛ, με μοναδική πρωτοτυπία τον απόλυτο έλεγχο του προγράμματος σπουδών και των ειδικοτήτων, από τους εκπροσώπους της αγοράς. Εισάγεται η σκληρή και με όρους αγοράς αξιολόγηση και προωθείται ο κατακερματισμός και οι διαχωρισμοί, έναντι της καθολικής ενίσχυσης των σχολείων, που εμείς είχαμε κάνει πράξη, με το πρόγραμμά μας «Μια νέα αρχή στα ΕΠΑΛ», που αξιολογήθηκε, ως άριστη πρακτική, από την Ευρωπαϊκή Ένωση, ως καινοτομία και κέντρο επαγγελματικής αριστείας. Προβλέπετε την οριστική κατάργηση - γιατί μιλάτε για κινητικότητα - των διετών προγραμμάτων επαγγελματικής εκπαίδευσης των ΑΕΙ για αποφοίτους των ΕΠΑΛ, στερώντας μια πολύ σημαντική προοπτική σε χιλιάδες νέους και το οποίο έχουν, σήμερα, οι μισές από τις 48 χώρες του ευρωπαϊκού χώρου Ανώτατης Εκπαίδευσης.

Παράλληλα, θεσμοθετείτε την παιδική και απλήρωτη εργασία, σπρώχνοντας χιλιάδες παιδιά στην πρόωρη κατάρτιση, σε βάρος των γενικών σπουδών. Για το λόγο αυτόν, ιδρύετε τις Επαγγελματικές Σχολές Κατάρτισης, που θα παρέχουν μεταγυμνασιακή μαθητεία ανηλίκων, δίχως αμοιβή. Υποβαθμίζετε τα πτυχία των σχολών μαθητείας του ΟΑΕΔ στο επίπεδο 3 και μάλιστα, πρωτοφανώς αναδρομικά, για 70.000 αποφοίτους, από το 2006 και έπειτα, διαλύοντας έναν θεσμό, κοινωνικά καταξιωμένο από τους κοινωνικούς εταίρους, που τον υποστηρίζουν, εδώ και χρόνια και που οι εκθέσεις του CEDEFOP τον αναδεικνύουν, ως πρότυπο για τη μεταρρύθμιση του συστήματος μαθητείας, στην Ελλάδα.

 Με νομοθετική ρύθμιση, προχωράτε στην κατάργηση των δημόσιων ΙΕΚ, με λιγότερους από 250 σπουδαστές σε Αθήνα, Πειραιά και Θεσσαλονίκη και 100 στην υπόλοιπη Ελλάδα, παραδίδοντας στους σπουδαστές σε αμφίβολης ποιότητας ιδιωτικές δομές. Και με αυτό, αναμένεται να κινδυνεύει να κλείσει το 40% των δημόσιων ΙΕΚ, ενώ όσα απομείνουν, θα έχουν να αντιμετωπίσουν τη σκληρή αξιολόγηση και τον ανταγωνισμό από τον ιδιωτικό τομέα. Και βέβαια, δίνετε και σημαντικά «δωράκια» στους ιδιοκτήτες των ιδιωτικών ΙΕΚ, παροχή εκπαίδευσης εξ αποστάσεως - ακόμη και για ολόκληρο το πρόγραμμα σπουδών- αγγλόφωνα τμήματα, κατατακτήριες για τα ΑΕΙ.

Ειδικά η ρύθμιση για τις κατατακτήριες τορπιλίζει το τοπίο των πανεπιστημιακών σπουδών και παρέχει, σκανδαλωδώς, τη δυνατότητα εγγραφής σε ΑΕΙ από ιδιωτικές δομές κατάρτισης, που τις μετατρέπει σε δομές τυπικής εκπαίδευσης. Δηλαδή, τις κολλεγιοποιεί, παρακάμπτοντας τις Πανελλαδικές Εξετάσεις για όσους έχουν τη δυνατότητα να πληρώσουν δίδακτρα.

Προφανώς, δεν μπορώ να τοποθετηθώ για τα υπόλοιπα άρθρα, από τα οποία τα 44, κυρία Υπουργέ, δεν είδαν το φως της διαβούλευσης. Ελπίζω ότι θα έχουμε αυτή τη δυνατότητα να τοποθετηθούμε στην κατ’ άρθρον συζήτηση.

Θα ξεχωρίσω και θα μιλήσω για μία από αυτές τις διατάξεις, για τα Υπηρεσιακά Συμβούλια. Είναι μια πραξικοπηματική ρύθμιση, που αγνοεί τη βούληση του 93% των εκπαιδευτικών. Κυρία Κεραμέως, επιμείνατε και χάσατε. Η μεγάλη πλειοψηφία γύρισε την πλάτη στην απόφασή σας για τις εκλογές των Υπηρεσιακών Συμβουλίων. Και, αντί να το παραδεχτείτε, νομοθετείτε τη στελέχωση των Συμβουλίων, με όποιον βρείτε, προκαλώντας τους εκπαιδευτικούς, αλλά και τη δημοκρατική συνείδηση όλων μας. Όμως, εκπαίδευση, χωρίς εκπαιδευτικούς δεν γίνεται. Όπως, εκπαιδευτική πολιτική δεν πραγματώνεται, δίχως κονδύλια. Ο Προϋπολογισμός για το 2021 φανερώνει πως μειώνετε τις δαπάνες για την εκπαίδευση, την κατάρτιση και τη δια βίου μάθηση κατά 31 εκατομμύρια ευρώ.

Όσο για το άρθρο 33, για το ΙΚΥ (Ίδρυμα Κρατικών Υποτροφιών), στο οποίο αναφέρθηκε ο Εισηγητής της Νέας Δημοκρατίας, να θυμίσω ότι υπάρχουν πολύ μεγάλες διαμαρτυρίες από φοιτητές, για τον τρόπο που έχουν φέτος χορηγηθεί οι υποτροφίες από το ΙΚΥ. Είναι κάτι που οφείλετε να το δείτε.

Όπως, επίσης, και την Εγκύκλιο, την οποία έχετε στείλει για το σταμάτημα των μαθητικών γευμάτων. Θα ήθελα μια εξήγηση, γιατί, σε αυτές τις συνθήκες, επιλέγετε να κινηθείτε, σε αυτήν την κατεύθυνση.

Κυρίες και κύριοι συνάδελφοι, καταληκτικά, το νομοσχέδιο προεξοφλεί μια χειρότερη μέρα, για τη δημόσια επαγγελματική εκπαίδευση και κατάρτιση. Συνιστά συνειδητή υποβάθμιση και άγαρμπο ξήλωμα των θετικών μεταρρυθμίσεων της Κυβέρνησης του ΣΥΡΙΖΑ. Μεταρρυθμίσεων, που σχεδιάστηκαν μαζί και προς όφελος της εκπαιδευτικής κοινότητας και που αναγνωρίστηκαν, ως καλές πρακτικές και από την Ευρωπαϊκή Επιτροπή.

Ζητούμε, λοιπόν, την απόσυρση του νομοσχεδίου και τον εκτενή διάλογο, με την εκπαιδευτική κοινότητα. Δεν τον έχετε κάνει. Και με τους κοινωνικούς εταίρους, σε πανελλαδικό επίπεδο.

Κυρία Κεραμέως, εμείς θεωρούμε ότι αυτό το χρονικό διάστημα, καταναλώσατε το χρόνο σας στο να σχεδιάσετε το παρόν νομοσχέδιο, το οποίο, κατά την γνώμη μας, ουσιαστικά παραδίδει την επαγγελματική εκπαίδευση και κατάρτιση στην αγορά και την κερδοφορία.

Πράγματι, η επαγγελματική εκπαίδευση και κατάρτιση, στις σύγχρονες κοινωνίες, καλείται να διαδραματίσει έναν πολυδιάστατο και ιδιαίτερα σημαντικό ρόλο. Να προετοιμάσει, με κατάλληλο τρόπο, ένα μεγάλο τμήμα της νέας γενιάς, για την άσκηση συγκεκριμένου επαγγέλματος, εξασφαλίζοντας, ταυτόχρονα, το μορφωτικό υπόβαθρο, που είναι αναγκαίο, για την αποτελεσματική συμμετοχή τους στα κοινωνικά δρώμενα. Υπηρετώντας αυτόν το στόχο, μπορεί να συμβάλλει η επαγγελματική εκπαίδευση και κατάρτιση, άμεσα και ουσιαστικά, αφενός στην επαγγελματική και κοινωνική ένταξη όσων νέων την επιλέγουν και αφετέρου στη συνολική ανάπτυξη της χώρας.

Για το ΣΥΡΙΖΑ, ο σχεδιασμός αυτός της επαγγελματικής εκπαίδευσης και κατάρτισης πρέπει να στηρίζεται στον ολοκληρωμένο εθνικό στρατηγικό σχεδιασμό, που ήδη είχαμε ξεκινήσει να υλοποιούμε, από το 2016, βασισμένος στις σύγχρονες ανάγκες της κοινωνίας και τις προτεραιότητες της εθνικής κοινωνίας, με σαφή, όμως, διάκριση στόχων και μεθόδων της επαγγελματικής εκπαίδευσης από την επαγγελματική κατάρτιση. Ο σχεδιασμός αυτός οφείλει να βασίζεται στην καθιέρωση της 14χρονης υποχρεωτικής εκπαίδευσης, μέχρι την ηλικία των 18 ετών, και την αποφυγή της πρόωρης στενής κατάρτισης.

Θα ήθελα να τελειώσω με ένα θέμα, που έχει δει το φως της δημοσιότητας: Την Εγκύκλιο της ηγεσίας του Υπουργείου, που δίνει εντολή στους εκπαιδευτικούς να αξιολογήσουν και να βαθμολογήσουν τις επιδόσεις των μαθητών και των μαθητριών τους, εφαρμόζοντας απαρέγκλιτα τις συνήθεις παραδοσιακές διαδικασίες, που ακολουθούσαν, σε συνθήκες εκτός πανδημίας, περιοριζόμενοι σε κάποιες τεχνικού χαρακτήρα διαφοροποιήσεις. Γιατί προχωράτε σε αυτή τη ρύθμιση; Η ΟΥΝΕΣΚΟ, γνωρίζοντας ότι κάτι τέτοιο δεν είναι εφικτό, στις τρέχουσες συνθήκες, συμβουλεύει τα αρμόδια Υπουργεία να ανοίξουν τα σχολεία, με όλες τις αναγκαίες προσαρμογές, δίνοντας ιδιαίτερη βαρύτητα στην αντιμετώπιση των μορφωτικών ανισοτήτων και, ειδικότερα σε ό,τι αφορά στην αξιολόγηση, αναφέρει παραδείγματα χωρών, που αφήνουν στην άκρη τους βαθμούς και τις γραπτές εξετάσεις, για να επικεντρωθούν στην υποστήριξη της μάθησης των παιδιών, βήμα το βήμα. Σε αυτό, δηλαδή, που οι παιδαγωγοί αποκαλούν «διαμορφωτική αξιολόγηση».

Μήπως, άραγε στην Ελλάδα ισχύει διαφορετική παιδαγωγική από ό,τι στον υπόλοιπο κόσμο ή μήπως έχει κυριαρχήσει στο Υπουργείο Παιδείας, σε τέτοιο βαθμό, η ιδεοληψία περί αριστείας και περί τυποποιημένων κριτηρίων επίδοσης, ώστε κλείνετε τα μάτια σας μπροστά σε μια πραγματικότητα, που βοά; Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Τζούφη και για την ακρίβεια του χρόνου.

Το λόγο έχει η Ειδική Αγορήτρια του Κινήματος Αλλαγής, η κυρία Χαρά Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κύριε Πρόεδρε ευχαριστώ. Κυρίες Υπουργοί, κύριε Γενικέ, κυρίες και κύριοι συνάδελφοι, το να ξεκινήσω να μιλάω για την πανδημία σημαίνει ότι θα φάω όλο μου το χρόνο και εγώ έχω αποφασίσει, ότι σήμερα θέλω να σεβαστώ απολύτως τους ανθρώπους, για τους οποίους έχει φτιαχτεί αυτό το νομοσχέδιο, που είναι ύψιστης προτεραιότητας για την ελληνική κοινωνία.

Θέλω, όμως, να ξεκινήσω με μια μικρή παρατήρηση, λέγοντας ότι όταν κανείς θέλει να φέρει μια εμβληματική νομοθέτηση στη Βουλή, αν μη τι άλλο, αποφεύγει όλο αυτό το σύνολο των λοιπών διατάξεων και όλη αυτή την προχειρότητα, που υπάρχει από ένα σημείο και μετά μέσα, σε αυτό το κείμενο το νομοθετικό. Είναι 586 σελίδες! Αν, όντως, η στόχευση είναι να πούμε τρία βασικά πράγματα και να περάσουμε στον κόσμο την επαγγελματική εκπαίδευση, νομίζω, ότι από μόνο του είναι μια άστοχη ενέργεια.

Κάθε κυβέρνηση – αυτό είναι η άλλη παρατήρηση, που έχω να κάνω – που σέβεται τον εαυτό της, κάποια στιγμή, ασχολείται με αυτήν την πολύπαθη επαγγελματική εκπαίδευση και είναι να απορεί κανείς πώς, μετά από τόση ενασχόληση και τόσες διαφορετικές συνταγές, η τεχνική και επαγγελματική εκπαίδευση, στη χώρα μας, παραμένει τόσο παραμελημένη. Έχουν επιχειρηθεί διάφορες προσεγγίσεις για την αναβάθμισή της, χωρίς, όμως, μέχρι σήμερα, να την κάνουν ελκυστική στους μαθητές.

Το προτεινόμενο νομοσχέδιο αποτελεί, κυρίως, μια κωδικοποίηση ισχύουσας νομοθεσίας, ισχυουσών διατάξεων ή επαναφορά διατάξεων, που ίσχυσαν στο παρελθόν και έχουν καταργηθεί. Δεν εισάγει καινοτομίες, δεν αποτελεί μεταρρύθμιση, στο χώρο της επαγγελματικής εκπαίδευσης, επιχειρεί να κάνει ένα συμμάζεμα και μια αντιστοίχιση, υιοθετώντας το ευρωπαϊκό πλαίσιο προσόντων, στη λογική των διεθνών πρακτικών και έτσι, να κεντρίσει το ενδιαφέρον των μαθητών, αλλά κυρίως της ελληνικής οικογένειας, που ενώ ανησυχεί για την επαγγελματική αποκατάσταση των παιδιών της, την ίδια ώρα, μένει αγκυλωμένη σε ξεπερασμένα στερεότυπα, με επιλογές, που οδηγούν, με μαθηματική ακρίβεια, σε παραγωγή ανέργων.

Το ερώτημα, λοιπόν, είναι τι καταφέρνει αυτό το νομοσχέδιο; Στην πραγματικότητα, η επαγγελματική εκπαίδευση δεν ρυθμίζεται, με αυτό το νομοσχέδιο. Για την ακρίβεια, θα σας έλεγα αποσιωπάται. Αυτό που σχεδίασε το Υπουργείο Παιδείας, δυστυχώς, ρίχνει το κύριο βάρος του στην επαγγελματική κατάρτιση και τη σύνδεσή της, με την αγορά εργασίας.

Έτσι, όμως, αντιμετωπίζει την τεχνική επαγγελματική εκπαίδευση, κυρίως, ως κατάρτιση, υποβαθμίζοντας την θεσμικά. Από πέρσι, με το νόμο, που είχατε φέρει για την αναβάθμιση του δημόσιου σχολείου, σας είχαμε επισημάνει την πλήρη απουσία οποιασδήποτε πρότασης για τα επαγγελματικά λύκεια, σε αντιδιαστολή με τις ρυθμίσεις για το γενικό λύκειο.

 Ο πολύς χρόνος, που πέρασε, δεν αξιοποιήθηκε στο Υπουργείο Παιδείας ούτε για ουσιαστικό διάλογο, αφού μέχρι σήμερα, έχετε αποφύγει να δημιουργήσετε το Εθνικό Συμβούλιο Παιδείας, έναν φορέα, όπου θεσμοθετημένα, μπορούσε να γίνει διάλογος. Επίσης, δεν αξιοποιήθηκε ούτε για νομοθέτηση, προκειμένου να αποκτήσει η χώρα σύγχρονη επαγγελματική εκπαίδευση.

Αντί, λοιπόν, η επαγγελματική και η γενική εκπαίδευση να αντιμετωπίζονται, ως δύο ισότιμοι πυλώνες, υποβαθμίζετε την επαγγελματική και τη μετασχηματίζετε σε κατάρτιση.

Αποτέλεσμα; 100 και πλέον διατάξεις του νομοσχεδίου περιγράφουν ένα μόνο κατ’ όνομα εκπαιδευτικό σύστημα, που δεν αντιμετωπίζει ενιαία τη λυκειακή και μεταλυκειακή εκπαίδευση. Αυτό φαίνεται στο άρθρο 9. Ομοίως, δεν αντιμετωπίζει την μεταγυμνασιακή κατάρτιση, όπου ακούσατε, ήδη και θα σας επισημάνουμε και εμείς, ότι υπάρχουν σοβαρές ενστάσεις, για τις ηλικίες των 15χρονων μαθητών, που ωθούνται, ουσιαστικά, εκτός εκπαιδευτικής διαδικασίας.

Παρά, λοιπόν, τη διαφήμιση, που προηγήθηκε της κατάθεσης του νομοσχεδίου, παρά τις εξαγγελίες της Υπουργού Παιδείας και τις συνεχείς αναφορές του Πρωθυπουργού, για την εθνική σημασία της τεχνικής εκπαίδευσης, για τη χώρα, από το παρόν νομοσχέδιο απουσιάζει ένα στιβαρό, τολμηρό, ολοκληρωμένο και οργανωμένο σύστημα, από το επίπεδο 3 στο επίπεδο 5, που να διασφαλίζει τη συνέχεια, στην επαγγελματική διαδρομή του εκπαιδευόμενου.

Η Κυβέρνηση από μόνη της κλωτσάει μια μοναδική ευκαιρία. Ποια είναι αυτή; Τη λειτουργία εκπαιδευτικών μονάδων επαγγελματικής εκπαίδευσης, που θα καλύπτουν όλο το φάσμα προσόντων, στα μεσαία επίπεδα 3, 4 και 5 του Εθνικού Πλαισίου Προσόντων, δημιουργώντας μια διακριτή και αξιόπιστη εκπαιδευτική διαδρομή επαγγελματικής εκπαίδευσης, ομοίως και μια ισότιμη εναλλακτική επιλογή για τους εφήβους, που τολμούν να μην έχουν, ως μονοσήμαντο όνειρό τους, μια οποιαδήποτε, σώνει και καλά, πανεπιστημιακή σχολή.

Έτσι, θα μπορούσε το Υπουργείο να υποστηρίξει και το βασικό στόχο, που δεν είναι άλλος από την αύξηση της ελκυστικότητας και την ουσιαστική αναβάθμιση της επαγγελματικής εκπαίδευσης, στη χώρα μας. Και αυτό θα μπορούσε να το κάνει, με άξιους επαγγελματίες, που θα κάλυπταν τις υπαρκτές και τεράστιες ανάγκες, σε εξειδικευμένο προσωπικό αυτών των επιπέδων.

Αν, τελικά, η βασική σκέψη του νομοσχεδίου είναι η αναβάθμιση της επαγγελματικής εκπαίδευσης, αυτό σημαίνει βασικές εκπαιδευτικές δομές, σε κάθε επίπεδο και όπου και όσο απαιτείται, δομές επαγγελματικής κατάρτισης, γιατί η παρέμβαση της κατάρτισης μπορεί μόνο συμπληρωματικά να λειτουργεί. Αντ’ αυτού εμείς τι έχουμε; Ένα νομοσχέδιο για την κατάρτιση, που αγορεύεται σε βασικό πεδίο αναφοράς και που σε αυτό οφείλει να προσαρμοστεί η επαγγελματική εκπαίδευση, για την οποία γίνεται μία και μόνο μία αναφορά, στην ίδρυση των Πρότυπων Επαγγελματικών Λυκείων.

Κυρίες και κύριοι συνάδελφοι, μετά την ενσωμάτωση των ΤΕΙ στα πανεπιστήμια, υπάρχει ένα μεγάλο κενό, στο επίπεδο 5 του Εθνικού Πλαισίου Προσόντων. Αυτό πρέπει να καλυφθεί, με οργανωμένες και αναβαθμισμένες εκπαιδευτικές δομές. Σύμφωνα, λοιπόν, με το νομοσχέδιο, το επίπεδο 5 θα παρέχεται, κυρίως, από τα ΙΕΚ. Με δεδομένη, όμως, την αποδυνάμωση των δημόσιων ΙΕΚ, μετά από τη διακοπή της χρηματοδότησής τους, από την Ευρωπαϊκή Ένωση, το βάρος, μοιραία, πέφτει στον ιδιωτικό τομέα. Κατά συνέπεια, η τεχνική κατάρτιση του επιπέδου 5 εκχωρείται, εμμέσως πλην σαφώς, στον ιδιωτικό τομέα.

Το παρόν νομοσχέδιο νομοθετεί, στα πλαίσια των ευρωπαϊκών κατευθύνσεων και οδηγιών τα απολύτως αυτονόητα του Εθνικού Πλαισίου Προσόντων, που, όμως, από την άλλη, τα ναρκοθετεί, με την απουσία μιας ολοκληρωμένης πρότασης εποπτείας, καθοδήγησης, ελέγχου και αξιολόγησης. Μεταφέρει και αυτό πρέπει να το προσέξουμε, κύριοι συνάδελφοι, με πλήθος εξουσιοδοτήσεων και διατάξεων, εξαιρετικά σημαντικές ρυθμίσεις, που αφορούν το περιεχόμενο, την αναλογία μαθητών, διδακτικού προσωπικού, κανονισμούς λειτουργίας, κριτήρια κατάταξης και τόσα άλλα, στην αποκλειστική ευθύνη της Υπουργού Παιδείας. Δεν αντιμετωπίζει πλευρές της μεταγυμνασιακής και μεταλυκειακής κατάρτισης και αφήνει αδιαβάθμητες σχολές, ωδεία, σχολές χορού, θεάτρου, καλλιτεχνικές σχολές, ανεξάρτητα, αν αυτές ανήκουν στην ευθύνη του Υπουργείου Παιδείας ή σε άλλα υπουργεία.

 Διαμορφώνει, διοικητικά, ένα συγκεντρωτικά κομματικό ελεγχόμενο μηχανισμό, μέσω της Γενικής Γραμματείας Επαγγελματικής Εκπαίδευσης Κατάρτισης και Νεολαίας. Κάτι πολύ σημαντικό. Με τη δημιουργία μεταγυμνασιακής κατάρτισης, υπονομεύονται, ευθέως, τα Επαγγελματικά Λύκεια.

Δεκαπεντάχρονα παιδιά ωθούνται, σήμερα, σε μία αντιπαιδαγωγική επιλογή, που κάνει το Υπουργείο Παιδείας. Γιατί; Γιατί, με ολοκληρωμένη μόνο τη βασική εκπαίδευση, αποφασίζουν για την απαρχή της επαγγελματικής τους πορείας, σε μια περίοδο της ζωής τους, που δεν έχουν διαμορφώσει ούτε προσωπικότητα, ούτε δεξιότητες, δεν ξέρουν ποιες είναι οι φιλοδοξίες, που μπορεί να έχουν, ούτε μπορούν να έχουν κάποια όνειρα προδιαγεγραμμένα. Κι αυτό γίνεται ακόμη χειρότερο, όταν συνειδητοποιούμε ότι σε αυτά τα παιδιά το νομοσχέδιο, άρα το Υπουργείο Παιδείας, δεν παρέχει την αναγκαία διαπερατότητα, στα επίπεδα εκπαίδευσης, ώστε, όταν και αν αλλάξουν γνώμη, αν θελήσουν να συνεχίσουν και να επεκτείνουν τις γνώσεις τους, να μπορούν, με ευχέρεια, να επανενταχθούν στην εκπαιδευτική διαδικασία.

Τέλος, το νομοσχέδιο καθιερώνει το εθνικό σύστημα επαγγελματικής εκπαίδευσης και κατάρτισης, το οποίο περιλαμβάνει τα ΕΠΑΛ, ΕΣΚ, ΕΠΑΣ μαθητείας ΟΑΕΔ, ΙΕΚ και το μεταλυκειακό έτος μαθητείας των ΕΠΑΛ. Ήδη, αυτά είχαν καθιερωθεί, με το νόμο 3191/2003 και το εθνικό σύστημα σύνδεσης της επαγγελματικής εκπαίδευσης και κατάρτισης με την απασχόληση ήταν το πλαίσιο, μέσα στο οποίο λειτουργούσαν και διασυνδέονταν επιμέρους συστήματα, μέσω των οποίων λειτουργούσαν και οι βασικές πρωτοβουλίες του εθνικού συστήματος. Έρχεται, λοιπόν, το εθνικό σύστημα και καταργείται, με το νόμο 3879/2010, με τη δια βίου και αυτό, που σήμερα καθιερώνει η Κυβέρνηση, μέσα από το άρθρο 1 του νομοσχεδίου, δεν έχει αυτόν τον ευρύ ρόλο, αλλά έχει ένα συντονιστικό ρόλο, μεταξύ δομών επαγγελματικής εκπαίδευσης και αρχικής επαγγελματικής κατάρτισης.

Επίσης σημαντικό είναι το Κεντρικό Συμβούλιο Επαγγελματικής Εκπαίδευσης και Κατάρτισης. Ένα όργανο από 13 μέλη, με ίδιες αρμοδιότητες, περίπου και ανάλογη σύνθεση με αυτό που είχε το Συμβούλιο Δια Βίου Μάθησης και Σύνδεσης με την Απασχόληση, που είχε φτιαχτεί, με το νόμο 3879/2010. Αποτελεί ζητούμενο η ουσιαστική λειτουργία του, έχοντας όλη την αρνητική εμπειρία των προηγούμενων προσπαθειών.

Κυρία Υπουργέ, παλαιότερα, με το νόμο 3879/2010, όπως τροποποιήθηκε, με το ν. 4186/2013, προβλέφθηκε η συγκρότηση, με απόφαση του περιφερειακού συμβουλίου, της Περιφερειακής Επιτροπής Επαγγελματικής Εκπαίδευσης και Κατάρτισης, στην οποία συμμετείχαν εκπρόσωποι εργαζομένων, εργοδοτών, κοινωνικών φορέων, της περιφερειακής ένωσης δήμων, ο οικείος διευθυντής δευτεροβάθμιας και τα λοιπά. Οι επιτροπές αυτές και ο ρόλος τους παρέμειναν και στους νόμους, που είχε φέρει η προηγούμενη Κυβέρνηση των ΣΥΡΙΖΑ - ΑΝΕΛ. Οι Περιφερειακές, λοιπόν, Επιτροπές Επαγγελματικής Εκπαίδευσης και Κατάρτισης, στις περισσότερες περιφέρειες, συγκροτήθηκαν μεν, αλλά δεν υπήρξε ουσιαστικός ρόλος τους, αφού το Υπουργείο Παιδείας ποτέ δεν ζήτησε τη γνώμη τους, όπως προβλέπονταν στο θεσμικό πλαίσιο, για τον καθορισμό τομέων και ειδικοτήτων, που θα λειτουργήσουν στα κατά τόπους Επαγγελματικά Λύκεια και τα ΙΕΚ.

Άρα, ζητούμενο δεν είναι η δημιουργία ή η μετονομασία περιφερειακών οργάνων, αλλά η βούληση του ίδιου του Υπουργείου να τα ενεργοποιήσει, ουσιαστικά. Εδώ υπάρχουν πολλά ερωτήματα. Πώς εξασφαλίζεται αυτό, μέσα από το παρόν σχέδιο νόμου; Πώς με όλες αυτές τις προβλέψεις δημιουργίας διαφόρων οργάνων, υπηρεσιών, επιτροπών επιτυγχάνεται η εξοικονόμηση πόρων και η ορθή αξιοποίηση του δημόσιου χρήματος; Ειδικά, αν ρίξουμε μια ματιά σε αυτά, τα οποία σχεδιάζετε και λάβουμε υπόψη μας και τις προβλέψεις του προϋπολογισμού του 2020 – 2021, όπου έχουμε μειωμένα κονδύλια για την εκπαίδευση και, εν προκειμένω, για την επαγγελματική εκπαίδευση, τα ερωτήματα πολλαπλασιάζονται.

Κύριοι και κυρίες συνάδελφοι, είναι κοινή διαπίστωση ότι η επαγγελματική εκπαίδευση στη χώρα μας είναι μία, κατ’ ανάγκη, τελευταία επιλογή για τους μαθητές και τις οικογένειές τους και, με το παρόν νομοσχέδιο, δυστυχώς, αυτό δεν αλλάζει.

Η επαγγελματική εκπαίδευση παραμένει, για ακόμη μια φορά, το αποπαίδι της εκπαίδευσης.

Είναι, επίσης, κοινή διαπίστωση ότι η σύγχρονη αποτελεσματική και εξειδικευμένη επαγγελματική κατάρτιση είναι μοναδικό όχημα προόδου, για την Ελλάδα. Αυτό, όμως, πρακτικά, τι σημαίνει; Αναβαθμισμένες σπουδές, σύγχρονα εργαστήρια, υποδομές και εξοπλισμός, εξειδικευμένο εκπαιδευτικό προσωπικό, ώστε τα νέα παιδιά να θέλουν να ανοίξουν τους ορίζοντές τους και σε αυτήν την κατεύθυνση, σπουδάζοντας σε ειδικότητες, που επιθυμούν και που έχουν ανταπόκριση στην αγορά, προσφέροντας επαγγελματική προοπτική στους νέους και, ταυτόχρονα, προοπτική προόδου και εκσυγχρονισμού για τη χώρα μας.

Αυτή η μεγάλη απόφαση, που παίρνετε, που καλείτε ένα παιδί 15 ετών να πάρει απόφαση και δεν είναι άλλη από απόφαση ανάγκης, θα σας έλεγα και όχι ελεύθερη επιλογή, με συνείδηση της σοβαρότητας της, δηλαδή, να βγει στην κατάρτιση, να βγει στη μαθητεία, για να είναι συνειδητή επιλογή, προϋποθέτει ότι ο νέος έχει αποκτήσει την κριτική ικανότητα επιλογής για ένα καθοριστικό ζήτημα, που σε μεγάλο βαθμό, θα προσδιορίσει το μέλλον του είτε είναι επαγγελματικό είτε κοινωνικό είτε οικονομικό. Από την άλλη, η κριτική ικανότητα επιλογής αποκτάται, μόνο μέσα από τη γνώση και, στην προκειμένη περίπτωση, μέσα από το ουσιαστικά ανύπαρκτο σήμερα μάθημα επαγγελματικού προσανατολισμού, που θα πρέπει να διδάσκεται, με κέντρο βάρους την ανίχνευση των ιδιαίτερων κλήσεων του κάθε μαθητή, σε όλες τις τάξεις του Γυμνασίου. Κρίσιμο θέμα είναι να διασφαλίζεται η διαπερατότητα, οριζόντια και κάθετη, μεταξύ όλων των επιπέδων εκπαίδευσης και κατάρτισης, ώστε να μην υπάρχουν αποκλεισμοί πρόσβασης και επαγγελματική παγίδευση, ως αποτέλεσμα μιας στιγμιαία απόφασης.

Απέναντι, λοιπόν, σε αυτές τις ανάγκες η Κυβέρνηση της Νέας Δημοκρατίας, δυστυχώς, λειτουργεί μονοσήμαντα. Προωθεί ένα νομοσχέδιο, που ανταποκρίνεται, μόνο στα αιτήματα της αγοράς και υιοθετεί τις προτεραιότητες, που κατά καιρούς έχουν επισημανθεί από επαγγελματικούς φορείς, ενώ, από την άλλη, έρχεται και απαξιώνει το εκπαιδευτικό κομμάτι, ξεχνώντας τη βασική του αποστολή, που είναι η παροχή μόρφωσης, με σκοπό την ηθική, πνευματική και επαγγελματική αγωγή όλων. Η μονομερής αυτή αντιμετώπιση της επαγγελματικής εκπαίδευσης είναι συνταγή και μπούσουλας, για να βγάλουμε στην παραγωγή, γρήγορα, αποτελεσματικά, στρατιές εργατικού δυναμικού εξειδικευμένου, καταρτισμένου και χρήσιμου στις σημερινές ανάγκες της αγοράς εργατικού δυναμικού, με σοβαρό, όμως, έλλειμμα εγκυκλίων, γνώσεων και, δυστυχώς, αυτό θα εγκλωβίσει ανθρώπους στη μετριότητα και, δυστυχώς, θα είναι δια βίου. Επαγγελματική, πάντως, εκπαίδευση δε μπορεί να είναι.

Επειδή πιέζει ο χρόνος και πρέπει να κλείσω, θέλω να σας πω ότι υπάρχει μια επιστολή από το Δίκτυο Μαρτυρικών Πόλεων, που απευθύνεται προς όλους μας, προς τον Πρωθυπουργό και το Υπουργείο. Θα σας παρακαλούσα να τη διαβάσετε, με προσοχή, γιατί εδώ βλέπω ένα καινούργιο ολίσθημα της Κυβέρνησης και θα κλείσω, με μία κουβέντα για τη διά βίου εκπαίδευση.

Για να είμαστε πρακτικοί, έρχεστε και κλείνετε 4.000 περίπου Κέντρα Δια Βίου Μάθησης, όπου απασχολούνται κάποιες χιλιάδες άνθρωποι. Αν υποθέσουμε, λοιπόν, ότι ένας μικρός φορέας. που λειτουργεί σήμερα - θα το πω με παράδειγμα - κάνει κάποια μαθήματα μάνατζμεντ, έχει 2 αίθουσες, κάνει τα μαθήματα, έρχεται κάποια εταιρεία, πληρώνει, λέει «θέλω αυτό το συγκεκριμένο μάθημα», προχωράει. Με το νομοσχέδιο, λοιπόν, τι του λέτε; Του λέτε ότι «θα κλείσεις και αν θέλεις να δραστηριοποιηθείς, θα επενδύσεις σε ένα σύστημα, που θα είναι μεγαλύτερο, για να μπορείς να κάνεις τη δουλειά σου». Γιατί χρειάζεται να παρέμβει το Υπουργείο, με αυτόν τον τρόπο, στην αγορά; Δε θα μπορούσε το κράτος να πει ότι «όταν θα βγάλω ένα πρόγραμμα, που εσύ θέλεις να συμμετάσχεις και το χρηματοδοτώ, πρέπει να κάνεις αίτηση στην πρόσκληση και να έχεις συγκεκριμένα κριτήρια»; Εγώ, πιστεύω ότι αυτό θα γίνει, τελικά, από την Ευρωπαϊκή Επιτροπή, που θα έρθει και θα πει ότι «στην πράξη, με τον τρόπο, που νομοθετεί η Κυβέρνηση, δημιουργεί πρόβλημα ανταγωνισμού στην ελεύθερη αγορά». Είναι άλλο να βάλεις πλαίσιο ποιότητας, πέρα από αυτό, που είχε ο προηγούμενος νόμος – αυτό είναι κατανοητό και θα συμφωνήσουμε – και άλλο αυτό, που γίνεται σήμερα, όπου προσπαθείς να κλείσεις, επιβάλλοντας υποχρεωτικά 3 υπαλλήλους προσωπικό, άδεια εκπαιδευτηρίου, που κανένας δε μπορεί να το καλύψει και εδώ δημιουργούμε μεγαλύτερα προβλήματα από ό,τι πάμε να κλείσουμε.

Άρα, η πρότασή μας είναι να υπάρχει ένα διαβαθμισμένο πλαίσιο κριτηρίων αδειοδότησης, για να μπορούν να περιλαμβάνονται και οι μικροί και οι μικρομεσαίοι του χώρου και ας μπει ένα πλαίσιο συγκεκριμένο, ώστε αυτοί οι άνθρωποι, όταν κατεβαίνουν σε ένα πρόγραμμα, που χρηματοδοτείται από δημόσιους και ευρωπαϊκούς πόρους, να έχουν ένα πλαίσιο.

Αυτά για την επί της αρχής συζήτηση. Θέλω να σας πω, κυρία Υπουργέ ότι βασανιστήκαμε, πάρα πολύ, με το τι θα ψηφίσουμε, τελικά, σε αυτό το νομοσχέδιο και παρ’ όλο που θεωρούμε θετικό το γεγονός ότι έρχεται και βάζει σε τάξη το ευρωπαϊκό πλαίσιο προσόντων, με την ελληνική εικόνα, που ήταν άναρχη, θα καταψηφίσουμε, διότι όλο το υπόλοιπο δεν μας βρίσκει σύμφωνους. Έχετε και μία πολύ ωραία ιδέα, ο τρόπος με τον οποίον τη νομοθετείτε, την αποδυναμώνει και την αποδομεί, στο τέλος. Σας ευχαριστώ πάρα πολύ και για το χρόνο, κύριε Πρόεδρε.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Γιαννάκης Στέργιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Ελένη, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έδωσα τρία λεπτά επιπλέον στους Ειδικούς Αγορητές, αν χρειαστεί. Καλό είναι να μη χρειάζεται.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Θα μπορούσε να πει κανείς ότι «η Κυβέρνηση ξαναχτυπά» και θα έχει και δίκιο. Με τον ίδιο τρόπο, την ίδια μέθοδο, φέρνει ένα πάρα πολύ σημαντικό εκπαιδευτικό νομοσχέδιο, μέσα στην καραντίνα, με τα σχολεία κλειστά. Αυτό κατακρίνουμε, κύριε Φωτήλα, μην κάνετε πως δεν καταλαβαίνετε. Όχι το δικαίωμα της Κυβέρνησης να νομοθετεί. Άλλο το ένα, άλλο το άλλο. Και όχι μόνο αυτό, αλλά στριμώχνει και αυτό γίνεται και με ευθύνη του Προεδρείου, με τη διαδικασία της συζήτησης αυτού του σημαντικότατου νομοσχεδίου, μέσα σε ελάχιστο χρόνο, σε αλλεπάλληλες συνεχόμενες συνεδριάσεις, σχεδόν, χωρίς διακοπή και με τον Προϋπολογισμό να συζητιέται. Αλλά αυτά τα είπαμε, έτσι κι αλλιώς.

Κοιτάξτε, είπε η κυρία Υπουργός στην εισηγητική της τοποθέτηση, για το τι δεν υπήρξε από τις προηγούμενες κυβερνήσεις και αναφέρθηκε σε όλες, με τη δέουσα προσοχή. Νομίζω πως δεν έχετε δίκιο, κυρία Υπουργέ. Νομίζω ότι όλες οι κυβερνήσεις κατέβαλαν φιλότιμες προσπάθειες να παρουσιάσουν έργο στην τεχνικοεπαγγελματική εκπαίδευση -θυμόμαστε την κυρία Γιαννάκου, θυμόμαστε την κυρία Διαμαντοπούλου, θυμόμαστε την Κυβέρνηση ΣΥΡΙΖΑ, τον κ. Γαβρόγλου - για να την αναβαθμίσουν. Το αποτέλεσμα, βεβαίως, είναι γνωστό. Κάθε φορά, βρισκόμαστε σε εκείνο το σημείο, στο οποίο βρισκόμαστε και σήμερα, σε ένα τμήμα της εκπαίδευσης, το οποίο έχει πάρα πολλά προβλήματα.

Χρειάζεται να γίνει αναβάθμιση στην τεχνική επαγγελματική εκπαίδευση; Η απάντηση είναι βεβαίως ναι, οπωσδήποτε ναι. Τι εννοούμε, όμως, με την αναβάθμιση; Για μας αναβάθμιση είναι να υπάρξουν επιτέλους σύγχρονα εργαστήρια, υποδομές, εξοπλισμός, μέσα στα σχολεία, για να μπορούν ακριβώς οι νέοι και οι νέες, που σπουδάζουν, να σπουδάζουν στις ειδικότητες, που εκείνοι επιθυμούν και όχι να σπρώχνονται σε άσχετες, αρκετές φορές, επειδή δεν διδάσκονται αυτές οι ειδικότητες στα σχολεία, που έτυχε να ζουν κοντά και, βεβαίως, να έχουν αυτοί οι νέοι άνθρωποι πλήρη εργασιακά και ασφαλιστικά δικαιώματα, στη διάρκεια της μαθητείας τους, να έχουν – ακούστε το αυτό – πιστοποίηση, μέσα στο πτυχίο τους, με το πτυχίο τους, και όχι να κυνηγάνε να την παίρνουν αυτή την πιστοποίηση, από δω και από κει, αργότερα και να τη χρυσοπληρώνουν και, βεβαίως, να έχουν το δικαίωμα της πρόσβασης, το δικαίωμα στην εργασία.

Τι κάνει για όλα αυτά το νομοσχέδιο; Νομίζω ότι τα απορρίπτει, εν τοις πράγμασι όλα αυτά και η Νέα Δημοκρατία προωθεί ένα νομοσχέδιο, που είναι, κυριολεκτικά, θα μπορούσε να πει κανείς, σε πολύ μεγάλο βαθμό, ένα αντίγραφο από την καλοκαιριάτικη έκθεση, που δημοσίευσε ο Σύνδεσμος Ελλήνων Βιομηχάνων για το ίδιο θέμα, γιατί ενδιαφέρεται, όπως καταλαβαίνετε και εκείνος πάρα πολύ.

Αν θα επιχειρούσε κανείς να το χαρακτηρίσει επιγραμματικά αυτό το νομοσχέδιο, θα μπορούσε να πει ότι προβλέπει μια στροφή στην ακόμα πιο πρόωρη κατάρτιση και όταν ξέρετε κάτι είναι πρόωρο, καταλήγει, εν τέλει, να είναι και λειψό. Πρόωρη κατάρτιση, λοιπόν, από τις λεγόμενες μεταγυμνασιακές δομές, από τις επαγγελματικές σχολές κατάρτισης. Μόλις, δηλαδή, τα παιδιά θα τελειώνουν το γυμνάσιο και αυτή η σχολή πια δεν θα είναι και με τη βούλα αυτού του νόμου, που συζητάμε σήμερα, δεν θα είναι πια σχολεία.

Και, βεβαίως, το άλλο στοιχείο, που αυτό το νομοσχέδιο ενισχύει, διότι υπάρχει αυτό έτσι κι αλλιώς, το ενισχύει, όμως παραπέρα, είναι ότι το πτυχίο θα είναι ακόμα ένα προσόν από τα πολλά, στο πλαίσιο μιας μεγάλης αγοράς δεξιοτήτων, που όλο και απλώνει, που όλο και μεγαλώνει και που οι νέοι, βεβαίως, θα αναγκάζονται να κυνηγούν, συνεχώς, για να τις αποκτήσουν αυτές τις δεξιότητες και να τις πληρώνουν.

Φεύγω για λίγο από το πρώτο κομμάτι του νομοσχεδίου, που αφορά την τεχνική επαγγελματική εκπαίδευση και θέλω να θίξω ορισμένες από τις διατάξεις, που είναι στο πίσω τμήμα του νομοσχεδίου, κυριολεκτικά «μαργαριτάρια», θα μπορούσε να τα πει κανείς, αντιεκπαιδευτικά και αντιλαϊκά !

Ξεκινάω με το λεγόμενο «νέο σύστημα αναπληρωτών». Τι είναι αυτό πάλι; Θα υπάρχει, λέει, από δω και πέρα, η δυνατότητα πρόσληψης ωρομισθίων, σε τοπικό επίπεδο. Θα μπορεί, δηλαδή, να γίνεται από τον οικείο διευθυντή εκπαίδευσης ενός νομού πρόσληψη αναπληρωτή, αν υπάρχει έλλειψη, ωρομισθίου. Αυτός ο διευθυντής θα έχει το δικαίωμα να τον προσλάβει και, ως διευθυντής εκπαίδευσης, θα έχει το δικαίωμα να καταρτίζει και πίνακες, σε τοπικό επίπεδο. Κοιτάξτε, αυτό, όπως καταλαβαίνετε, αποτελεί μια βόμβα στα θεμέλια του ήδη λειτουργούντος συστήματος προσλήψεων, όπως και να το δει κανείς. Αλλά δεν είναι μόνο αυτό. Απ’ ό,τι φαίνεται, έτσι κι αλλιώς, αυτό το σύστημα πρόσληψης, που λειτουργεί τώρα, έχει ένα μεταβατικό χαρακτήρα, μέχρι να οδηγηθούμε σε εκείνο το λεγόμενο «αποκεντρωμένο σύστημα προσλήψεων της εκπαίδευσης» και αυτό, προφανώς, είναι ένα βήμα μικρό μεν, αλλά σημαντικό. Πέραν του ότι θα ανοίξει τους ασκούς του Αιόλου για τις πελατειακές σχέσεις και για τα ρουσφέτια, από διευθυντές εκπαίδευσης, εκ των πραγμάτων, θα διαλύσει ακόμα περισσότερο τις ελαστικές εργασιακές σχέσεις, αφού οι διευθυντές εκπαίδευσης θα έχουν το δικαίωμα να επιλέγουν, αντί για αναπληρωτές, μέχρι και ωρομίσθιους, μετά την πρώτη φάση των προσλήψεων, που τότε θα ανοίγει αυτή η δυνατότητα. Εν πάση περιπτώσει, αυτό, όπως καταλαβαίνετε το συγκεκριμένο άρθρο, έτσι όπως είναι, πρέπει να φύγει και να πάει στα σκουπίδια, έτσι όπως το λέμε.

Για τα υπηρεσιακά συμβούλια, εκεί νομίζω ότι θα πρέπει να δείξετε μια γενναιότητα και να παραδεχτείτε ότι οι εκπαιδευτικοί δεν ακολούθησαν αυτό, που τους είπατε, να συμμετέχουν στις ηλεκτρονικές εκλογές. Θέλουν οι εκλογές να γίνονται δια ζώσης. Σας το είπανε μια, σας το είπανε δύο, επιμείνατε, κάνατε εκλογές και συμμετείχε μόνο το 7%, ενώ το 93% σας γύρισε την πλάτη ! Επιμείνατε ότι αυτές οι εκλογές είναι νόμιμες. Έρχονται, τώρα, όλοι αυτοί, τους οποίους εσείς θεωρείτε ότι εκλέχτηκαν, δεν αποδέχονται - έτσι κι αλλιώς δεν αποδέχθηκαν - την υποψηφιότητά τους και εσείς προχωράτε ένα βήμα παραπέρα. Αντί να αναγνωρίσετε το λάθος σας και να δεχτείτε την πρόταση, που σας κάνουν οι εκπαιδευτικοί και οι ομοσπονδίες τους, δηλαδή, ας παραταθεί η θητεία αυτών των αιρετών εκπροσώπων των εκπαιδευτικών, μέχρι την ώρα, που θα το επιτρέψουν οι υγειονομικές συνθήκες, να γίνουν αυτές οι εκλογές, εσείς δίνετε στον εαυτό σας το δικαίωμα να μπορούν να γίνουν μέλη αυτών των υπηρεσιακών συμβουλίων, δίκην εκπροσώπων, δίκην αιρετών, αλλά διορισμένων, διευθυντές ή οποιοιδήποτε άλλοι εκπαιδευτικοί. Φυσικά, αυτό δεν μπορεί να γίνει δεκτό. Νομίζω ότι το χειροτερεύετε, συνεχώς Αυτό που πρέπει να κάνετε είναι να αποσύρετε και αυτή τη διάταξη.

Τέλος, υπάρχει και ένα άλλο άρθρο, το οποίο είναι αποκαλυπτικό και για τις στοχεύσεις και για τις προτεραιότητες της Κυβέρνησης και μιλώ για το άρθρο 116. Με το άρθρο αυτό, λέει, προβλέπεται ότι το Αμερικανικό Εκπαιδευτικό Ίδρυμα Ελλάδας, το γνωστό και ως Ίδρυμα Fulbright, δύναται να επιχορηγείται, παρακαλώ, από τον τακτικό προϋπολογισμό του Υπουργείου Παιδείας ! Μάλιστα. Τώρα τι είναι αυτό το πρόγραμμα Fulbright; Ξεκίνησε, ως πολύ αμαρτωλή ιστορία, με την πώληση πολεμικού υλικού, από τον Β΄ Παγκόσμιο Πόλεμο, ακόμα μεσούντος του ελληνικού εμφυλίου, αλλά ας το αφήσουμε αυτό. Τώρα, έχει εξελιχθεί σε ένα πρόγραμμα εκπαιδευτικών ανταλλαγών, με τις Ηνωμένες Πολιτείες, μέσω υποτροφιών κ.λπ.. Το Ίδρυμα αυτό το χρηματοδοτούν διάφορα ευαγή ιδρύματα όπως η COCA COLA, οι τράπεζες κ.ο.κ., ιδρύματα μεγαλοκαπιταλιστών.

Το ερώτημα είναι, κυρία Υπουργέ, δύναται ο τακτικός προϋπολογισμός να επιχορηγεί το ίδρυμα Fulbright, αλλά δεν δύναται να επιχορηγεί τα tablets, που τόσο έχουν ανάγκη οι μαθητές; Δεν δύναται να επιχορηγεί – και απευθύνομαι τώρα και στην Κυβέρνηση συνολικά – τα τεστ, που πρέπει να γίνονται δωρεάν πια σε όλους τους μαθητές, σε όλους τους εκπαιδευτικούς, εκεί που συγκεντρώνονται; Γιατί να δύναται για το ένα και να μη δύναται και για το άλλο; Η απάντηση, βεβαίως, είναι ότι ο καθένας έχει τις προτεραιότητές του.

Επιστρέφω στο νομοσχέδιο. Το νομοσχέδιο, λοιπόν, για την επαγγελματική εκπαίδευση, όπως είπαμε, προβλέπει τη θεσμοθέτηση διετών μεταγυμνασιακών επαγγελματικών σχολών κατάρτισης, ώστε να αντιστοιχηθούν αυτές με το επίπεδο 3 του Εθνικού Πλαισίου Προσόντων. Δεν είναι τυχαίο ότι και σήμερα η κυρία Υπουργός αυτό επέλεξε για να τονίσει, κυρίως, από το νομοσχέδιο.

Σ΄ αυτές τις επαγγελματικές σχολές κατάρτισης, όπως και στις επαγγελματικές σχολές του ΟΑΕΔ, οι οποίες εξομοιώνονται, δεν είναι τυχαίο ότι από την πρώτη μέρα ο μαθητής, που φοιτά σε αυτές, ασκείται σε πρακτική άσκηση και μαθητεία σε εργοδότες και παράλληλα -από την πρώτη μέρα γίνεται αυτό - παρακολουθεί θεωρητικά και εργαστηριακά μαθήματα. Δηλαδή, ο νέος ή η νέα, από την ηλικία των 15 ετών, διώχνεται από το σχολείο, οδηγείται στην κατάρτιση, οδηγείται στην ανήλικη εργασία, γιατί τέτοια είναι η πρακτική άσκηση – μαθητεία, η οποία, μάλιστα, μπορεί να χρηματοδοτείται και από το κράτος, επιπλέον, τζάμπα, φυσικά, εργατικό δυναμικό στις επιχειρήσεις.

Η συνέπεια, βεβαίως, είναι ολοφάνερη. Ο μαθητής από αυτήν την ηλικία αποκόπτεται ολωσδιόλου από το δικαίωμά του στη γενική μόρφωση. Γιατί σ΄ αυτές τις σχολές, όπως καταλαβαίνετε, δεν υπάρχει ίχνος γενικής παιδείας και με ό,τι αυτό σημαίνει, βεβαίως, για την συγκρότηση αυτού του νέου ανθρώπου, για την ανάπτυξη της προσωπικότητας του, για το δικαίωμά του να έχει την ικανότητα να κρίνει όλα όσα συμβαίνουν γύρω του και τον αφορούν και όχι μόνο να τα κρίνει, αλλά και να τα αλλάζει.

 Θεσμοθετούνται νέα όργανα, σε περιφερειακό, κλαδικό και κεντρικό επίπεδο, που θα εισηγούνται τις ειδικότητες στην επαγγελματική εκπαίδευση, θα παρεμβαίνουν στα αναλυτικά προγράμματα, θα προωθούν την ανάπτυξη συγκεκριμένων δεξιοτήτων, έχοντας, όμως, ως βασικό κριτήριο, ως βασικό μπούσουλα, τι πράγμα; Τίποτε άλλο, παρά τις εφήμερες ανάγκες των επιχειρήσεων, σε τοπικό επίπεδο. Γιατί, ξέρετε, οι ανάγκες των επιχειρήσεων και των επιχειρηματιών είναι εφήμερες, αλλάζουν οι επενδυτικές τους δραστηριότητες, δεν μένουν πάντα στον ίδιο τομέα και στον ίδιο κλάδο.

Η Κυβέρνηση, λοιπόν, διατηρεί και εξειδικεύει το μηχανισμό, δεν λέμε ότι τον εφευρίσκει, έτσι κι αλλιώς υπάρχει αυτός, έτσι κι αλλιώς η εκπαίδευση παρακολουθεί την εξέλιξη της οικονομίας, δεν μπορεί να γίνει διαφορετικά. Η Κυβέρνηση διατηρεί και εξειδικεύει το μηχανισμό, για τον καθορισμό των ειδικοτήτων, από την αγορά εργασίας, όπως προβλεπόταν από τα προηγούμενα νομοθετικά πλαίσια, που και η προηγούμενη Κυβέρνηση, η Κυβέρνηση του ΣΥ.ΡΙΖ.Α. άφησε ανέγγιχτα.

 Ιδρύονται Πρότυπα Επαγγελματικά Λύκεια. Σιγά, σιγά θα επεκταθούν, λένε, σε όλη τη χώρα. Με λίγα λόγια, εισάγεται η κατηγοριοποίηση των σχολικών μονάδων και στην επαγγελματική εκπαίδευση, γιατί αυτά θα είναι κάτι καλύτερο από τα τυπικά, από τα απλά Επαγγελματικά Λύκεια.

Βεβαίως, με το νομοσχέδιο, έρχεται μια απίστευτη εργασιακή αβεβαιότητα και αμφισβήτηση των εργασιακών δικαιωμάτων και των εκπαιδευτικών, χιλιάδων εκπαιδευτικών των ΕΠΑ.Λ., αφού, σύμφωνα με το νομοσχέδιο, προβλέπεται η ίδρυση τομέων και ειδικοτήτων, που υπάρχουν στις Επαγγελματικές Σχολές Κατάρτισης, που υπάρχουν και λειτουργούν, σήμερα, στα ΕΠΑ.Λ.. Προβλέπεται, επίσης να μην υπάρχουν ούτε αλληλοεπικαλύψεις στην επαγγελματική εκπαίδευση. Αλήθεια, τι θα απογίνουν οι συγκεκριμένοι τομείς και ειδικότητες, αλλά και οι εκπαιδευτικοί, που διδάσκουν, σήμερα, στα ΕΠΑ.Λ.; Μήπως έτσι ανοίγει o δρόμος για την εργασιακή κινητικότητα και για νέες, ενδεχομένως, διαθεσιμότητες στην εκπαίδευση;

Προωθείται ο θεσμός της μαθητείας. Προβλέπεται, κυριολεκτικά, μέσα στο νομοσχέδιο, η αμοιβή των εκπαιδευτικών «με το κεφάλι», «με το κομμάτι», «με το κεφάλι» των μαθητών, που εποπτεύουν, εννοείται, με έναν τρόπο, θα έλεγε κανείς χυδαίο, εμπλέκονται ακόμα περισσότεροι οι εκπαιδευτικοί - εμπλέκονται από το νομοσχέδιο - στην προώθηση της μαθητείας και στην εμπλοκή τους, με τις επιχειρήσεις, μια, βεβαίως, διαδικασία, την οποία υπηρέτησε και ενίσχυσε και η προηγούμενη Κυβέρνηση του ΣΥ.ΡΙΖ.Α.!

Ενισχύονται οι μηχανισμοί πιστοποίησης, που σημαίνει ότι διατηρείται το απαράδεκτο καθεστώς πιστοποίησης, που σημαίνει ότι το πτυχίο δεν συνεπάγεται επαγγελματικά δικαιώματα και η πιστοποίηση, ξέρετε, που είναι, μέχρι τώρα, από τον Εθνικό Οργανισμό Πιστοποίησης Προσόντων, δεν είναι δωρεάν, πληρώνεται αυτή η πιστοποίηση και προβλέπεται, μάλιστα, από το νομοσχέδιο, αυτή η πιστοποίηση να γίνεται και από ιδιωτικούς φορείς, οπότε, καταλαβαίνετε ότι διευρύνεται και αυτή η αγορά.

Είπε κάτι έξυπνο η Υπουργός, το επανέλαβε, μάλλον, γιατί είναι κάτι, που λέγεται, σε σχέση με αυτό το νομοσχέδιο: ότι θέλει η Κυβέρνηση να μετατρέψει την επαγγελματική εκπαίδευση – κατάρτιση, από λύση ανάγκης για λίγους, σε συνειδητή επιλογή για τους πολλούς. Είναι έξυπνο, αλλά εξαρτάται από το πώς το βλέπει κανείς. Κοιτάξτε, η διακοπή της σχολικής εκπαίδευσης, από τα δεκαπεντάχρονα παιδιά και η πρόωρη στροφή τους στην κατάρτιση, θα είναι οπωσδήποτε μια λύση ανάγκης για τα παιδιά των εργατικών λαϊκών οικογενειών, όμως, η φτηνή και η εφήμερη κατάρτιση, την οποία έχουν ανάγκη η εργοδοσία και οι μεγάλοι επιχειρηματικοί όμιλοι, αυτή αποτελεί επιλογή, συνειδητή επιλογή, όχι των παιδιών, αλλά της Ευρωπαϊκής Ένωσης.

Εν πάση περιπτώσει και καταλήγοντας, βασική επιδίωξη του νομοσχεδίου είναι να εναρμονίσει την επαγγελματική εκπαίδευση, κατάρτιση, με τη λεγόμενη αγορά εργασίας. Αλήθεια, για ποια αγορά εργασίας μιλάμε; Γιατί να μην την πούμε «ζούγκλα»; Θα έχουμε άδικο, αν την ονομάσουμε έτσι; Γιατί για «ζούγκλα» πρόκειται. Και μάλιστα, έρχεται να ενισχύσει και να συμβάλει, να προετοιμάσει, το αντίστοιχο εργατικό δυναμικό, για μια αγορά εργασίας, που αναμένεται να γίνει ακόμα πιο επικίνδυνη, για τους εργαζόμενους, με βάση το νομοσχέδιο, που ετοιμάζεται να φέρει η Κυβέρνηση, για να καθιερώσει τη δεκάωρη εργασία, να καταργήσει, δηλαδή, το οκτάωρο, να αυξήσει τις απλήρωτες υπερωρίες, να καταργήσει, επί της ουσίας, την κυριακάτικη αργία, να «τσακίσει» τις συλλογικές συμβάσεις και να επιχειρήσει – δεν θα της περάσει, βέβαια – να διαλύσει το δικαίωμα των εργαζομένων στην οργάνωση των αγώνων τους και στον συνδικαλισμό.

Εν πάση περιπτώσει, κλείνοντας, καταψηφίζουμε, φυσικά, μετά από όλα όσα είπαμε, το σημερινό νομοσχέδιο. Θα τοποθετηθούμε ακόμα πιο συγκεκριμένα και ακόμα πιο αναλυτικά στα επιμέρους άρθρα, στη συνεδρίαση της ερχόμενης Δευτέρας και στις επόμενες συνεδριάσεις. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, τον κ. Δελή.

Το λόγο έχει, η Ειδική Αγορήτρια της Ελληνικής Λύσης, η κυρία Σοφία - Χάιδω Ασημακοπούλου για 15 λεπτά.

Να ανακοινώσω τον κατάλογο των βουλευτών, που έχουν ζητήσει τον λόγο και κλείνει ο κατάλογος των βουλευτών - ομιλητών. Συνολικά, οκτώ συνάδελφοι βουλευτές, μέλη της Επιτροπής μας, έχουν ζητήσει τον λόγο και ένας βουλευτής, ο οποίος δεν είναι μέλος της Επιτροπής. Θα κάνω την ανάγνωση των ονομάτων, μισό λεπτό δώστε μου, κυρία Ασημακοπούλου.

Είναι ο κ. Τζηκαλάγιας, η κυρία Βέττα, ο κ. Μπούμπας, ο κ. Μάρκου, η κυρία Αδάμου, ο κ. Αμανατίδης, η κυρία Χρηστίδου, ο κ. Πασχαλίδης και, αν έχουμε χρόνο θα δοθεί ο λόγος και στον κ. Σιμόπουλο. Ευχαριστώ. Είναι κάτι, επείγον, κ. Φίλη γιατί έχω δώσει τον λόγο, στην κυρία Ασημακοπούλου.

**ΝΙΚΟΛΑΟΣ ΦΙΛΗΣ:** Να μου δώσετε το λόγο, ως ομιλητή.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έκλεισε ο κατάλογος. Θα σας γράψουμε στο τέλος μετά τον κ. Πασχαλίδη και κλείνει ο κατάλογος.

Ορίστε, κυρία Ασημακοπούλου, έχετε τον λόγο για 15 λεπτά.

**ΣΟΦΙΑ- ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το παρόν υπό συζήτηση σχέδιο νόμου ξεκινά με την καθιέρωση Εθνικού Συστήματος Επαγγελματικής Εκπαίδευσης και Κατάρτισης. Δεν γίνεται να μη σχολιάσουμε το γεγονός, ότι σε τόσο δύσκολες συνθήκες, για τη χώρα, αλλά και για την εκπαίδευση, φέρνετε ένα εκτενές και πολύ σοβαρό νομοσχέδιο προς συζήτηση και μάλιστα, σε τόσο σύντομο χρόνο, από την κατάθεσή του.

Κάνετε λόγο, λοιπόν, για κατηγοριοποίηση. Αναρωτιόμαστε, όμως, αν πραγματικά λαμβάνετε υπόψη σας τις ανάγκες της αγοράς εργασίας, στη χώρα μας. Η εκπαίδευση υψηλής ποιότητας είναι ζωτικής σημασίας. Η ποιότητα αυτή, ωστόσο, θα πρέπει να ελέγχεται συνεχώς και να βελτιώνεται αδιαλείπτως.

Συστήνεται Κεντρικό Συμβούλιο Επαγγελματικής Εκπαίδευσης και Κατάρτισης, το οποίο θα αποτελείται από μέλη διαφόρων οργανισμών και υπηρεσιών, με βασική αρμοδιότητα την υποβολή προτάσεων και εισηγήσεων, προς τον Υπουργό Παιδείας και Θρησκευμάτων, για το σχεδιασμό της εθνικής πολιτικής, σε θέματα επαγγελματικής εκπαίδευσης. Οι εμπλεκόμενοι σε αυτό φορείς είναι πραγματικά πολλοί, το ίδιο και οι αρμοδιότητές τους. Επίσης, συστήνετε και συμβούλια σύνδεσης, με την παραγωγή και την αγορά εργασίας, πλην όμως, το εύλογο ερώτημα, που ανακύπτει για τη σύσταση αυτή, είναι, εάν και κατά πόσον, χρειάζονται τόσα και μάλιστα σε κάθε περιφέρεια της χώρας. Εξασφαλίζεται, άραγε, έτσι, η αντικειμενικότητα;

 Το πρόγραμμα των συστάσεων συνεχίζεται, με τη σύσταση της Κεντρικής Επιστημονικής Επιτροπής. Θα είναι, πράγματι, λειτουργική και, κυρίως, αποτελεσματική η δράση της ή θα επιδεινώσει την υπάρχουσα κατάσταση; Οι υπερεξουσίες, και σ’ αυτό το νομοσχέδιο, στον εκάστοτε Υπουργό Παιδείας και Θρησκευμάτων είναι πολλές, όπως πολλές είναι και οι εξουσιοδοτήσεις, μέσω των οποίων μεταβιβάζετε νομοθετική εξουσία προς την Κυβέρνηση. Το θεωρείτε σωστό αυτό; Προφανώς, ναι, γιατί το κάνετε, κατά κόρον. Είναι εντελώς αθέμιτη η υποβάθμιση των επαγγελματικών σχολών μαθητείας του ΟΑΕΔ. Λέτε στην αιτιολογική έκθεση, ότι έχετε καταστεί υποδεέστεροι στη συνείδηση της κοινωνίας, καθώς και, ότι η χώρα μας κατατάσσεται σταθερά στις τελευταίες θέσεις των 27 κρατών - μελών της Ευρωπαϊκής Ένωσης στους δείκτες ελκυστικότητας και αποτελεσματικότητας της ΕΕΚ.

Όμως, όπως δείχνουν οι έρευνες του προγράμματος PISA 2015 και 2018, στη Γενική Εκπαίδευση, τα πράγματα δεν είναι καλύτερα, παρόλο που εκείνη, υποτίθεται, ότι δεν είναι υποδεέστερη στη συνείδηση της κοινωνίας. Άρα, το φαινόμενο δεν αφορά μόνο στην επαγγελματική εκπαίδευση, αλλά γενικότερα στην παρεχόμενη εκπαίδευση. Βγάζετε έξω από την αρμοδιότητα οργάνωσης και λειτουργίας των Επαγγελματικών Σχολών Κατάρτισης άλλων Υπουργείων, τον Υπουργό Παιδείας και Θρησκευμάτων.

Με ποια λογική και για ποιο λόγο, κάθε Υπουργείο να έχει και τις δικές του δομές εκπαίδευσης, έτσι δεν δημιουργούνται επικαλύψεις;

Παράλογες επίσης και εκτός πραγματικότητας είναι οι ρυθμίσεις για την εξ αποστάσεως εκπαίδευση κατάρτισης στις Επαγγελματικές Σχολές Κατάρτισης και στις ΕΤΑΣ, μαθητείας του ΟΑΕΔ, που την εξομοιώνετε με την «Διά Ζώσης». Πρέπει να ξεκαθαριστεί το πλαίσιο εφαρμογής της, μόνο σε εξαιρετικές περιπτώσεις.

Σχετικά με την ίδρυση των πρότυπων επαγγελματικών λυκείων, λέτε ότι μπορούν να χαρακτηρίζονται, ως τέτοια και ΕΠΑΛ, που ανήκουν σε Νομικά Πρόσωπα Μη Κερδοσκοπικού Χαρακτήρα, ΜΚΟ και εδώ;

Αναφορικά με τα δημόσια ΙΕΚ, προβλέπεται η αναστολή ή η συγχώνευσή τους σε εκείνα στα οποία φοιτούν κάτω από 100 φοιτητές και 200 σε Αθήνα, Πειραιά και Θεσσαλονίκη. Τους θεωρείτε λίγους; Αντί να επενδύετε, όσο περισσότερο μπορείτε στην Παιδεία, κοιτάτε να κόψετε από όπου μπορείτε;

Εκφράζουμε την πλήρη αντίθεσή μας στη δυνατότητα, που θα παρέχεται, ιδίως στα δημόσια ΙΕΚ, να λειτουργούν ξενόγλωσσα τμήματα, που θα απευθύνονται σε αλλοδαπούς πολίτες χωρών και εκτός Ευρωπαϊκής Ένωσης. Με χρήματα των Ελλήνων φορολογουμένων θα σπουδάζουν οι αλλοδαποί και εκτός Ευρώπης; Σοβαρά, τώρα; Και σαν να μην έφτανε αυτό, το δημόσιο θα καλύπτει και τις δαπάνες ιατροφαρμακευτικής και νοσοκομειακής περίθαλψης και εκείνων, πάλι εις βάρος της τσέπης των Ελλήνων.

Δίνετε επίσης τη δυνατότητα, σε μη εκπαιδευτικό να είναι διευθυντής δημοσίου ΙΕΚ, ενώ παράλληλα, όπου οι καταρτιζόμενοι υπερβαίνουν τους 180, θα διορίζονται δύο υποδιευθυντές. Με ποια σκοπιμότητα;

Προβλέπεται, για την υλοποίησή του μεταλυκειακού έτους, η συνεργασία της Γενικής Γραμματείας Επαγγελματικής Εκπαίδευσης Κατάρτισης Δια Βίου Μάθησης και Νεολαίας με τις δεκατρείς Περιφερειακές Διευθύνσεις Πρωτοβάθμιας και Δευτεροβάθμιας Εκπαίδευσης, στις οποίες ορίζεται ένας διοικητικός υπάλληλος ή εκπαιδευτικός, ως συντονιστής της Περιφερειακής Διεύθυνσης Εκπαίδευσης. Τα καθήκοντα και τα προσόντα του είναι άγνωστα, το μόνο βέβαιο είναι η επιβάρυνση του κρατικού Προϋπολογισμού.

Παρέχεται, επίσης, η δυνατότητα, οι απόφοιτοι των ΙΕΚ, καθώς και του μεταλυκειακού έτους τάξης μαθητείας, που ύστερα από επιτυχή εξέταση πιστοποίησης αρχικής επαγγελματικής κατάρτισης, κατέχουν δίπλωμα επαγγελματικής ειδικότητας εκπαίδευσης και κατάρτισης επιπέδου 5 ή ισότιμο τίτλο, να δύνανται να κατατάσσονται σε τμήματα ΑΕΙ, συναφούς ειδικότητας, με αυτήν του ανωτέρου διπλώματος. Μετατρέπετε δηλαδή τα ΙΕΚ και το Μεταλυκειακό Έτος Τάξη Μαθητείας σε γέφυρα, για να εισέρχονται οι καταρτιζόμενοι στα ΑΕΙ. Η αύξηση των εισακτέων σε εκείνα, πόσο δίκαιη μπορεί να είναι για τους φοιτητές, που με αγώνα εισήχθησαν στα ΑΕΙ, μέσω των πανελλαδικών εξετάσεων;

Ως προς το Εθνικό Οργανισμό Πιστοποίησης Προσόντων του Επαγγελματικού Προσανατολισμού, τον ΕΟΠΠΕΠ, γιατί παρέχεται η δυνατότητα και σε Νομικά Πρόσωπα Ιδιωτικού Δικαίου να διενεργούν εξετάσεις πιστοποίησης; Όπως, προφανώς, θα αντιλαμβάνεστε, δημιουργούνται ερωτηματικά, ως προς το αδιάβλητο των διαδικασιών.

Για τα Κέντρα Δια Βίου Μάθησης έχει γίνει πολύς λόγος. Υποχρεούνται, πλέον, να διαθέτουν αίθουσα πληροφορικής, με μέριμνα, για έναν ηλεκτρονικό υπολογιστή, για κάθε συμμετέχοντα, ολοκληρωμένα πληροφοριακά συστήματα, στελεχιακό δυναμικό, με πτυχίο και μεταπτυχιακό και εμπειρία, διοικητικό προσωπικό και λοιπά. Και όλα αυτά μέχρι τις 30-09-2021, αλλιώς, ανακαλείται η άδεια λειτουργίας τους, με συνοπτικές διαδικασίες. Θα μπορέσουν, μέσα σε εννέα μήνες, να καλύψουν όλες τις μεταβολές της αδειοδότησης; Έχετε και την απαίτηση, εν μέσω πανδημίας, να καλυφθούν όλα αυτά τα κριτήρια. Είστε εκτός πραγματικότητας.

Πρέπει επίσης να διευκρινιστεί και κάτι ακόμα. Όταν μιλάτε για τη χρηματοδότηση προγραμμάτων από εθνικούς πόρους στα Κέντρα Δια Βίου Μάθησης, ποιος θα εισπράττει και ποιες ανάγκες θα καλύπτονται; Τίθεται επιπλέον και δυνατότητα ειδικής χρηματοδότησής τους, με πλήρη αοριστία, όταν καν με τέτοια αιτιολογία εκείνα θα την λαμβάνουν δεν θα μας λέτε, είναι όμως θεμιτή η πιστοποίηση των προγραμμάτων τους.

Όσον αφορά στα σχολεία δεύτερης ευκαιρίας, αναφέρεται ότι μπορεί να λειτουργούν προπαρασκευαστικά τμήματα εκμάθησης ελληνικής γλώσσας, για μετανάστες και πρόσφυγες, προκειμένου να εγγραφούν σε ΣΔΕ. Ελπίζουμε, ότι δεν θα αποτελέσουν σχολεία παράνομων μεταναστών.

Για την εκπαίδευση και κατάρτιση στα καταστήματα κράτησης, εκφράζουμε αντιρρήσεις, ως προς τη δυνατότητα εκμάθησης της ελληνικής, από αλλοδαπούς φυλακισμένους, οι οποίοι και θα έχουν παρανομήσει και θα διδάσκονται δωρεάν την ελληνική και έτσι, αργότερα, θα έχουν τη δυνατότητα να αιτηθούν περαιτέρω νομιμοποιήσεων.

Αντίθετοι είμαστε, ως προς την ελληνομάθεια, η οποία απευθύνεται σε πολίτες τρίτων χωρών, οι αιτούντες άσυλο άνω των 16 ετών και οι οποίοι ενδιαφέρονται να υπαχθούν στο καθεστώς του επί μακρόν διαμένοντος. Και τι θα ακολουθήσει μετά; Η ιθαγένεια;

Ο τρόπος που νομοθετείτε μας ξεπερνά. Να σας υπενθυμίσουμε, ότι βρισκόμαστε στην Ελλάδα, στο Ελληνικό Κοινοβούλιο. Αλλά είναι προφανές, ότι λίγο σας νοιάζει, μιας και προβλέπεται και η δυνατότητα συμμετοχής πολιτών τρίτων χωρών, σε εξετάσεις για την απόκτηση πτυχίου ελληνικών Α2, σε συνεργασία με το Υπουργείο Μετανάστευσης και Ασύλου.

Η μετονομασία της Γενικής Γραμματείας Επαγγελματικής Εκπαίδευσης, Κατάρτισης και δια βίου Μάθησης, με ποιο σκεπτικό γίνεται; Γιατί δεν θα πρέπει να ενδιαφέρουν τόσο οι αλλαγές ονομάτων, αλλά και οι ουσιαστικές αλλαγές προόδου και βελτίωσης, στο χώρο της παιδείας. Στη νέα, λοιπόν, Γενική Γραμματεία Επαγγελματικής Εκπαίδευσης, Κατάρτισης δια βίου Μάθησης και Νεολαίας, βλέπουμε διευθύνσεις, τμήματα, πολλούς και αόριστους σκοπούς. Δημιουργείτε θέσεις, για να βολευτούν μερικοί ακόμη. Συνηθισμένο για εσάς. Αλλά εμείς δεν μπορούμε να συνηθίσουμε την επιβάρυνση του κρατικού προϋπολογισμού, από αυτές τις πολιτικές, οι οποίες θα έπρεπε να ανήκουν στο παρελθόν.

Τώρα, για την εγγραφή στο μητρώο διδασκόντων των κολλεγίων, γιατί δεν απαιτείτε την προσκόμιση του ποινικού μητρώου και αρκείστε σε μία υπεύθυνη δήλωση, περί μη καταδίκης; Εντύπωση, επίσης, προκαλεί η τοπική πρόσκληση πρόσληψης ωρομισθίων. Αυτό είναι κατάφορη παραβίαση των πινάκων, που έχουν δημιουργηθεί. Τι εννοείτε, όταν λέτε, «εξαιρετικές περιπτώσεις και αντικειμενικοί λόγοι»; Πώς προέκυψε; Άλλαξαν, ξαφνικά, κάποια δεδομένα;

Κάνετε λόγο και για επιχορήγηση του Αμερικανικού Εκπαιδευτικού Ιδρύματος Ελλάδος. Το ύψος της, φυσικά, άγνωστο. Πότε μας γνωστοποιείτε οικονομικά στοιχεία, εκ των προτέρων, άλλωστε; Αλλά, τουλάχιστον, για ποιο λόγο να επιχορηγείται από τον προϋπολογισμό της Ελλάδας, μπορείτε να μας το γνωστοποιήσετε; Φυσικά, δε θα μπορούσε να λείπει και μία απευθείας ανάθεση, εν προκειμένω, στο κοινωφελές ίδρυμα Ευγενίδου.

Δεν γίνεται να μην αναφέρουμε, ότι σύμφωνα με τις ομοσπονδίες των δασκάλων και των καθηγητών, το 1/4 του μαθητικού πληθυσμού, φαίνεται να έχει αδυναμία πρόσβασης στην εκπαίδευση, λόγω έλλειψης εξοπλισμού.

Κυρία Υπουργέ, κάνατε λόγο για 1,6 εκατομμύρια τηλεδιασκέψεις, την εβδομάδα, με πάνω από 21 εκατομμύρια συμμετοχές μαθητών. Καλά είναι τα ποσοτικά δεδομένα, αλλά για τα ποιοτικά, δεν είδαμε καμία έρευνα. Αντίθετα, είδαν το φως της δημοσιότητας περιπτώσεις μαθητών, που έκαναν μάθημα σε πεζοδρόμια, σε καφενεία ή στην καλύτερη περίπτωση, σε σπίτια συγγενικών προσώπων μαθητών, που διέθεταν τον κατάλληλο εξοπλισμό. Λέτε και ξαναλέτε, ότι μπορούν να έχουν πρόσβαση και με το κινητό τηλέφωνο. Γίνεται ποιοτικό το μάθημα, μέσα από κινητό τηλέφωνο; Μπορείτε εσείς να κάθεστε 4 - 5 ώρες και να ακούτε πράγματα, που μπορεί και να μην καταλαβαίνετε, μπροστά σε ένα τηλέφωνο; Υπάρχει πραγματικά αλληλεπίδραση;

Η αλλαγή στην παροχή της εκπαίδευσης κατέστησε ουσιαστικά αδύνατο, για πολλούς, ήδη, μη προνομιούχους μαθητές, να παρακολουθήσουν μαθήματα. Οι πραγματικές ανάγκες δεν καλύπτονται. Παρόλα αυτά, η πολιτεία εξακολουθεί να αρνείται να αναλάβει τις ευθύνες της και να τηρήσει τη συνταγματική της υποχρέωση, να διασφαλίσει την ισότητα στην εκπαίδευση. Θα έχουμε την ευκαιρία να συζητήσουμε και κατά τη διάρκεια των επόμενων συνεδριάσεων, τα σχετικά με το παρόν.

Λόγω των γενικευμένων οικονομικών συγκυριών, τα χρήματα, που δαπανώνται για την παιδεία, μειώνονται διαρκώς. Αυτό έχει φυσικά, ως αποτέλεσμα, οι δομές να υστερούν υλικοτεχνικά και να αδυνατούν να αξιοποιήσουν τις νέες τεχνολογίες. Οι απαιτήσεις της αγοράς εργασίας αλλάζουν, δραματικά, με την πάροδο των ετών και τα εφόδια, που κρίνονται αναγκαία, στρέφονται προς νέες δεξιότητες.

Το μειωμένο ενδιαφέρον για την επαγγελματική εκπαίδευση και κατάρτιση, στην Ελλάδα, οφείλεται σε πολλούς και διαφορετικούς παράγοντες, τόσο κοινωνικούς όσο και οικονομικούς. Έχει αφεθεί να κρίνεται, ως μία εκπαιδευτική διαδρομή υποδεέστερης αξίας και μία επιλογή των μαθητών, με τις λιγότερες καλές επιδόσεις στο σχολείο. Και γι’ αυτό έχει μερίδιο ευθύνης και η απουσία ορθού επαγγελματικού προσανατολισμού.

Η πορεία προς το πανεπιστήμιο παρουσιάζεται, ως μονόδρομος, για τους περισσότερους μαθητές. Έτσι, δημιουργείται, προφανώς, ανισορροπία στην αγορά εργασίας. Συνέπεια αυτού είναι η όξυνση των κοινωνικών προβλημάτων, αλλά και η διαιώνιση της χαμηλής παραγωγικότητας της ελληνικής οικονομίας.

Η επαγγελματική εκπαίδευση χρειάζεται, πράγματι, τακτοποίηση. Αλλά εκείνο, που διαπιστώνουμε, με το παρόν, είναι ότι, αντί να τακτοποιείται και να μειώνεται η γραφειοκρατία, συμβαίνει, δυστυχώς, το αντίθετο. Αλλού υπάρχουν υπερβολικά και μη υλοποιήσιμα κριτήρια, αλλού υποβιβασμοί και παντού συστάσεις, διευθύνσεις, ξανά βολέματα. Όλα θα πρέπει να περνούν από επιτροπές επί επιτροπών. Και τελικά, δεν μιλάμε για αναβάθμιση, αλλά για υποβάθμιση. Αντί να καλύπτονται οι ανεπάρκειες, εκείνες προσαυξάνονται. Αντί να απλώνεται η διά βίου μάθηση σε κάθε κοινωνία, εκείνη συρρικνώνεται.

Η επαγγελματική κατάρτιση δεν είναι σκόπιμο να περιορίζεται, σε απλή προσαρμογή του ατόμου, σε μία θέση απασχόλησης. Αντίθετα, χρειάζεται ο διαρκής εμπλουτισμός και η διεύρυνση του περιεχομένου της, με στοιχεία γενικών γνώσεων. Αποτελεί κοινό τόπο, ότι οι εγγενείς αδυναμίες του εκπαιδευτικού μας συστήματος και τα χρόνια προβλήματα, που εκείνο αντιμετωπίζει, υπονομεύουν το ρόλο του.

Εμείς στην Ελληνική Λύση πιστεύουμε, ότι βασική προϋπόθεση για την αναβάθμιση της επαγγελματικής εκπαίδευσης και κατάρτισης, αποτελεί η υιοθέτηση και εφαρμογή ενός σύγχρονου συστήματος ποιότητας. Ενός συστήματος, που θα συνδέει, ουσιαστικά και άμεσα, την εκπαίδευση με την αγορά εργασίας, που θα διασφαλίζει τους χώρους της, που θα οδηγεί σε συνεκτική και ορθολογική αναδόμηση της επαγγελματικής εκπαίδευσης. Το ζητούμενο της δραστικής αναβάθμισης είναι δεδομένο.

Επί της αρχής επιφυλασσόμεθα επί της Ολομέλειας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Ασημακοπούλου.

Το λόγο έχει η Ειδική Αγορήτρια του ΜέΡΑ25, κυρία Σοφία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, η επαγγελματική εκπαίδευση είναι διαχρονικά ο φτωχός συγγενής, στο πλέγμα των εκπαιδευτικών δομών στη χώρα μας. Την τελευταία δεκαετία, έχει ουσιαστικά αφεθεί στην τύχη της και μόνο αποσπασματικές και ασαφείς ρυθμίσεις γίνονται και υπάρχει μια διαρκής υποβάθμιση στο σχεδιασμό, την υλοποίηση και την αξιολόγηση του έργου της. Κι όμως, η επαγγελματική εκπαίδευση αποτελεί σπουδαίο τομέα της εκπαιδευτικής διαδικασίας, αφού προσφέρει εκπαίδευση, μόρφωση και επιμόρφωση στους νέους, με άμεσο όφελος, για την παραγωγική διαδικασία και την κοινωνία.

Για την επίτευξη των σκοπών της, είναι κρίσιμος ο διφυής χαρακτήρας του επαγγελματικού σχολείου. Πρέπει να είναι ένα σχολείο, που να παρέχει παιδεία και μόρφωση, ισότιμη με τη λοιπή εκπαίδευση, σε συνδυασμό, όμως, με την επαγγελματική κατάρτιση.

Το παρόν νομοσχέδιο δεν κινείται σε αυτήν την κατεύθυνση. Επομένως, δεν ανταποκρίνεται στις ανάγκες της νεολαίας και της κοινωνίας. Η σχολική λειτουργία, δυστυχώς, αφανίζεται. Ο νέος αισθάνεται ότι εκδιώκεται από το σχολείο και αποκτά την αντίληψη ότι η σχολική διαδικασία και, στη συνέχεια, η κοινωνία ταυτίζεται με τον εργασιακό χώρο, το χώρο της ανήλικης εργασίας, χωρίς δικαιώματα.

Υπάρχει σε κάποιους η αντίληψη ότι οι νέοι, στην τεχνική εκπαίδευση, χρειάζονται μόνο τις απαραίτητες τεχνικές γνώσεις και τίποτα άλλο. Ότι, δήθεν, αφορά σε παιδιά, που, έτσι κι αλλιώς, «δεν παίρνουν τα γράμματα» και, επομένως, ο ρόλος του σχολείου περιορίζεται στη βασική εκπαίδευση και σε επαγγελματική εκπαίδευση, εκτός των αντικειμένων τριτοβάθμιας εκπαίδευσης. Έτσι, η επαγγελματική εκπαίδευση δεν είναι ποτέ ελκυστική. Ταυτίζεται με μειωμένο κύρος και χαμηλές κοινωνικές προσδοκίες.

Εμείς, αντίθετα, πιστεύουμε ότι η εξέλιξη του νέου ανθρώπου χρειάζεται ευρύτητα γνωστικών αντικειμένων. Δεν εξαιρούμε από τους σπουδαστές της τεχνικής εκπαίδευσης, το δικαίωμα στη μόρφωση και σε άλλα πεδία, όπως είναι η ιστορία, η τέχνη, φιλοσοφία και τα οικονομικά.

Ο Νούτσιο Όρντινε, στο βιβλίο του «Η Χρησιμότητα του Άχρηστου», μας λέει ότι το υπόβαθρο για την καλλιέργεια, την κουλτούρα, τη συναισθηματική νοημοσύνη, την ενσυνειδητότητα, το δίδουν οι λεγόμενες «άχρηστες γνώσεις», γιατί το πνεύμα κινεί το σώμα και συλλαμβάνει και αφομοιώνει τις παραστάσεις, που εκπορεύονται, από άλλα παρόμοια πνεύματα. Κατανόηση, λέει, είναι η σύλληψη και η αφομοίωση των παραστάσεων, που έρχονται από παρόμοια πνεύματα. Με μια τέτοια αγωγή, καλλιεργείται η νοητική δυνατότητα κατανόησης και το σύνολο των γνώσεων γίνεται κτήμα του μαθητή. Η κυρίαρχη, σήμερα, ιδεολογία αποστρέφεται την ιδέα της ευρείας μαζικής δημόσιας παιδείας, για όλο το λαό και για τις χαμηλότερες κοινωνικές τάξεις. Γι’ αυτό, καθιερώνονται κάστες εκπαίδευσης, με διαχωρισμούς από την τρυφερή ηλικία. Ο εργάτης, σήμερα, πρέπει να γνωρίζει, να γράφει, να διαβάζει και να αριθμεί. Μέχρι εκεί, όμως. Κυρίως, για λόγους ασφάλειας και εντατικοποίησης της παραγωγής. Ο ξενοδοχειακός υπάλληλος πρέπει να γνωρίζει και λίγο ξένη γλώσσα. Ο ανώτερος υπάλληλος να ξέρει και κάτι περισσότερο. Γι’ αυτό και πρέπει να υπάρχουν διαβαθμίσεις: Τεχνική σχολή, επαγγελματικό λύκειο, μεταλυκειακό, ΙΕΚ, πανεπιστήμιο και λοιπά. Να υπάρχει, δηλαδή, κατακερματισμός της τεχνικής εκπαίδευσης, για να μην εξασφαλίζονται στοιχειώδη επαγγελματικά δικαιώματα, αλλά μόνο η εργαλειακή ένταξη στην παραγωγή, χωρίς παραπάνω γνώση και χωρίς εποπτεία. Η δύσκολη γνώση περιορίζεται μόνο και προορίζεται μόνο για την κυρίαρχη τάξη, για τους άριστους, που έτσι διαχωρίζονται από τους πολλούς, που δεν έχουν πρόσβαση σε αυτήν και αποκτούν κρίσιμο αποτέλεσμα πλεονέκτημα. Αυτό που εμφανίζεται σαν αριστεία είναι η αναπαραγωγή αυτής της αμείλικτης ταξικής αντίληψης. Οι κοινωνικές και οικονομικές προϋποθέσεις, στην αφετηρία, εξασφαλίζουν τη δυνατότητα πρόσβασης και το καθοριστικό πλεονέκτημα στην πρόσληψη γνώσης και στην εξέλιξη. Αυτή η αντίληψη προορίζει, για τις κατώτερες τάξεις μόνο, την τεχνική εκπαίδευση, που προσφέρει εξειδίκευση, αλλά όχι καλλιέργεια.

Σε αυτό το νομοσχέδιο, ο διαχωρισμός γίνεται στην ηλικία των 15. Στη Γερμανία, ήδη από τα 8. Η όποια τεχνική σχολή πρέπει να είναι πρώτα απ’ όλα το σχολείο. Ο εργατοτεχνίτης πρέπει να έχει τη δυνατότητα συμμετοχής στις συζητήσεις και την κοινωνική πραγματικότητα, που απαιτεί οργανωμένη γνώση και αντίληψη. Αλλιώς, θα είναι πάντοτε έρμαιο της μαζικής ενημέρωσης και της συστηματικής και συστημικής προπαγάνδας.

Σε κάθε περίπτωση, η τεχνική και επαγγελματική εκπαίδευση πρέπει να καλύπτει τις απαιτήσεις σε εργαστήρια, υποδομές και εξοπλισμό. Αυτό σημαίνει απαιτήσεις επένδυσης, εάν θέλουμε ουσιαστικές σπουδές και όχι μια εκπαίδευση χαμηλότερης ποιότητας ή δεύτερης και τρίτης ταχύτητας. Ούτε αυτό διασφαλίζεται σε αυτό το νομοσχέδιο.

Στη συνέχεια, είναι σημαντικό, στην τεχνική εκπαίδευση, οι νέοι να μπορούν να επιλέξουν την ειδικότητα και το θεματικό πεδίο μάθησης, που τους ενδιαφέρει. Να μην ωθούνται, με οποιονδήποτε τρόπο, σε ειδικότητες άσχετες με τα ενδιαφέροντά τους. Και αυτά, πάντα, στη δημόσια εκπαίδευση και όχι στο ιδιωτικό εκπαιδευτήριο με αδρό αντίτιμο.

Επίσης, οι νέοι και οι νέες της επαγγελματικής εκπαίδευσης πρέπει να έχουν, στο χρόνο της μαθητείας τους, πλήρη εργασιακά και ασφαλιστικά δικαιώματα.

Και κάτι ακόμη θεμελιώδες: Η επαγγελματική και τεχνική εκπαίδευση πρέπει να παρέχει τίτλους σπουδών, που συνιστούν αυτοδίκαια πιστοποίηση και για την ειδικότητα και για τα αντίστοιχα επαγγελματικά δικαιώματα. Έτσι, η επαγγελματική εκπαίδευση απαιτεί ουσιαστικά και επαγγελματικό προσανατολισμό και προοπτική, γνώση των αναγκών της κοινωνίας και της οικονομίας. Αυτό σημαίνει, ότι απαιτεί πολιτικό και οικονομικό σχεδιασμό, για τις επενδύσεις έντασης εργασίας ένα συνολικό πλάνο προτεραιοτήτων και αναπτυξιακής προοπτικής, με τις αναγκαίες μακροοικονομικές παραμέτρους, αλλά και με μελέτες, σε ιδιωτικούς τομείς, όπως εργασιακά, κοινωνικά, ασφαλιστικά, περιβάλλον και λοιπά.

Η ιστορική εμπειρία αποδεικνύει πως μόνο, με τέτοιο προσανατολισμό, προόδευσε η επαγγελματική εκπαίδευση τόσο στις λεγόμενες λαϊκές δημοκρατίες, όσο και στον βιομηχανικό καπιταλισμό στη Δύση, όπως στη Γερμανία, στη Βρετανία και στις Σκανδιναβικές χώρες. Εδώ, μάλλον η Κυβέρνηση δεν ασχολείται με αυτά. Κυριαρχείται από την αντίληψη ότι η αγορά αυτορυθμίζεται, με τρόπο μαγικό, και όποτε χρειαστεί, βέβαια, παρέχεται κρατική βοήθεια στις μεγάλες επιχειρήσεις.

Στο νεοφιλελευθερισμό, βέβαια, υπάρχει και παράλληλη πολιτική να καταστρέφονται σκόπιμα κομμάτια της κοινωνίας και πάνω στα συντρίμμια τους να συντελείται ανοικοδόμηση, για να παραχθούν νέες υπεραξίες και νέα χρηματοοικονομικά προϊόντα. Αυτό το δόγμα δεν αφήνει περιθώρια σχεδιασμού των αναγκών, που πρέπει να καλύψει η τεχνική και επαγγελματική εκπαίδευση. Δεν υπάρχει βάση ούτε δεδομένων, ούτε προβλέψεων, για τον καθορισμό των αναγκών για τον επαγγελματικό προσανατολισμό.

Όμως, το νομοσχέδιο για την τεχνική εκπαίδευση έχει και άλλες κρίσιμες πτυχές. Η τεχνική εκπαίδευση μετατρέπεται σε μια αγορά ελπίδας και, βέβαια, οι ωφελημένοι, οι βέβαιοι ωφελημένοι, θα είναι οι ιδιοκτήτες των ιδιωτικών επαγγελματικών εκπαιδευτηρίων και οι εκπαιδευόμενοι, οι εργαζόμενοι, θα βρίσκονται σε ένα μόνιμο κυνήγι προσόντων, χρηματοδοτώντας την ιδιωτική αγορά δεξιοτήτων.

Είναι βέβαιο, λοιπόν, ότι ένα τέτοιο νομικό πλαίσιο, όπως αυτό που προτείνετε, θα δημιουργήσει ακόμη μεγαλύτερους αποκλεισμούς και θα εντείνει τις κοινωνικές αντιθέσεις. Στο κύριο σώμα του νομοσχεδίου, είναι χαρακτηριστικό, ότι οι εκπαιδευτικοί απουσιάζουν από τους θεσμούς διακυβέρνησης της επαγγελματικής εκπαίδευσης τόσο κεντρικά, όσο και περιφερειακά. Συμμετέχουν, όμως, εκπρόσωποι εργοδοτικών οργανώσεων, Υπουργείων Περιφερειών της ΚΕΔΕ και των επιχειρηματιών.

Προωθείτε μια επαγγελματική εκπαίδευση, που οργανώνεται, μόνο, με βάση τις στενές τοπικές ανάγκες της αγοράς, στη χειρότερη μορφή της. Πρόσωπα, που δεν σχετίζονται με την εκπαίδευση, θα εισηγούνται για τμήματα, κατευθύνσεις και ειδικότητες, που θα έχουν οι σχολές επαγγελματικής κατάρτισης ή οι επαγγελματικές σχολές του ΟΑΕΔ, όπως και τα επαγγελματικά λύκεια και τα πρότυπα επαγγελματικά λύκεια, ανά Περιφέρεια.

Μίλησα πριν για τον κατακερματισμό, ας το δούμε. Ο νέος, από την ηλικία των 15 ετών, ωθείται στην έξοδο από το σχολείο και το σχολικό περιβάλλον. Οδηγείται, εντελώς πρόωρα, στην ανήλικη εργασία γι’ αυτό και είναι η κατάρτιση για αυτήν, άλλωστε, υπάρχει η δυνατότητα κρατικής χρηματοδότησης, με ένα δωρεάν εργατικό δυναμικό για τις επιχειρήσεις.

Σε αυτό το πλαίσιο, ο 15χρονος νέος θα αποκόπτεται οριστικά από τη γενική παιδεία και τη σχολική μόρφωση. Σ’ αυτή την τεχνική εκπαίδευση, οι εκπαιδευτές θα είναι υπαμειβόμενοι ωρομίσθιοι, με αδιευκρίνιστα προσόντα. Θα υλοποιείται και με τηλεκπαίδευση, που είναι αντικειμενικά προβληματική, για τα πρακτικά ζητήματα, εκτός από το ότι αποκόπτει, ακόμη περισσότερο, το νέο από το σχολικό κοινωνικό περιβάλλον.

Η διάρκεια της εκπαίδευσης προβλέπεται διετής και ο απόφοιτος θα λαμβάνει το χαμηλότερο τίτλο κατάρτισης, επιπέδου 3. Στη συνέχεια, θα μπορεί να εγγραφεί στη δεύτερη τάξη του ΕΠΑΛ. Προβλέπεται, επίσης, η δυνατότητα ίδρυσης ιδιωτικών ΕΣΚ.

Εκεί η εποπτεία του Υπουργείου Παιδείας θα αφορά, μόνο, σε εκπαιδευτικά θέματα. Ποια είναι αυτά; Η δε ρύθμιση του πλαισίου λειτουργίας και οργάνωσης των σχολών θα ανήκει, όχι στο Υπουργείο Παιδείας, αλλά στον αντίστοιχο αρμόδιο Υπουργό είτε αυτός είναι Υπουργός Τουρισμού, Βιομηχανίες και λοιπά.

Ο κύριος όγκος των παιδιών των λαϊκών οικογενειών θα οδηγείται στην τελευταία ταχύτητα της τεχνικής εκπαίδευσης. Θα μεγαλώνει η τάξη και οι φραγμοί, με σκοπό τη δημιουργία ευέλικτων εργαζομένων, χωρίς δικαίωμα.

Ο αναμενόμενος χρονικός ορίζοντας της απασχόλησης αυτών των νέων περιορίζεται στην ολοκλήρωση της επιδοτούμενης μαθητείας. Μετά την αποφοίτησή τους, οι επιχειρήσεις θα τους αντικαθιστούν, με νέους, φθηνούς μαθητευόμενους. Μπορεί να αναβιώσει και το πνεύμα των αναμορφωτικών οίκων της περιόδου του Ντίκενς !

Πάντως, διαμορφώνεται μια πολύ επικίνδυνη κατάσταση, με την πρόωρη απομάκρυνση των παιδιών από το σχολικό περιβάλλον και την καθοδήγησή τους στην ανήλικη εργασία.

Το ηλικιακό όριο της απομάκρυνσης από το σχολείο θα μικραίνει, συνεχώς, τα επόμενα χρόνια και, ταυτόχρονα, θα περιορίζεται συνεχώς η παιδική ηλικία, ενώ θα ελαχιστοποιούνται, αναπόδραστα και τα όρια της ανήλικης εργασίας.

Ο κατακερματισμός της Τεχνικής Εκπαίδευσης συνεχίζεται, με τη δημιουργία μιας ακόμα ταχύτητας τεχνικής εκπαίδευσης, τα Πρότυπα Επαγγελματικά Λύκεια.

Τα Πρότυπα Επαγγελματικά Λύκεια (ΠΕΠΑΛ), θα ιδρύονται με βάση - πρόταση του επιχώριου Συμβουλίου Σύνδεσης, με την παραγωγή και την αγορά εργασίας. Δεν θα εξυπηρετούν εκπαιδευτικές ανάγκες, αλλά τις ανάγκες των επιχειρηματιών, με κριτήρια αγοράς και στενή τοπική αντίληψη. Δεν θα έχουν ομοιομορφία ούτε σε όλες τις ειδικότητες, παρά μόνο σε όσες εισηγείται το Τοπικό Συμβούλιο Σύνδεσης και όπως έχουμε εμπειρία και παραδείγματα, για τα αποτελέσματα της εξειδίκευσης, που υπηρετεί, στην αγορά εργασίας, με στενά τοπικά κριτήρια. Αρκεί να αναφέρω την κλωστοϋφαντουργία της περιοχής της Νάουσας, που μόλις έφυγαν τα κλωστοϋφαντουργεία, ερήμωσε ο τόπος.

Στα ΕΠΑΠ και ΠΕΠΑΛ, μια ημέρα της εβδομάδας, διάρκειας έξι ωρών, θα είναι εργαστηριακή σε φορείς του δημοσίου, του ευρύτερου δημοσίου ή και του ιδιωτικού τομέα. Δηλαδή, παροχή δωρεάν εργασίας για τις επιχειρήσεις, που θα επιλέγει το Συμβούλιο Σύνδεσης.

Στα ΙΕΚ, για πρώτη φορά, ο Διευθυντής δεν θα είναι εκπαιδευτικός.

Επίσης, θα παρέχεται δυνατότητα τηλεκπαίδευσης, που σημαίνει ότι πολύ αμφίβολη θα είναι η επάρκεια και η αποτελεσματικότητα της εκπαίδευσης, στα εργαστηριακά μαθήματα.

Θα σταθώ στο γεγονός ότι, πλέον, δεν αρκεί η αποφοιτήσει από τις δομές της επαγγελματικής εκπαίδευσης, αλλά θα χρειάζεται πάντοτε πιστοποίηση σε όλες τις βαθμίδες και από ιδιωτικούς φορείς. Έτσι, δημιουργείται μια νέα αγορά, αλλά και πολλά προβλήματα για την αξιοπιστία της πιστοποίησης.

Εντύπωση προκαλεί και το πλήθος των εξουσιοδοτικών διατάξεων, που αφήνουν περιθώρια για αποσπασματική, αδιαφανή και ανελέητη ρύθμιση των θεμάτων της τεχνικής εκπαίδευσης. Αυτό είναι πολύ επικίνδυνο, γιατί πρόκειται για διαδικασίες και φορείς, που απορροφούν τεράστια κονδύλια, από εθνικούς και κοινοτικούς πόρους.

Καταλήγω. Στο ΜέΡΑ25, θεωρούμε πολύ σπουδαίο κεφάλαιο την επαγγελματική εκπαίδευση και κατάρτιση. Πρέπει, λοιπόν, για μας να αποσυρθεί, άμεσα, αυτό το αντιεκπαιδευτικό νομοσχέδιο. Αν η Κυβέρνηση επιθυμεί να ενισχύσει πραγματικά την τεχνική και επαγγελματική εκπαίδευση και κατάρτιση, ας αφήσει τους αναχρονισμούς και τις ιδεοληψίες της και να ακούσει τις θέσεις των απολύτως εξειδικευμένων εκπαιδευτικών.

Να φέρει ένα νομοσχέδιο, που θα ανταποκρίνεται στις ανάγκες της κοινωνίας, αλλά και στις ανάγκες της νεολαίας, που θα αναδεικνύει το διακριτό ρόλο των δομών της κατάρτισης και θα στηρίζει το σχολικό και εκπαιδευτικό χαρακτήρα της κάθε τεχνικής δομής, αλλά και επαγγελματικής, εκπαιδευτικής κατάρτισης, που θα σταματήσει τον κατακερματισμό της επαγγελματικής εκπαίδευσης και θα κρατά το συνολικό έλεγχο στο Υπουργείο Παιδείας.

Να ιδρύσει πειραματικά ΕΠΑΛ, με όλες τις ειδικότητες, για τη βελτίωση των εκπαιδευτικών πρακτικών, προκειμένου να εφαρμοστούν και στην υπόλοιπη επαγγελματική εκπαίδευση. Να παγιώσει τον επιτυχημένο θεσμό, μια νέα αρχή στα ΕΠΑΛ. Να διευρύνει και να ενισχύσει, αντί για την άμισθη μαθητεία των μαθητών, το μεταλυκειακό έτος μαθητείας, η περαίωση του οποίου θα οδηγήσει σε αυτοδίκαιη πιστοποίηση, χωρίς εξετάσεις. Να παρέχει δυνατότητες δια βίου μάθησης, την άτυπη μάθηση, το Σχολείο Δεύτερης Ευκαιρίας και τον προγραμματισμό της εκπαίδευσης των ενηλίκων.

Κάτι τελευταίο, αλλά, όχι έσχατο. Στο άρθρο 147 του νομοσχεδίου, έρχεται προς ψήφιση η κύρωση της Συμφωνίας της 4ης Ιουλίου του 2019, για το Ελληνογερμανικό Ίδρυμα Νεολαίας. Ένας μαυλιστικός θεσμός της προπαγάνδας του βαθέως γερμανικού κράτους, που δεν έχει κανένα σκοπό διεθνούς συνεργασίας, αλλά αποσκοπεί, μόνο στην άμβλυνση της ιστορικής μνήμης των εγκλημάτων της κατοχής και του ναζισμού, στη χώρα μας, στην Ελλάδα. Έναν θεσμό, που έχει καταγγελθεί, οξύτατα και βάσιμα και από το Εθνικό Συμβούλιο Διεκδίκησης των Οφειλών της Γερμανίας προς την Ελλάδα και από διαπρεπείς Έλληνες πανεπιστημιακούς.

Να θυμίσω ότι η συγκεκριμένη Συμφωνία υπογράφτηκε εν κρυπτώ και παραβύστω, δύο ημέρες πριν τις εθνικές εκλογές του 2019, ενώ οι προκαταρκτικές συμφωνίες υπογράφηκαν, στις 4 Δεκεμβρίου του 2016 και 26 Ιουλίου του 2017, επί ΣΥ.ΡΙΖ.Α.

 Του ΣΥΡΙΖΑ, που κρατούσε χρόνια στο συρτάρι το πόρισμα της Διακομματικής Επιτροπής για τις ελληνικές απαιτήσεις, για να το «κάψει», σαν προεκλογικό πυροτέχνημα, όπως έκαψε και τη ρηματική διακοίνωση προς το γερμανικό κράτος, για τις γερμανικές οφειλές, που και αυτή έγινε, ως προεκλογικό πυροτέχνημα, τον Ιούνιο του 2019. Καλώ, προσωπικά, τον κάθε βουλευτή να καταψηφίσει αυτό το άρθρο, εφόσον αυτό δεν αποσυρθεί.

Να αναφέρω, κλείνοντας, κύριε Πρόεδρε, ότι έχω ζητήσει, μέσω του κοινοβουλευτικού ελέγχου, το κείμενο της ρηματικής διακοίνωσης της Ελλάδας και εκείνο της απάντησης της Γερμανίας, του Οκτώβριου του 2019. Ο Υπουργός των Εξωτερικών δεν ανταποκρίθηκε στο αίτημά μου, με μια απλή, αόριστη και έωλη, θα έλεγα, δικαιολογία, επικαλούμενος, απλώς, πάγια πρακτική του Υπουργείου Εξωτερικών, για τη διπλωματική αλληλογραφία. Τα κείμενα αυτά τα ζητώ και τώρα. Ο ελληνικός λαός πρέπει να έχει πλήρη και διαφανή ενημέρωση γι’ αυτό το κορυφαίο ζήτημα. Είναι σαφές, λοιπόν, ότι καταψηφίζουμε επί της αρχής και θα τοποθετηθούμε, πιο αναλυτικά, στην επί των άρθρων συζήτηση. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Λέω, λοιπόν, το εξής. Η αίθουσα θα παραδοθεί στις 13.30΄ ακριβώς. Συνεπώς, σας κάνω την ανάγνωση των φορέων, που θα προσκληθούν, για την ερχόμενη Δευτέρα. Θα δοθεί ο λόγος στους βουλευτές να μιλήσουν και όσοι βουλευτές δεν έχουν προλάβει να μιλήσουν, θα ξεκινήσουν πρώτοι, πριν από τους Εισηγητές και τους Ειδικούς Αγορητές στην επί των άρθρων, συζήτηση.

Θα δώσω και τον λόγο στην κυρία Υπουργό, για να κλείσει την συνεδρίαση.

Στις 13.30΄, το ξαναλέω, θα δοθεί η αίθουσα. Έχει γίνει σύνθεση των φορέων. Είναι 12, στον αριθμό. Είναι η ΓΣΕΕ, η ΟΛΜΕ, η ΓΣΕΒΕΕ, ο ΣΕΒ, η ΕΣΕΕ, ο ΣΕΤΕ, η Κεντρική Ένωση Επιμελητηρίων Ελλάδος, η ΚΕΔΕ, η ΕΝΠΕ, η ΕΣΑμΕΑ, η Πανελλήνια Ένωση Διευθυντών Δ.ΙΕΚ, η Πανελλήνια Ομοσπονδία Συλλόγων Υπουργείου Παιδείας. Υπάρχουν τέσσερις, οι οποίοι έχουν προσκληθεί και από την Αντιπολίτευση, από τα υπόλοιπα κόμματα. Είναι η ΓΣΕΕ, η ΟΛΜΕ, η ΓΣΕΒΕΕ και είναι και η ΕΣΑμΕΑ.

Τώρα, το λόγο έχει ο κ. Τζηκαλάγιας, για πέντε λεπτά.

 **ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κ.κ. συνάδελφοι, καλησπέρα από τη βροχερή Καστοριά. Συζητάμε, σήμερα, ένα νομοσχέδιο, που όχι μόνο είναι μεγάλο, αλλά, κυρίως, είναι σημαντικό και αξιόλογο. Η διαπίστωση της πραγματικότητας, για την κατάσταση στην παιδεία, σήμερα, στην Ελλάδα, είναι ότι έχουμε πολλές χιλιάδες αποφοίτους από σχολές, οι οποίες δεν είναι συνδεδεμένες, καθόλου, με την αγορά εργασίας. Έχουμε χιλιάδες φιλολόγους, μαθηματικούς, φυσικούς, χημικούς από σχολές, πανεπιστήμια, με απίστευτους τίτλους και, δυστυχώς, χωρίς την κατοχύρωση των επαγγελματικών δικαιωμάτων, δηλαδή, χωρίς σύνδεση με την αγορά εργασίας.

Πάρα πολλές κυβερνήσεις, από όλο το πολιτικό φάσμα, που προηγήθηκε, στη διακυβέρνηση της χώρας, μεταπολιτευτικά, προσπάθησαν να δώσουν διέξοδο στην επαγγελματική παιδεία και δεν πέτυχαν αυτό, που έπρεπε. Είμαστε πολύ πίσω. Θέλουμε να πιστεύουμε ότι το σημερινό νομοσχέδιο, ως σχέδιο, όχι μόνο είναι φιλόδοξο, αλλά θα αποδειχθεί ρεαλιστικό και ωφέλιμο, για το μέλλον της νεολαίας.

Έχουμε, λοιπόν, την επαγγελματική εκπαίδευση και κατάρτιση, η οποία έρχεται από τη λύση ανάγκης, για λίγους και αδύναμους, που ήταν μέχρι τώρα, να γίνει συνειδητή επιλογή, για τους πολλούς και εργαλείο αναπτυξιακής πολιτικής. Έχουμε συγκροτήσει εθνικό σχέδιο επαγγελματικής εκπαίδευσης και κατάρτισης, στα επίπεδα 3, 4 και 5. Φροντίζουμε για τη διασύνδεση στην αποτελεσματικότητα, ανάμεσα στην επαγγελματική εκπαίδευση και κατάρτιση και στη δια βίου μάθηση. Θέλουμε να δώσουμε ένα τέλος στην πολυπλοκότητα και την αλληλοεπικάλυψη και να δημιουργήσουμε διακριτά επίπεδα προσόντων, μέσω ενιαίου στρατηγικού σχεδιασμού. Φτιάχνουμε, δηλαδή, ένα εθνικό πλαίσιο προσόντων.

Στο επίπεδο 3, δηλαδή, ανάμεσα στο Γυμνάσιο και το Λύκειο, φτιάχνουμε τις επαγγελματικές σχολές κατάρτισης και τις σχολές μαθητείας, τις ΕΠΑΣ, τις γνωστές του ΟΑΕΔ.

Στο επίπεδο 4, δίνουμε μεγάλη βαρύτητα στα Επαγγελματικά Λύκεια και στα Ενιαία Ειδικά Επαγγελματικά Γυμνάσια/Λύκεια.

Στο επίπεδο 5, αναβαθμίζουμε τα Ινστιτούτα Επαγγελματικής Κατάρτισης και δημιουργούμε το μεταλυκειακό έτος, την τάξη μαθητείας του ΕΠΑΛ και με έναν τέτοιο τρόπο αναβάθμισης, που, ουσιαστικά, δίνουμε και μια απάντηση, στην προηγούμενη Κυβέρνηση, που λίγες μέρες πριν την αποχώρησή τους, με την ψήφο του ελληνικού λαού, δήλωναν ότι δήθεν «καταργήσαμε τις διετείς μεταλυκειακές σχολές, που είχαν ιδρύσει». Δεν είχαν ιδρύσει τίποτε.

Εμείς, θέλουμε να την κάνουμε την επαγγελματική εκπαίδευση έτσι, που πιστεύουμε ότι θα είναι χρήσιμη για την παιδεία, για την ελληνική νεολαία. Κύριο χαρακτηριστικό της νομοθέτησης αυτής είναι η διασφάλιση της συμμετοχής των κοινωνικών εταίρων, στο σχεδιασμό και σε κεντρικό και σε περιφερειακό επίπεδο. Θέλουμε να υπάρχει σύνδεση της επαγγελματικής εκπαίδευσης, με την αγορά εργασίας. Δημιουργούμε Πρότυπα Επαγγελματικά Λύκεια, όπου θα εισέρχονται οι μαθητές, με βάση το βαθμό του απολυτηρίου. Φροντίζουμε με τα Γραφεία Ανάπτυξης και Σταδιοδρομίας, όπου στα ΙΕΚ, ουσιαστικά, θα διευκολύνουν περισσότερο τον επαγγελματικό προσανατολισμό. Αυστηροποιούμε τις προδιαγραφές αδειοδότησης και το πλαίσιο λειτουργίας των Κέντρων διά βίου μάθησης και των πρώην Κέντρων Επαγγελματικής Κατάρτισης, κατοχυρώνοντας ένα πλαίσιο ελέγχου, που πρέπει να υπάρχει.

Θεωρούμε ότι οι μεγάλες μας καινοτομίες, με αυτό το νομοσχέδιο, είναι, πρώτον, τα Δημόσια Πειραματικά και Θεματικά Ινστιτούτα Επαγγελματικής Κατάρτισης, που δημιουργούμε, δεύτερον, ότι μετά την ανώτατη παιδεία δημιουργούμε ξενόγλωσσα τμήματα και στα ΙΕΚ, δημόσια και ιδιωτικά. Τρίτον, οι απόφοιτοι των ΙΕΚ θα βγαίνουν με ένα δίπλωμα μεγάλης αξίας επαγγελματικής ειδικότητας, εκπαίδευσης και κατάρτισης και, ταυτόχρονα, αυτό το απολυτήριο του ΙΕΚ θα είναι ένα διαπιστευτήριο, για τη διεκδίκηση της εισαγωγής στα Ανώτατα Εκπαιδευτικά Ιδρύματα. Γενικά, επαναπροσδιορίζουμε την έννοια της πιστοποίησης των επαγγελματικών προσόντων.

Θέλοντας να πω μια κουβέντα για το Ελληνογερμανικό Ίδρυμα Νεολαίας και παίρνοντας την ευκαιρία από αυτό, που είπε η προλαλήσασα αξιότιμη Εισηγήτρια του ΜέΡΑ25, η κυρία Σακοράφα, που μίλησε για τους Γερμανούς και τι θέλουν να περάσουν, με αυτό το Ίδρυμα, θέλω να πω ότι, σαφώς και είμαι υπέρ της ίδρυσης αυτού του Ελληνογερμανικού Ιδρύματος Νεολαίας, αυτό δε σημαίνει σε καμία περίπτωση ότι ξεχνάμε τη διεκδίκηση των πολεμικών αποζημιώσεων ή επανορθώσεων, για όσα δεινά έφερε ο ναζισμός, τη δεκαετία του ’40, στην πατρίδα μας.

Αν θέλετε να το συνδυάσω με τον τόπο μου, γιατί αισθάνομαι μια πικρία, επειδή διεκδίκησε η Καστοριά και με τη δική μου παρουσία, το να έχει την έδρα του Ελληνογερμανικού Ιδρύματος Νεολαίας, από πλευράς Ελλάδος, ήμασταν έτοιμοι, είχαμε τη θέληση, είχαμε υποδείξει κτίρια, η περιοχή μας έχει ιδιαίτερες σχέσεις κοινωνικές, επαγγελματικές, οικονομικές με τη Γερμανία. Μιας και δεν έγινε αυτό, να ζητήσω από την Υπουργό Παιδείας, αν θα μπορούσε, ένα Παράρτημα του Ελληνογερμανικού Ιδρύματος Νεολαίας, που θα έχει έδρα τη Θεσσαλονίκη, να γίνει στην Καστοριά και είμαστε έτοιμοι γι΄ αυτό.

Κλείνοντας, εστιάζοντας για μερικά πράγματα για το Νομό μου, να ευχαριστήσω ξανά το Υπουργείο Παιδείας και ιδιαίτερα την Υφυπουργό Παιδείας, την κυρία Ζαχαράκη, για την ίδρυση, τη χρονιά, που μας πέρασε, Εσπερινού Επαγγελματικού Λυκείου, στην Καστοριά, κάτι που έγινε ενθουσιωδώς δεκτό κι αυτό φαίνεται από την προσέλευση, που έχει.

Μιας και φέτος θα είναι η χρονιά, που η Νέα Δημοκρατία, σαν Κυβέρνηση, θα υλοποιήσει την προγραμματική κυβερνητική της δέσμευση, ότι δε θα υπάρχει νομός, χωρίς πειραματικό δημοτικό, να ενημερώσω, λοιπόν, την πολιτική ηγεσία του Υπουργείου Παιδείας ότι είμαστε έτοιμοι, έχουμε υποδείξει, σαν Δήμος Καστοριάς, το χώρο του πειραματικού δημοτικού, αλλά και του πειραματικού νηπιαγωγείου. Δύο δημοτικά σχολεία, που ήταν μέχρι τώρα, θα μπορούν να λειτουργήσουν σαν πειραματικό δημοτικό και πειραματικό νηπιαγωγείο.

Θέλουμε να έρθει ένα πρότυπο ΕΠΑΛ, στην περιοχή μας. Τέλος, όσον αφορά τα θεματικά ινστιτούτα επαγγελματικής εκπαίδευσης και κατάρτισης, στην περιοχή μας, θα μπορούσε να δημιουργηθεί ένα τουριστικής εκπαίδευσης, γιατί έχουμε τις υποδομές, έχουμε σχεδόν 3.000 κλίνες όλων των επιπέδων και πιστεύουμε ότι αυτό θα είναι σημαντικό, γιατί θέλουμε ο τουρισμός, στην πατρίδα μας, να είναι ετήσιος και όχι μόνο θερινός. Εμείς μπορούμε να έχουμε πάρα πολύ καλό τουρισμό, από τον Οκτώβριο, μέχρι τον Απρίλιο

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Κυρίες και κύριοι συνάδελφοι, το νομοσχέδιο για την επαγγελματική εκπαίδευση και κατάρτιση έρχεται να πλαισιώσει τις νομοθετικές πρωτοβουλίες της Κυβέρνησης στην παιδεία, με την ίδια καταστρεπτική λογική, που ίσχυε στις προηγούμενες, δηλαδή, απαξίωση της δημόσιας παιδείας, παράδοση στις αγορές και τα ιδιωτικά συμφέροντα, καταστρατήγηση εργασιακής νομοθεσίας και παρωχημένες ιδεοληψίες. Έπειτα από μια σειρά ακατανόητων αποφάσεων, το τελευταίο διάστημα, έρχεστε πάλι, εν μέσω πανδημίας, να νομοθετήσετε, για ένα φλέγον ζήτημα, ναρκοθετώντας ουσιαστικά ένα ακόμη πεδίο της δημόσιας εκπαίδευσης. Τι να πρωτοθυμηθεί κανείς, το τελευταίο διάστημα; Την αύξηση του ορίου των μαθητών, ανά τμήμα, από 22 σε 25, μέσα στην υγειονομική κρίση, φαιδρά επιχειρήματα, περί μέσου όρου δεκαεφτά μαθητών, την έλλειψη προετοιμασίας, για την έναρξη της νέας χρονιάς, το φιάσκο με τις μάσκες, την έλλειψη προστασίας, για μαθητές και δασκάλους, το μπέρδεμα με τα υγειονομικά πρωτόκολλα, την απουσία τεστ; Το νομοσχέδιο για την ιδιωτική εκπαίδευση, που εκπονήθηκε, από τους ιδιοκτήτες μεγάλων ιδιωτικών σχολείων, καθώς απελευθέρωσε τις απολύσεις και την ελαστικοποίηση των εργασιακών σχέσεων;

Τι να πρωτοθυμηθεί κανείς; Την πρόβλεψη, για ενδεχόμενη μείωση 20% της χρηματοδότησης στα πανεπιστήμια, το πρωτοφανές φιάσκο, με την πεισματικά εγωιστική σας απόφαση, για τις εκλογές των αιρετών, με τελική συμμετοχή, που κινήθηκε, στο 5% έως 10%, πανελλαδικά; Την κατάργηση των 37 πανεπιστημιακών τμημάτων, που είχε δρομολογήσει ο ΣΥΡΙΖΑ, έξι εκ των οποίων αφορούσαν τη Δυτική Μακεδονία, μια πληττόμενη περιοχή, λόγω της και της βίαιης απολιγνιτοποίησης; Την υποβάθμιση του Κοινοβουλίου, με την επιδεικτική σας αδιαφορία να καταθέσετε τις συμβάσεις ή την τηλεκπαίδευση, την ώρα μάλιστα, που σημαντικό ποσοστό του μαθητικού πληθυσμού δεν έχει πρόσβαση σε αυτή; Την ασυνεννοησία, με την βαθμολόγηση, εν μέσω τηλεκπαίδευσης, σε πολύ δύσκολες συνθήκες για τους μαθητέ;. Τι να θυμηθεί κανείς; Τις μονομερείς, αντιεπιστημονικές σας αποφάσεις, για την κατάργηση διδακτικών αντικειμένων σε επιστήμες, όπως είναι η ιστορία; Τέλος, την πανεπιστημιακή αστυνομία, που αν και συνάντησε τη δυσπιστία της Συνόδου των Πρυτάνεων, την προχωρά, χωρίς καμία δημοκρατική διαβούλευση;

Εύκολα συνάγεται από τα παραπάνω πως το επιτελικό κράτος και στη δική σας περίπτωση, είναι ένας ευφημισμός, για να καλύψει τις αδράνειες και τις ιδεοληψίες σας.

Για το νομοσχέδιο θα έχουμε την ευκαιρία να τα πούμε, στις επόμενες συνεδριάσεις και στην Ολομέλεια, ωστόσο, με μια πρώτη ματιά, είναι ευδιάκριτα τα εξής συμπεράσματα. Πρώτον, εισάγετε τη μαθητεία-εργασία για τους 15χρονους, παραγνωρίζοντας ότι, σύμφωνα με το εθνικό δίκαιο, αλλά και με τη διεθνή σύμβαση των δικαιωμάτων του παιδιού, προβλέπεται ότι απαγορεύεται η εργασία, έστω κεκαλυμμένη, μέχρι τα 18. Δεύτερον, δημιουργείτε ΕΠΑΛ, που οιωνεί ελέγχονται από τους εκπροσώπους της αγοράς. Τρίτον, νομοθετείτε την πρακτική άσκηση ανήλικων μαθητών, σε χώρους εργασίας, χωρίς αμοιβή, παρέχοντας ανέξοδα βοηθητικό προσωπικό σε εργοδότες.

Τέταρτον, θεσμοθετείτε την πιστοποίηση προσόντων από ιδιωτικούς φορείς, αντί ΕΟΠΠΕΠ και πέμπτον, αγνοείτε πλήρως τα πορίσματα του εθνικού στρατηγικού πλαισίου, για την αναβάθμιση της επαγγελματικής εκπαίδευσης και κατάρτισης, που συντάχθηκε, το 2016, και τις σημαντικές μεταρρυθμίσεις, που έγιναν, χάρη στην Κυβέρνηση του ΣΥΡΙΖΑ.

 Εν ολίγοις, εφαρμόζετε μια διαλυτική πολιτική, ενάντια στις ανάγκες της κοινωνίας και της νεολαίας, για μια ουσιαστική, βαθειά ανθρωπιστική, αλλά και εξειδικευμένη παιδεία, που, ταυτόχρονα, θα σφυρηλατεί την προσωπικότητα των μαθητριών και των μαθητών, ενώ παράλληλα, θα δημιουργεί κι ένα περιβάλλον ουσιαστικής εργασιακής απορρόφησης, χωρίς εκπτώσεις και συμβιβασμούς.

 Κάτι τελευταίο, που θέλω να αναδείξω. Στην τεκμηρίωση, που στείλατε, στα μέσα μαζικής ενημέρωσης, για να δικαιολογήσετε τις αλλαγές στην επαγγελματική εκπαίδευση, αναφέρετε, εκτός των άλλων, ότι στη Δυτική Μακεδονία θα μπορούσε κάποιος να σπουδάζει κάτι, που αφορά την ενέργεια ή ακόμα – το αναφέρατε και πριν, κυρία Υπουργέ – για την Κοζάνη και τον κρόκο, ένα από τα πολλά, φημισμένα προϊόντα της περιοχής. Πραγματικά, προκαλεί θυμηδία αυτό το επιχείρημα, καθώς την ίδια ώρα καταργείτε και επίσημα τα εννέα διετή προγράμματα επαγγελματικής εκπαίδευσης, τα οποία εκπονούνταν, σε συνεργασία με το Πανεπιστήμιο. Για παράδειγμα, καταργείτε το πρόγραμμα εκπαίδευσης για τεχνικούς σταθμών παραγωγής ηλεκτρικής ενέργειας, ανανεώσιμων πηγών και μηχανολογίας, όπως και προγράμματα, που εκπονούνταν, για τομείς της γεωπονίας, των τροφίμων και του περιβάλλοντος. Αυτή είναι η μέριμνά σας, για την Κοζάνη, για τη Δυτική Μακεδονία και για τους κατοίκους της, για την οποία, εξάλλου, ο ίδιος ο Πρωθυπουργός μας είπε, στην BILD, ότι μετά το κλείσιμο των μονάδων, θα πρέπει να βρουν κάτι άλλο να κάνουν!

Κυρία Υπουργέ, έχετε συνδέσει το όνομά σας, με μια σειρά παλινωδιών, καθυστερήσεων, νεοφιλελεύθερων ιδεοληψιών και ακατανόητων αποφάσεων. Έχετε καταγραφεί στη συνείδηση του κόσμου, όπως καταγράφεται, σε όλες τις δημοσκοπήσεις, ως η Υπουργός, με τις χειρότερες επιδόσεις, που δέχεται ραπίσματα από τους συναδέλφους της, εξυπηρετεί ιδιωτικά συμφέροντα, ναρκοθετεί την ομαλή έναρξη των σχολείων, αδυνατεί να προωθήσει την τηλεκπαίδευση.

Τώρα, ενισχύετε τη φήμη σας, με την επιλογή να παραδώσετε την επαγγελματική εκπαίδευση και τους δεκαπεντάχρονους μαθητές βορά στην αγορά. Σχεδόν, δηλαδή, να καταργήσετε την κοινωνική και νομοθετική πρόοδο, που έχει παρουσιάσει ο δυτικός πολιτισμός, εδώ και έναν αιώνα.

Θα κάνουμε το παν, για να ενημερώσουμε την κοινωνία, την εκπαιδευτική κοινότητα και τη νεολαία γι’ αυτές τις καταστρεπτικές σας αποφάσεις. Η περίοδος χάριτος και κοινωνικής ανοχής θεωρώ ότι έχει πλέον τελειώσει. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, έχετε πρακτικά βάλει στον κατάλογο όλους αυτούς, που ζήτησε μόνο η Νέα Δημοκρατία. Με κάποιους από αυτούς, ουσιαστικά, διασταυρώνονται αυτά που είπε η Αντιπολίτευση. Έχετε παραλείψει, όμως, πολύ σημαντικούς φορείς, όπως είναι η Ομοσπονδία των Εκπαιδευτικών Λειτουργών του ΟΑΕΔ, που έχει προταθεί από τρία τουλάχιστον Κόμματα της Βουλής. Θυμίζω ότι οι σχολές του ΟΑΕΔ δουλεύουν, από το 1950.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Τζούφη, έχει λήξει η συζήτηση για τους φορείς.

 **ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Είναι αδιανόητο να μην μπορούν οι εκπαιδευτικοί λειτουργοί, που υποβαθμίζετε σαφώς αυτές τις σχολές, να είναι παρόντες και να υπερασπίσουν το έργο τους τόσων πολλών χρόνων.

Επίσης, θεωρώ ότι δεν μπορεί να έχει παραληφθεί η Διδασκαλική Ομοσπονδία Ελλάδας, τη στιγμή που μπαίνουν πολύ σοβαρά θέματα, για τα υπηρεσιακά συμβούλια και για τους αναπληρωτές.

Τέλος και το θέμα της Σιβιτανιδείου, όπου αλλάζουν τα πράγματα και τους στερείται η εκπροσώπησή τους - σας έχουν σταλεί και υπομνήματα. Θεωρούμε ότι πρέπει να είναι παρόντες. Μιλήσατε για 12 φορείς, μπορούμε να φτάσουμε στους 15, δεν έχουν προταθεί μόνο από εμάς, αλλά και από άλλα κοινοβουλευτικά Κόμματα. Κάνω έκκληση να είναι εδώ και να τοποθετηθούν για πολύ σοβαρά ζητήματα. Οφείλουμε και πρέπει να τους ακούσουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχει τελειώσει η συζήτηση για τους φορείς. Όσοι φορείς θέλουν μπορούν να μας στείλουν υπομνήματα, τα οποία θα τα διανείμουμε σε όλους τους βουλευτές και σε όλα τα Κόμματα.

Το λόγο έχει ο κύριος Μπούμπας.

**ΝΙΚΟΛΑΟΣ ΦΙΛΗΣ:** Κύριε Πρόεδρε, διαδικαστικά σε αυτό που είπατε, θέλω το λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ο χρόνος που είχαμε θα προστεθεί στο χρόνο για την κατ’ άρθρον;

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, δεν θα προστεθεί, έχει γίνει πολλές φορές.

Στις 13.30΄, η Αίθουσα θα παραδοθεί.

 **ΝΙΚΟΛΑΟΣ ΦΙΛΗΣ:** Καμία αντίρρηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Υπάρχει ένας προγραμματισμός, δεν μπορεί να πάει πιο πέρα.

 **ΝΙΚΟΛΑΟΣ ΦΙΛΗΣ:** Δεν αντιδικούμε σε αυτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν θα προστεθεί.

**ΝΙΚΟΛΑΟΣ ΦΙΛΗΣ:**  Τη Δευτέρα που θα έρθουμε εδώ, θα μιλήσουμε...

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επί της αρχής, θα πούμε πάνω στους Εισηγητές και Ειδικούς Αγορητές και αν θέλετε ξαναπάρετε το λόγο επί των άρθρων, στη συνέχεια.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας**): Αυτό καταλαβαίνετε τι σημαίνειότι οι Εισηγητές με την κατ’ άρθρον δεν θα μπορούν να μιλήσουν. Άρα, ισχύει αυτό που είπε η κυρία Κεφαλίδου, δηλαδή θα είμαστε «ωσεί παρόντες», διότι υπάρχουν οι Βουλευτές, που πρέπει να μιλήσουν.

Είναι η προηγούμενη συνεδρίαση, πότε θα μιλήσουν επι των άρθρων που έτσι κι αλλιώς, χρειάζεται περισσότερος χρόνος;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Θα μιλήσουν. Έχει γίνει πολλές φορές αυτό στις συνεδριάσεις της Επιτροπής μας.

**ΝΙΚΟΛΑΟΣ ΦΙΛΗΣ:** Μην επικαλείστε κακέςπρακτικές του Κοινοβουλίου και σας ρωτώ, είναι δικαίωμά μου ως Βουλευτής.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Μα, σας απάντησα.

 **ΝΙΚΟΛΑΟΣ ΦΙΛΗΣ:** Θα μιλήσω το χρόνο μου και τον χρόνο το σημερινό, τη Δευτέρα; Αυτό ρωτώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν θα στερηθεί ο χρόνος σας από την επί των άρθρων, δεν θα προστεθεί εκεί.

**ΝΙΚΟΛΑΟΣ ΦΙΛΗΣ:** Στην εισηγητική ομιλία, που θα έκανα, στο εφ’ όλης της αρχής, δεν μπορώ να μιλήσω. Αθροιστικά, λοιπόν θα μιλήσουμε τη Δευτέρα; Αυτό ρωτώ. Το δέχομαι, καμία αντίρρηση, αθροιστικά.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα αθροιστεί.

 **ΝΙΚΟΛΑΟΣ ΦΙΛΗΣ:** Αθροιστικά, 12 λεπτά αυτό μου λέτε, καμία αντίρρηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  5 συν 5=10 λεπτά.

**ΝΙΚΟΛΑΟΣ ΦΙΛΗΣ:** Δηλαδή, 10 λεπτά, ευχαριστούμε πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λέω και για τους υπόλοιπους Βουλευτές να το γνωρίζουν και να κάνω και ανάγνωση του καταλόγου, θα ξεκινήσουν να ομιλούν τη Δευτέρα, πριν από τους Εισηγητές και Ειδικούς Αγορητές. Ο κατάλογος των Βουλευτών αυτών έχει την εξής σειρά.

 Ο κύριος Μάρκου, η κυρία Αδάμου, ο κύριος Αμανατίδης, η κυρία Χρηστίδου, ο κύριος Πασχαλίδης, ο κύριος Φίλης και ο κύριος Σιμόπουλος.

Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε. Καλημέρα και στην Υπουργό, καλημέρα και σε όλους τους συναδέλφους. Ήρθε για επεξεργασία στην Επιτροπή ένα σημαντικό νομοσχέδιο, το οποίο, βέβαια κρίνει το τι θα παραδώσουμε στις επόμενες γενεές.

Ένα νομοσχέδιο, που πιστεύω το κάθε Υπουργείο Παιδείας, τα λιγότερα λάθη που θα κάνει, θα είναι το πιο πετυχημένο. Γίναν λάθη επί των λαθών και στο θέμα της εκπαιδευτικής επαγγελματικής κατάρτισης και επαγγελματικού προσανατολισμού και από τις προηγούμενες κυβερνήσεις και από την κυβέρνηση του ΣΥ.ΡΙΖ.Α. και έχω μια σειρά από παραδείγματα, διότι δεν υπήρχε ένας «μπούσουλας» και ένα όραμα για το τι χρειάζεται η χώρα.

Κοιτάξτε, όμως να δείτε. Στην ευαίσθητη ηλικία των 15, είναι αυτό που οι φιλόσοφοι έχουμε πει, πολλές φορές, «είναι το χείλος του χάους». Δηλαδή, είναι μεταξύ φαντασίας και ονείρου τα παιδιά σ’ αυτή την ηλικία των 15 ή και των 18, θα έλεγα. Άρα, λοιπόν ποιος είναι αυτός, ο οποίος θα μας πει, αν υπάρχει κλίση, συγκεκριμένα, για να ακολουθήσουν μία πρακτική τέχνη, που ο σοφός λαός θα πει «μάθε τέχνη και άστηνα και αν πεινάσεις πιάστηνα», αλλά γιατί βάζει το συμπλεκτικό «και»; Γιατί, πρώτα, τα παιδιά πρέπει να αποκομίσουν γνωστικό επίπεδο, κριτική σκέψη, για να μπορούν μετά να πάνε στην εξειδίκευση και αν ακολουθήσουν την τριτοβάθμια εκπαίδευση, θα καλλιεργήσουν το επίσταμαι.

Το θέμα είναι ότι σίγουρα πρέπει να δημιουργήσουμε σχολές, που έχουν μέλλον. Δυστυχώς, έχουμε κλείσει, όλα αυτά τα χρόνια, παραδοσιακές σχολές, στην Ελλάδα, με σημαντικές ελλείψεις, όπως στον αγροδιατροφικό τομέα, για παράδειγμα, ερχόμαστε και κλείνουμε σχολές ιχθυοκαλλιέργειας, όπως είναι στη Μηχανιώνα ή δεν δέχεται η Πάτρα τη σχολή ιχθυοκαλλιέργειας του Μεσολογγίου, όταν η ιχθυοκαλλιέργεια μπορεί να αποτελέσει το μέλλον της χώρας, καθώς η διατροφή θα συσχετίζεται, μέχρι και 70%, μας λένε, για τα επόμενα χρόνια. Κλείνουμε σχολές γεωργικής έρευνας, όταν η Ελλάδα πρέπει να δώσει έμφαση στον πρωτογενή τομέα.

 Λέει η Υπουργός για τον κρόκο στην Κοζάνη, που τον επισκέφτηκα, ως δημοσιογράφος και έχω κάνει κάποιες τηλεοπτικές εκπομπές, γύρω από τους παραγωγούς κρόκου. Το ίδιο θα μπορούσαν να μας πούνε και άλλες περιοχές, ας πούμε το Τυροκομείο του Μετσόβου και η Τυροκομική σχολή, που δημιούργησε και είναι μια σχολή πρότυπο. Υπάρχουν καλλιέργειες, όπως το λουλούδι του Δαρβίνου και μετά και από πρόταση, αν θέλετε, του Κυριάκου του Βελόπουλου, πάνω σε αυτό, ήδη καλλιεργείται, αυτή τη στιγμή πειραματικά από το Μέτσοβο, στα Γιάννενα και τον κύριο Καχριμάνη εκεί.

Το θέμα είναι, όμως, ποιος μας διασφαλίζει, μέσα από τις σχολές επαγγελματικής κατάρτισης και επαγγελματικού προσανατολισμού, ότι το παιδί, το οποίο θέλει να γίνει τεχνίτης αλουμινίου ή μάρμαροτεχνίτης είναι αυτό τελικά, που έχει κλίση, που έχει έφεση, που έχει ικανότητα, γιατί αυτό θα το δει, λίγο αργότερα.

Στη Φιλανδία, που το έχω μελετήσει πάρα πολύ, όσο μπόρεσα το φιλανδικό σύστημα, δίδεται μία έμφαση στην αποκέντρωση, σε ένα πετυχημένο σχολείο, από το νηπιαγωγείο. Εάν το παιδί εδώ αγαπούσε το σχολείο, που «πρέπει να αγαπήσει το σχολειό», που λέει ο λαός από τα πρώτα βήματά του, από το νηπιαγωγείο, θα το συζητούσαμε, όταν θα τελείωνε και την τρίτη τάξη του γυμνασίου.

 Το παιδί, όμως, στην Ελλάδα, με βάση το εκπαιδευτικό σύστημα, που έχουμε εδώ και δεκαετίες και όχι μόνο εμείς, αλλά και άλλες χώρες, ανά τον πλανήτη, δεν μπορεί να αποφασίσει, αν πρέπει να γίνει τεχνίτης αυτοκινήτου ή ηλεκτρολόγος ή μηχανικός ή μαρμαροτεχνίτης. Είναι καλό, γιατί δεν μπορεί όλοι να πάμε, σε θεωρητικά επαγγέλματα. Στην Ελλάδα λείπει, επί του πρακτέου, η πράξη. Στη θεωρία είμαστε όλοι καλοί. Τα παιδιά, λοιπόν, τα κάνουμε θεωρητικά, αλλά φοβάμαι, ότι το λύκειο έχει έναν κάθετο ρόλο να παίξει, όχι για να μας δώσει εξειδίκευση, αλλά για να εμπλουτίσει το γνωστικό περιβάλλον. Και ερωτώ εγώ, το παιδί, που θα πάει και στα ΙΕΚ, όπου θα δημιουργηθούν και αγγλόφωνα τμήματα και είναι καλό αυτό, θα ξέρει ιστορία; Θα έχει μια φιλοσοφημένη, κριτική σκέψη να κρίνει, αν θέλετε, τα πολιτικοκοινωνικά δρώμενα ή θα είναι απλά ένας τεχνίτης;

Μπαίνει, όμως, και σε μία άλλη παράμετρο. Εάν πούμε ότι οι Σχολές Μηχανοδηγών, Εργοδηγών, η ΠΑΣΕΓΕΣ, που αποφοίτησα κι εγώ που είναι μια Συνεταιριστική Σχολή, έδωσε εφόδια. Τα εφόδια αυτά, τα οποία πραγματικά δώσανε πολύ σημαντικά οφέλη, στην παραγωγική, εργατική, θα λέγαμε, δομή της ελληνικής κοινωνίας, τα έδωσαν, μετά τα 18. Τα παιδιά, που πήγαν 15 χρονών, σε συνεργεία αυτοκινήτων και βγήκαν σήμερα άνθρωποι κι έχουν φτάσει, σε μια μεγάλη ηλικία και πέτυχαν, εν μέρει, πάντα έχουν το καημό μέσα τους, που δεν έχουν ανοίξει το γνωστικό τους ορίζοντα. Γι’ αυτό λέω πως φοβάμαι ότι τα Κέντρα Επαγγελματικής Κατάρτισης δεν θα έχουν την ποιότητα της γνώσης και αυτό που δίνει η Φινλανδία ως έμφαση είναι, ότι δίνει έμφαση στην ποιότητα και όχι στην ποσότητα. Τι γίνεται, όμως; Ενώ οι Φινλανδοί μπορούν να σταματήσουν την τρίτη γυμνασίου και να πάνε στον εργασιακό χώρο, τουναντίον, αν δείτε, η ανεργία στην Φινλανδία δεν είναι σε χαμηλά επίπεδα. Δηλαδή, θέλω να πω, ότι αυτή η εκπαιδευτική τους ζύμωση, με το περιβάλλον εργασίας, δεν έχει μειώσει την ανεργία, παρά τις τέχνες. Άρα, αλλού εστιάζεται το πρόβλημα. Το να τελειώσει, σήμερα, κάποιος μαρμαροτεχνίτης, πρέπει να γνωρίζει και από σχέδιο, πρέπει να έχει και γνώσεις ιστορίας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μπούμπα, τελειώστε την τοποθέτησή σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Το να βάλεις έναν άνθρωπο, σε συνεργείο αυτοκινήτων, με την ηλεκτροκίνηση, που θέλουμε να κάνουμε, τα επόμενα χρόνια, πρέπει να έχει άλλες γνώσεις. Δηλαδή, εξειδικεύεται, πλέον και η τέχνη, αλλά τέχνη, χωρίς ένα γνωστικό περιβάλλον ευαισθησίας, που μπορεί να διευρύνει την κριτική του σκέψη, φοβάμαι, ότι δεν θα έχουμε πάντα υγιείς πολίτες εργαζόμενους. Μια κοινωνία, ένα έθνος, ένα κράτος, για να πετύχει, πρώτα, πρέπει να του δώσεις το εφόδιο της γνώσης. Στην ηλικία της τρίτης γυμνασίου, επειδή το παιδί μπήκε σε ένα σχολείο, που δεν έχει τις παροχές τύπου Φινλανδίας, όπως υλικοτεχνική υποδομή και επιστημονική κατάρτιση των διδασκάλων, με master την αποκέντρωση, δεν μπορεί να ξέρει ακόμη τι κλάδο θέλει να ακολουθήσει. Φοβάμαι, ότι μια οικογένεια θα το οδηγήσει στην τέχνη, μόνο καθαρά κάτω από οικονομικά και κοινωνικά κριτήρια και όχι από τα πραγματικά κριτήρια και τις ικανότητές του.

Γι’ αυτό, το συγκεκριμένο νομοσχέδιο θέλει πολλή συζήτηση, θέλει να ανοίξει μια συζήτηση, για να πάει σε βάθος χρόνου, γιατί όποια μεταρρύθμιση και αν γίνεται, σε ένα τόσο σύντομο χρονικό διάστημα, δεν μπορούμε να ξέρουμε τα οφέλη των παιδιών, που βρίσκονται μεταξύ φαντασίας και ονείρου, που δεν πρέπει, ούτε τη φαντασία τους αυτήν τη στιγμή να καταρρακώσουμε, ούτε να ψαλιδίσουμε τα όνειρά τους. Θέλει προσοχή, ηλικιακά τουλάχιστον, για να ξέρουμε που έχει κλίση, που έχει έφεση και που έχει ικανότητα. Για παράδειγμα, ο τουρισμός, που αναφερθήκατε. Είναι πολύ σωστό να δημιουργηθούν βασικά τουριστικά πρότυπα. Όταν, όμως, το παιδί θα πάει να δουλέψει στο ξενοδοχείο, θέλει να ξέρει και για την αρχαιοελληνική ιστορία, όχι μόνο να εξυπηρετήσει, με την ξένη γλώσσα και τις ικανότητές του, στη μαγειρική ή το σέρβις τον πελάτη. Μόνο τότε, έχουμε μια χώρα, που βάζει στέρεα θεμέλια, για να εμπλουτίσει τις γνώσεις και να θωρακίσει τους πολίτες. Σας ευχαριστώ θερμά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, τον κ. Μπούμπα. Τον λόγο έχει, η κυρία Υπουργός και κλείνει η συνεδρίασή μας για σήμερα.

**ΙΩΑΝΝΗΣ ΑΜΑΝΑΤΙΔΗΣ:** Κύριε Πρόεδρε, να πω κάτι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ακούμε, κ. Αμανατίδη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας παρακαλώ πάρα πολύ, στις επόμενες συνεδριάσεις,να λάβετε υπόψιν, ότι οι βουλευτές πρέπει να μιλούν στην πρώτη συνεδρίαση. Εξασφαλίστε, ό,τι έχει σχέση με αίθουσες ή οτιδήποτε. Το να μιλούν όλοι οι βουλευτές, στην πρώτη συνεδρίαση, έχει και την πολιτική του σημασία και τη δημοκρατία. Θα σας παρακαλέσω πάρα πολύ. Μετά, υπάρχει μείζον ζήτημα λειτουργίας των Επιτροπών. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**Ευχαριστούμε πολύ, κύριε Αμανατίδη, έχετε δίκιο. Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε και ευχαριστώ πολύ και τους συναδέλφους, που καταθέτουν προτάσεις και σκέψεις και ήδη αυτές καταγράφονται προς βελτίωση του νομοσχεδίου.

Λυπούμαι, βεβαίως πολύ, για την τακτική της Αξιωματικής Αντιπολίτευσης και το λέω αυτό, διότι πλέον υπάρχει μία συγκεκριμένη τακτική. Την έχουμε δει σε κάθε νομοσχέδιο. Έρχονται εδώ τα στελέχη της Αξιωματικής Αντιπολίτευσης και με το «καλημέρα σας» κάνουν μια τεράστια φασαρία από το πουθενά και γιατί; Για να χάσουμε μία ώρα ! Κι εγώ ακούω τον κύριο Αμανατίδη, αλλά πείτε τα στον κύριο Φίλη, που για μία ώρα φώναζε και έλεγε αυτά που έλεγε και εν τέλει, για να μην ακούγεται το νομοσχέδιο. Λοιπόν, άμα δει κανείς στην τακτική, είναι σε κάθε νομοσχέδιο συστηματικά - το σχολιάζουν ακόμα και δημοσιογράφοι, κύριε Φίλη, τι άλλο να πούμε - ότι είναι τακτική σας, τι θα πείτε σήμερα για να ξεσηκώσετε πάλι τα πλήθη;

 Αυτό το οποίο μου έκανε εντύπωση, είναι ότι η κυρία Τζούφη, η οποία έχει μια αξιοπρεπή κοινοβουλευτική στάση, αφιέρωσε ένα μεγάλο μέρος της ομιλίας της, σε άσχετα θέματα από το νομοσχέδιο, ωστόσο, εν συνεχεία, προχώρησε σε διάφορες κριτικές. Καταλαβαίνω ότι η θέση του ΣΥ.ΡΙΖ.Α. είναι δύσκολη και είναι δύσκολη σε αυτόν τον τομέα, γιατί έχει πλήξει βαθιά τεσσεράμισι χρόνια την επαγγελματική εκπαίδευση. Κατήργησε τα ΤΕΙ, έβλαψε σημαντικά τα ΙΕΚ, αποξένωσε τα ΕΠΑΛ.

Θα θυμίσω μόνο, ενδεικτικά για τα ΙΕΚ, και γι’ αυτό καταλαβαίνω, γιατί δεν αφιερώνει η Αξιωματική Αντιπολίτευση περισσότερο χρόνο, σε επιχειρήματα, όταν άφησε απλήρωτους, για έναν ολόκληρο χρόνο, τους εκπαιδευτές των δημόσιων ΙΕΚ, όταν οι απόφοιτοι των δημόσιων ΙΕΚ είχαν στερηθεί του δικαιώματος τους να συμμετάσχουν σε εξετάσεις πιστοποίησης του ΕΟΠΠΕΠ, αντιστοίχως, για τα ΙΕΚ και την πιστοποίηση και για την έναρξη λειτουργίας των δημόσιων ΙΕΚ !

Όσο για τα «διετή», να θυμίσω ότι αυτά υπεγράφησαν, λίγες ημέρες, πριν τις εκλογές του Ιουλίου, χωρίς ουσιαστική προηγούμενη μελέτη, χωρίς προετοιμασία, χωρίς τεκμηρίωση, χωρίς καμία συνεργασία, με στελέχη της αγοράς, δύο μέρες πριν τις εκλογές- όλως τυχαίως - και με πολλές Συγκλήτους αντίθετες.

 Τώρα, ακούω μια κριτική, ακούω την κριτική σας, η οποία βασικά είναι η μία και η οποία τι λέει; Με τα δικά σας λεγόμενα, ότι «παραδίδετε την επαγγελματική εκπαίδευση στην αγορά». Το καταγράφω, ως σκέψη και ερωτώ. Δηλαδή, εσείς τι θέλετε; Τα παιδιά μας να μην έχουν προοπτικές; Διότι, εάν κάνουμε επαγγελματική εκπαίδευση και κατάρτιση, εάν διαμορφώνουμε ειδικότητες, χωρίς να κοιτάμε τι θέλει η αγορά, τότε λυπάμαι, αλλά δεν ωφελούμε τα παιδιά μας. Γιατί θέλω να πιστεύω, ότι όλοι εδώ μέσα νοιαζόμαστε για το πώς θα δημιουργήσουμε προοπτικές διεξόδου στα παιδιά μας. Αν, λοιπόν, εσείς είστε αντίθετοι με το να ακούμε τι χρειάζεται η αγορά, τότε, λυπάμαι, αλλά δεν θέλετε διεξόδους για τα παιδιά μας. Δεν θέλετε τα παιδιά μας να έχουν ποιοτικές θέσεις εργασίας.

Εμείς, λοιπόν, λέμε το εξής, λέμε ότι η επαγγελματική εκπαίδευση και κατάρτιση, είναι εδώ για να προσφέρει ποιοτικές θέσεις εργασίας στα παιδιά μας, για να τους δώσει ουσιαστικές διεξόδους, να γίνει μια ουσιαστική, μια βασική επιλογή για τους νέους μας και γι’ αυτό και έχουμε κάνει αυτές τις επιλογές.

Κυρία Κεφαλίδου, ομολογώ δεν έχω καταλάβει, ακριβώς, ποια είναι η κριτική. Λέτε, ότι είναι ένα μεγάλο νομοσχέδιο. Πράγματι, είναι ένα μεγάλο νομοσχέδιο, διότι πάει να ρυθμίσει ολιστικά, συνεκτικά, συγκεντρωτικά, με συνολική προσέγγιση, όλη την επαγγελματική εκπαίδευση, κατάρτιση και διά βίου μάθηση. Θα θυμίσω, ότι πριν από μερικούς μήνες, μας λέγατε ότι δεν κάνουμε ολιστική προσέγγιση, δεν ακολουθούμε ολιστική προσέγγιση, δεν ακολουθούμε συνεκτική προσέγγιση. Τώρα, λοιπόν, ερχόμαστε το κάνουμε αυτό το πράγμα και γι’ αυτό ακριβώς, θεσμοθετούμε ένα πλήρες πλαίσιο, το οποίο δομείται σε τρία επίπεδα. Εδώ είμαστε, όμως, λέτε ότι κωδικοποιούμε ισχύουσες διατάξεις και δεν θέτουμε κάτι νέο. Εάν έχετε κάτι άλλο να κομίσετε, είμαστε στη διάθεσή σας, πραγματικά, μέχρι τελευταία στιγμή, να ακούσουμε προτάσεις, να ακούσουμε σκέψεις, πώς μπορούμε να βελτιώσουμε το καθένα από αυτά τα επίπεδα.

Λέτε, δεν εισάγουμε καινοτομίες. Το σέβομαι, αλλά θα διαφωνήσω. Θεωρώ, ότι η ίδρυση πρότυπων επαγγελματικών λυκείων είναι μια καινοτομία. Θεωρώ, ότι η δυνατότητα που δίνεται στα ΙΕΚ, για να ιδρύσουν πειραματικά και θεματικά ΙΕΚ και ο ΟΑΕΔ, επίσης, θεωρώ ότι είναι μια πολύ σημαντική καινοτομία. Θεωρώ το επίπεδο 3 μια σημαντική καινοτομία, πλην, όμως θα πω αυτονόητη, διότι θα σας πω μόνο, ενδεικτικά, ότι όλες οι χώρες το έχουν.

Συζητάμε πάλι εδώ, γιατί την εξαίρεση. Το Βέλγιο, η Κύπρος, η Δανία, η Εσθονία, η Γαλλία, η Γερμανία, η Ιρλανδία, η Ιταλία, η Λετονία, η Λιθουανία, το Λουξεμβούργο, η Μάλτα, η Ολλανδία, η Πορτογαλία, η Ρουμανία, η Σλοβακία, το Ηνωμένο Βασίλειο, όλοι έχουν επίπεδο 3. Γιατί το έχουν; Γιατί θέλουν να δώσουν τη δυνατότητα στους νέους, οι οποίοι έχουν ένα συγκεκριμένο ενδιαφέρον, να ακολουθήσουν αυτόν το δρόμο. Και θέλω να το διευκρινίσω εδώ. Κανένας δρόμος δεν κλείνει, το αντίθετο. Είναι βασική προτεραιότητα του νομοσχεδίου η διαπερατότητα. Αλλάζεις γνώμη, δεν θέλεις, εν τέλει, να ακολουθήσεις το δρόμο της συγκεκριμένης σχολής κατάρτισης; Μπορείς να γυρίσεις, μπορείς να επανέλθεις στην εκπαίδευση, να επανέλθεις στο ΕΠΑΛ, για παράδειγμα. Αντιστοίχως, μπορεί να έχεις αποφοιτήσει από κάποιο ΙΕΚ και, εν συνεχεία, να θέλεις να δώσεις κατατακτήριες εξετάσεις, το τονίζω, κατατακτήριες εξετάσεις, σύμφωνα με τους όρους, που θέτει το κάθε πανεπιστήμιο, για να συνεχίσεις στην τριτοβάθμια εκπαίδευση. Είναι βασική αρχή και δεν είναι δική μας. Δεν πάμε να οικειοποιηθούμε κάτι. Είναι βασική αρχή της επαγγελματικής εκπαίδευσης και κατάρτισης, σε όλο τον κόσμο αυτή. Η διαπερατότητα. Να μην υπάρχουν εκπαιδευτικά αδιέξοδα, να διασυνδέονται όλοι οι δρόμοι.

Είναι, λοιπόν, και το επίπεδο 3, μία αξιόπιστη εναλλακτική, η οποία συνεπάγεται γρηγορότερη επαγγελματική αποκατάσταση, σε επαγγέλματα, που χρειάζεται η αγορά. Χρειαζόμαστε, σήμερα, τεχνίτες μαρμάρου, τεχνίτες εξωλέμβιων μηχανών, τεχνίτες στη βιομηχανία, την ναυπηγοεπισκευαστική. Τους χρειαζόμαστε και, όμως, δεν τους έχουμε. Άρα, υπάρχει μια δυσαρμονία, μεταξύ των δύο.

Κυρία Κεφαλίδου, αναφερθήκατε στα συμβούλια του νόμου 3879. Ήταν συμβούλια, χωρίς διοικητική στήριξη, χωρίς μέριμνα και ξέρετε ότι δεν λειτούργησαν τα συμβούλια αυτά. Επίσης, θυμίζω ότι ο νόμος 3879 τοποθέτησε, αναιτίως, κατά τη γνώμη μας, τα ΙΕΚ στη μη τυπική εκπαίδευση. Αντίθετα, με όλους τους διεθνείς ορισμούς, αλλά και με την απλή λογική.

Σχετικά με τα κέντρα δια βίου μάθησης. Μιλάμε για περίπου 1.500, τα πρώην ΚΕΚ και τα δια βίου μάθησης, εκ των οποίων τα 1.250 δεν έχουν άδεια εκπαιδευτηρίου, δεν έχουν πρόσβαση για άτομα με αναπηρία. Μιλάμε για βασικές προϋποθέσεις. που τίθενται. Νομίζω, θα συμφωνήσουμε όλοι, ότι είναι πολύ σημαντικό να τεθεί ένα πλαίσιο και για την αδειοδότηση και για τη λειτουργία.

Κύριε Δελή, αναφερθήκατε σε ζητήματα εξοπλισμών. Συμφωνώ. απολύτως. Υπάρχουν ζητήματα εξοπλισμών, γι’ αυτό και θέλω να σας ενημερώσω ότι μέσα στις προτάσεις του ταμείου ανάκαμψης, υπάρχει μια πρόταση 120 εκατομμυρίων ευρώ, για την ενίσχυση εργαστηριακών κέντρων, όλων των δομών επαγγελματικής εκπαίδευσης και κατάρτισης. Εκατόν είκοσι εκατομμύρια ευρώ, ακριβώς, προς αυτόν το σκοπό ουσιαστικής ενίσχυσης και αναβάθμισης, των εργαστηριακών κέντρων !

Έρχομαι στο θέμα των ωρομισθίων, που θέσατε. Κύριε Δελή, αυτή η δυνατότητα υπάρχει, κάθε χρόνο. Κάθε χρόνο, γίνονται τοπικές προσκλήσεις, κάθε χρόνο και ειδικά στα μουσικά. Εμείς, λοιπόν, μιλάμε για μια ρύθμιση, που είναι, αφού εξαντληθεί ο πίνακας του ΑΣΕΠ, μόνον, εφόσον δεν υπάρχουν μέσα στον πίνακα άλλοι του ΑΣΕΠ, να μπορούν να γίνουν τοπικές προσκλήσεις, όπως γινόταν όλα τα χρόνια. Και η Κυβέρνηση του ΣΥΡΙΖΑ το έχει κάνει και όλες οι προηγούμενες κυβερνήσεις, ακριβώς, για να καλύψουν στοχευμένες ανάγκες, μετά την εξάντληση του πίνακα.

Για τα υπηρεσιακά συμβούλια, δεν καταλαβαίνω ποιο είναι το θέμα. Οι εκλογές έγιναν, έχουμε πλέον εκλεγμένους, άρα, συνεπώς, δεν καταλαβαίνω καθόλου την κριτική, περί διορισμών και ούτω καθεξής. Αν δεν θέλουν να υπάρχουν εκλεγμένοι, ας παραιτηθούν. Εδώ πέρα τα πράγματα είναι συγκεκριμένα. Έχουν γίνει εκλογές. Εκφράστηκε το Σώμα και από εκεί και πέρα, υπάρχουν ρυθμίσεις, οι οποίες συμπληρώνουν ακριβώς όλο αυτό το πλαίσιο.

Για το fulbright. Ομολογώ, δεν καταλαβαίνω την κριτική, κύριε Δελή. Δίνουμε υποτροφίες σε Έλληνες, σε δικά μας παιδιά, για να σπουδάσουν έξω. Δεν το θέλουμε; Για τον ίδιο λόγο, διευρύνουμε και υποτροφίες του ΙΚΥ. Άρα, μία βασική μέριμνά μας είναι να ενισχύσουμε, να διευρύνουμε υποτροφίες. Για τον ίδιο, ακριβώς, λόγο ενισχύουμε και αυτό το πρόγραμμα, για να πάρουν περισσότερα παιδιά μας, τη δυνατότητα να σπουδάσουν και έξω. Επιπλέον, προφανώς, όλων των άλλων πρωτοβουλιών, που παίρνουμε, για τις εκπαιδευτικές δομές εδώ πέρα. Δεν θεωρώ ότι το ένα αποκλείει το άλλο. Και τα δύο είναι σημαντικά και θεωρώ σημαντικό ότι δίνουμε περισσότερες ευκαιρίες, μέσω αυτού του προγράμματος σε παιδιά μας, για να σπουδάσουν έξω.

Μία αποσαφήνιση στην Ελληνική Λύση. Είπατε για τη μετατροπή ΚΔΒΜ1 σε ΚΔΒΜ2 τρεις μήνες. Όχι, δέκα μήνες προβλέπονται. Μέχρι τέλος Σεπτεμβρίου, δίνεται το περιθώριο, προκειμένου κανείς να συμμορφωθεί στις νέες διατάξεις και να προσαρμόσει, δηλαδή, το πλαίσιο λειτουργίας.

Όσον αφορά στην εξ αποστάσεως κατάρτιση, οι λεπτομέρειες θα εξειδικεύονται στον εκπαιδευτικό οδηγό και θα εφαρμόζονται μόνο, εφόσον υπάρχει ανάγκη, όπως ακριβώς γίνεται εν γένει και στη γενική εκπαίδευση.

Θα ήθελα να κλείσω, κύριε Πρόεδρε, με το εξής: Επειδή ακούστηκε η κριτική ότι ωθούμε στη μία ή την άλλη επιλογή επαγγελματικής εκπαίδευσης και κατάρτισης, θέλω να είμαι ξεκάθαρη. Δεν ωθούμε κανέναν σε τίποτα. Αυτό που κάνουμε και αυτό, για το οποίο πασχίζουμε, είναι να δώσουμε ποιοτικές εναλλακτικές επιλογές επαγγελματικής εκπαίδευσης και κατάρτισης, σε κάθε επίπεδο του εθνικού πλαισίου προσόντων. Αυτό κάνουμε. Δίνουμε εναλλακτικές, δίνουμε διεξόδους στους νέους μας. Και απώτερος στόχος είναι η επαγγελματική εκπαίδευση και κατάρτιση, που είναι διαχρονικά «αποπαίδι», στη χώρα μας, στο εκπαιδευτικό σύστημα, να καταστεί βασικός συντελεστής του εκπαιδευτικού συστήματος. Και γι’ αυτό θεωρώ, ότι πρέπει να αξιοποιούμε κάθε λεπτό, που έχουμε, σε αυτή την Αίθουσα, για να μιλάμε για το πώς θα διασφαλίσουμε περισσότερες ποιοτικότερες επιλογές για τους νέους μας. Σας ευχαριστώ πολύ κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Υπουργό.

Ολοκληρώθηκε η συνεδρίαση επί της αρχής. Θα συνεχίσουμε την ερχόμενη Δευτέρα, με την ακρόαση φορέων, στις 9.00’ το πρωί.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):**  Κύριε Πρόεδρε, μας ξαναλέτε σας παρακαλώ την διαδικασία;

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, μας στείλατε ενημερωτικό για τη Δευτέρα στις 10.00’. Αλλάζει;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα το διευκρινίσουμε και θα ενημερωθούν οι κοινοβουλευτικές ομάδες.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):**  Κύριε Πρόεδρε, συγχωρείστε με, επειδή έλλειψα για κάποια στιγμή από την Αίθουσα. Στις 9.00’, το πρωί, τη Δευτέρα θα ξεκινήσουμε με τους φορείς. Οι υπόλοιποι συνάδελφοι, που δεν έχουν μιλήσει, πότε θα μιλήσουν;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα μιλήσουν στην επί των άρθρων συζήτηση, που είναι το μεσημέρι στις 15.00’.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Βάλαμε την ίδια μέρα συνεδρίαση με τους φορείς και για τα άρθρα; Πώς θα γίνει αυτό, κύριε Πρόεδρε; Δε νομίζετε ότι είναι αυτό εξοντωτικό και για μας και για τους συναδέλφους, που θα περιμένουν εκεί; Πώς θα γίνει; Από το πρωί μέχρι το βράδυ, έχουμε συνεδρίαση και έχουμε και προϋπολογισμό στην Αίθουσα της Ολομέλειας. Δεν γίνεται αυτό το πράγμα, δεν έχει ξαναγίνει ποτέ ! Συγχωρείστε με, που το λέω. Δεν αντέχουμε. Συν το γεγονός, ότι έχουμε και άλλες υποχρεώσεις και εμείς, ως βουλευτές.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εγώ πρότεινα να βάλουμε την επί των άρθρων την Τρίτη το πρωί και την Τέταρτη τη β΄ ανάγνωση, αλλά δεν το δέχθηκαν οι κύριοι συνάδελφοι. Αν συμφωνείτε, να το αλλάξουμε τώρα. Να μην έχουμε την ίδια μέρα και τις δύο συνεδριάσεις. Το συζητήσαμε, αλλά απορρίφθηκε.

*(Θόρυβος στην Αίθουσα)*

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας) :** Ναι, αλλά ο κ. Πρόεδρος, αντί να πάει σε αυτό, πήγε στο χειρότερο. Γι’ αυτό μίλησα για τιμωρητικές επιλογές.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μα, αφού διαφωνήσατε.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Εμείς διαφωνήσαμε, γιατί θέλαμε να δοθεί περισσότερος χρόνος. Εσείς αντί να πάτε στο ευρύτερο, πήγατε στο ακόμη στενότερο και έμειναν και οι βουλευτές, που δεν μίλησαν.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επομένως, τη Δευτέρα, το πρωί, στις 9.00΄ θα έχουμε την ακρόαση φορέων και την Τρίτη, το πρωί στις 9.00΄ την επί των άρθρων συζήτηση.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Γιαννάκης Στέργιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Κομνηνάκα Μαρία, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

Τέλος και περί ώρα 13.45’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**